|  |
| --- |
| **Usmernenie k verejnému obstarávaniu/obstarávaniu**  **PROGRAMOV FONDOV PRE OBLASŤ VNÚTORNÝCH ZÁLEŽITOSTÍ** |
| **(PROGRAMOVÉ OBDOBIE 2021 – 2027)**  Fond pre azyl, migráciu a integráciu (AMIF)  Fond pre vnútornú bezpečnosť (ISF)  Nástroj finančnej podpory na riadenie hraníc a vízovú politiku (BMVI) |

Predkladá:

PhDr. Matej Čambal ..............................

riaditeľ organizačného odboru

Dátum:

Schvaľuje:

Ing. Lucia Zemanová ..............................

generálna riaditeľka sekcie financovania a rozpočtu

Dátum:

**Verzia 4.1; platnosť od: 03.12.2024**

**účinnosť od: 03.12.2024**

Obsah

[1. Verejné obstarávanie 3](#_Toc184038463)

[1.1 Plán verejného obstarávania 8](#_Toc184038464)

[1.2 Predpokladaná hodnota zákazky (ďalej len „PHZ“) 8](#_Toc184038465)

[1.3 Povinnosť uzatvoriť zmluvu 11](#_Toc184038466)

[1.4 Finančné limity 14](#_Toc184038467)

[1.5 Všeobecné ustanovenia 14](#_Toc184038468)

[1.6 Typy finančnej kontroly VO 17](#_Toc184038469)

[a) Predbežná kontrola – posúdenie pred plánovaným vyhlásením zákazky 18](#_Toc184038470)

[b) Kontrola po uzavretí zmluvy (s úspešným uchádzačom) 19](#_Toc184038471)

[c) Kontrola zákaziek zadávaných zjednodušeným postupom pre zákazky na bežne dostupné tovary a služby 22](#_Toc184038472)

[d) Kontrola zmien zmluvy - dodatkov 23](#_Toc184038473)

[e) Kontrola zákaziek zadávaných na základe rámcových dohôd a zákaziek zadávaných v rámci DNS 24](#_Toc184038474)

[1.7 Finančné opravy 25](#_Toc184038475)

[1.8 Postupy vo verejnom obstarávaní 26](#_Toc184038476)

[1.8.1 Podlimitné zákazky 26](#_Toc184038477)

[1.8.1.1. Všeobecné pravidlá pri zadávaní podlimitných zákaziek 26](#_Toc184038489)

**[1.8.2.2 Podlimitné zákazky s oslovením min. troch hospodárskych subjektov](#_Toc184038500)** [28](#_Toc184038500)

**[1.8.2.3 Zjednodušený postup pre zákazky na bežne dostupné tovary a služby](#_Toc184038501)** [30](#_Toc184038501)

[1.8.2.4 Bežný postup pre podlimitné zákazky 31](#_Toc184038502)

[1.8.2.5 Podlimitné zákazky na sociálne a iné osobitné služby podľa prílohy č. 1 k ZVO 31](#_Toc184038503)

[1.8.3 Nadlimitné zákazky 31](#_Toc184038504)

[1.8.3.1 Nadlimitné postupy 31](#_Toc184038505)

[1.8.3.2 Pravidlá pre nadlimitné zákazky na služby podľa prílohy č. 1 k ZVO 32](#_Toc184038506)

[1.9 Zákazky na ktoré sa zákon o verejnom obstarávaní nevzťahuje 32](#_Toc184038507)

[A. Osobitné pravidlá uplatňujúce sa pri zadávaní a kontrole zákaziek z vybraných výnimiek zo ZVO 35](#_Toc184038508)

[B. Pravidlá uplatňujúce sa pri zadávaní zákaziek zadávaných vnútorným obstarávaním 41](#_Toc184038509)

[C. Pravidlá uplatňujúce sa pri zadávaní zákaziek na základe horizontálnej spolupráce 42](#_Toc184038510)

[D. Pravidlá pre predkladanie dokumentácie a postup OO SFR pri výkone kontroly „in-house“ zákaziek a horizontálnych zákaziek 43](#_Toc184038511)

[Pravidlá pre predkladanie dokumentácie a postup OO SFR a PJ pri výkone kontroly zákaziek zadávaných podľa pravidiel medzinárodnej organizácie 44](#_Toc184038512)

[E. 44](#_Toc184038513)

[2. Konflikt záujmov 45](#_Toc184038514)

# Verejné obstarávanie

Slovenská republika sa podieľa na čerpaní finančných prostriedkov **Fondov pre oblasť vnútorných záležitostí**  (ďalej aj „fondy“) z viacročného finančného rámca Európskej únie (ďalej len „EÚ“) na roky 2021 až 2027[[1]](#footnote-1), ktorými sú:

* **Fond pre azyl, migráciu a integráciu[[2]](#footnote-2)** (ďalej len „AMIF“),
* **Fond pre vnútornú bezpečnosť[[3]](#footnote-3)** (ďalej len „ISF“),
* **Nástroj finančnej podpory na riadenie hraníc a vízovú politiku[[4]](#footnote-4)** („ďalej len BMVI“).

Cieľom fondov je podpora opatrení zameraných na rozvíjanie legálnej migrácie a presadzovanie účinnej integrácie štátnych príslušníkov tretích krajín, boj proti nelegálnej migrácii a posilňovanie účinného návratu a readmisie, zvýšenie solidarity s členskými štátmi najviac postihnutými výzvami v oblasti migrácie, predchádzanie trestnej činnosti, terorizmu a radikalizácii a boja proti nim, rozvoj policajnej cezhraničnej spolupráce vrátane výmeny informácií a spoločných operácií a krízového riadenia, podpora účinného integrovaného riadenia hraníc na vonkajších hraniciach EÚ, podpora spoločnej vízovej politiky a predchádzanie migračným a bezpečnostným rizikám.

**Uznesením vlády SR č. 329 z 27. mája 2020** bolo riadiacim orgánom programov Fondu pre azyl, migráciu a integráciu, Fondu pre vnútornú bezpečnosť a Nástroja finančnej podpory na riadenie hraníc a vízovú politiku na roky 2021 – 2027 (ďalej len „Fondy pre oblasť vnútorných záležitostí“ alebo „fondy“) určené **Ministerstvo vnútra Slovenskej republiky** (ďalej aj ako „MV SR“). MV SR ako riadiaci orgán súčasne plní úlohy platobného orgánuv oblasti riadenia programov v súlade so **zákonom č. 121/2022 Z. z. o príspevkoch z fondov Európskej únie** a o zmene a doplnení niektorých zákonov (ďalej „zákon o príspevkoch z fondov EÚ“). Vyplýva to aj z nariadenia o spoločných ustanoveniach, na základe ktorého v prípade „*programov podporovaných z AMIF, ISF a BMVI účtovnú funkciu vykonáva, alebo za ňu zodpovedá riadiaci orgán*“ (v podmienkach legislatívneho nastavenia v SR sa účtovnou funkciou rozumejú úlohy „platobného orgánu“).[[5]](#footnote-5)

MV SR, ako Riadiaci orgán programov Fondov pre oblasť vnútorných záležitostí[[6]](#footnote-6) (ďalej aj ako „Riadiaci orgán“ alebo „RO“ alebo „poskytovateľ“), vypracovalo toto Usmernenie k verejnému obstarávaniu/obstarávaniu programov Fondov pre oblasť vnútorných záležitostí na roky 2021 – 2027 (ďalej len „Usmernenie“), ktoré predstavuje dokument, ktorý má viesť prijímateľa a napomáhať mu pri implementácii projektu spolufinancovaného z Fondov pre oblasť vnútorných záležitostí. Usmernenie poskytuje doplňujúce a vysvetľujúce pravidlá, povinnosti a informácie, pričom tieto majú prispieť k efektívnejšiemu výkonu verejného obstarávania (ďalej aj „VO“), za súčasného zníženia chybovosti, ako aj k zlepšeniu vzájomnej komunikácie Riadiaceho orgánu a prijímateľa.

Usmernenie upravuje postupy prijímateľa pri obstarávaní tovarov, služieb a stavebných prác   
a kontrolu týchto postupov. Usmernenie sa v plnom rozsahu vzťahuje aj na partnera projektu.

Pri realizácii VO sú prijímatelia povinní dodržiavať najmä pravidlá, ktoré určuje toto Usmernenie v platnom znení, avšak prijímatelia, ktorými sú organizačné zložky MV SR, sú povinní postupovať pri realizácii VO aj podľa *Nariadenia Ministerstva vnútra Slovenskej republiky o verejnom obstarávaní zákaziek na dodanie tovaru, zákaziek na uskutočnenie stavebných prác a zákaziek na poskytnutie služieb* v platnom znení (ak je to relevantné) alebo podľa iných interných aktov a usmernení MV SR (napr. v prípade zabezpečovania leteniek - *Metodické usmernenie k zabezpečovaniu leteniek pre zamestnancov Ministerstva vnútra SR*, vydaným Kanceláriou ministra vnútra SR, č. p. KM-OO-2019/007280 zo dňa 7. 9. 2019 a pod.), pokiaľ upravujú niektorý z postupov zadávania zákaziek prísnejšie.

Verejné obstarávanie a jeho správne nastavenie tvorí jednu z najpodstatnejších súčastí implementácie projektu. Verejné obstarávanie upravuje zákon č. 343/2015 Z. z. o verejnom obstarávaní a o zmene   
a doplnení niektorých zákonov v znení neskorších predpisov (ďalej aj „ZVO“). ZVO je predmetom častých novelizácií a preto prijímateľovi odporúčame priebežne sledovať stránku Úradu pre verejné obstarávanie (ďalej len „ÚVO“), ktorý informuje o každom znení novely ZVO.

V prípade, ak dôjde k legislatívnym zmenám v oblasti VO, ktoré nie sú zohľadnené v tomto Usmernení, prijímateľ je povinný postupovať podľa platnej verzie Usmernenia so zohľadnením zmien vyplývajúcich z platných a účinných všeobecne záväzných právnych predpisov SR (najmä: novela ZVO, vyhláška ÚVO, ktorou sa ustanovuje finančný limit pre nadlimitnú zákazku a iných relevantných normatívnych právnych aktov).

|  |
| --- |
| **TIP**: Za účelom získavania prehľadu o metodickej a rozhodovacej praxi ÚVO, ako aj informácií  o najčastejších nedostatkoch v procese VO odporúčame sledovať webové sídlo ÚVO, najmä časti:  • Metodické usmernenia  • Výkladové stanoviská  • Prehľad rozhodnutí o námietkach  • Najčastejšie porušenia podľa tematických okruhov  • Porušenia VO s vplyvmi alebo bez vplyvov na výsledok VO |

Riadiaci orgán vykonáva kontrolu VO ako finančnú kontrolu podľa zákona č. 357/2015 Z. z. o finančnej kontrole a audite a o zmene a doplnení niektorých zákonov (ďalej len „zákon o finančnej kontrole“).

RO vykonáva kontrolu postupov zadávania zákaziek financovaných z prostriedkov EÚ, ktoré budú výsledkom postupov verejného obstarávania a obstarávania, vrátane zmien (dodatkov) týchto zmlúv, v prípade, ak už bol schválený príspevok zo strany poskytovateľa, t. j. bola uzavretá zmluva o poskytnutí NFP, ktorá je platná a účinná alebo vydané rozhodnutie o schválení žiadosti o NFP, ktoré je právoplatné. Ak je žiadosť o schválenie príspevku v štádiu prípravy alebo schvaľovania, RO kontrolu zákaziek nevykonáva.

Kontrola VO je realizovaná na základe informácií a dokumentov predložených prijímateľom. Rozsah predkladanej dokumentácie je upravený v kapitole 1.5 *Všeobecné ustanovenia*, resp. v časti 1.6 *Typy finančnej kontroly VO* tohto Usmernenia.

Kontrola VO sa podľa fázy jej vykonávania delí na:

* 1. predbežná kontrola a
  2. kontrola po uzavretí zmluvy.

Prijímateľ predkladá dokumentáciu k VO na kontrolu RO v závislosti od štádia prípravy/realizácie VO a v zmysle zmluvy o poskytnutí nenávratného finančného príspevku (ďalej len „NFP“), resp. rozhodnutia o schválení žiadosti o NFP a tohto Usmernenia.

Kontrolu VO realizuje RO na základe kompletnej dokumentácie predloženej prijímateľom prostredníctvom ITMS oddeleniu zahraničnej pomoci odboru európskych programov[[7]](#footnote-7) sekcie financovania a rozpočtu MV SR (ďalej len „OZP“). **Kontrolu VO** v rámci ROvykonáva **– organizačný odbor sekcie financovania a rozpočtu (ďalej len „OO SFR“) v súčinnosti s OZP**.

OO SFR overuje kontrolou VO dodržiavanie pravidiel SR a EÚ pri obstarávaní tovarov, služieb, stavebných prác a súvisiacich postupov, pri ktorých kontrole musia byť zohľadnené princípy a postupy stanovené ZVO a postupy pri obstaraní zákazky, na ktorú sa ZVO nevzťahuje, pričom v súlade   
s pravidlami jednotného trhu kontroluje aj dodržiavanie základných princípov VO, ktorými sú princíp:

* + - 1. rovnakého zaobchádzania;
      2. nediskriminácie hospodárskych subjektov;
      3. transparentnosti;
      4. hospodárnosti a efektívnosti;
      5. proporcionality.

RO upozorňuje, že podľa novelizovaného znenia ZVO s účinnosťou od 1.8.2024 sa zachováva povinnosť zadávať podlimitné zákazky (s výnimkou prípadov stanovených v ZVO) prostredníctvom **elektronickej platformy**.

Prijímateľ predloží žiadosť o kontrolu verejného obstarávania spolu s dokumentáciu z VO na kontrolu RO prostredníctvom Informačného monitorovacieho systému (ďalej len „ITMS“).

**OZP** vypracúva **stanovisko k formálnej a vecnej správnosti** v rámci overenia žiadosti o kontrolu verejného obstarávania/obstarávania.

OZP po vykonaní kontroly k formálnej a vecnej správnosti postúpi stanovisko na OO SFR za účelom kontroly doručenej dokumentácie z VO.

Výsledok kontroly VO oznámi prijímateľovi OO SFR. Lehoty na výkon jednotlivých typov kontrol sú uvedené v časti 1.6 *Typy finančnej kontroly VO* tohto Usmernenia.

Ak sa pri kontrole VO po uzavretí zmluvy zistí porušenie princípov a postupov VO, resp. porušenie pravidiel a ustanovení legislatívy SR a EÚ, ktorých závažnosť mala alebo mohla mať vplyv na priebeh alebo výsledok VO, bude navrhnutá percentuálna sadzba finančnej opravy podľa rozhodnutia Komisie C(2019) 3452 zo 14. 5. 2019 o stanovení usmernení o určení finančných opráv, ktoré sa majú uplatňovať na výdavky financované Úniou pri nedodržaní pravidiel verejného obstarávania (ďalej len „rozhodnutie Komisie“).

Výdavky uskutočnené na základe výsledku daného VO budú považované za neoprávnené vo výške navrhnutej finančnej opravy z oprávnených výdavkov.

V nasledovnej tabuľke sú uvedené druhy kontrol, v rámci ktorých prijímateľ môže alebo je povinný predložiť RO kompletnú dokumentáciu z VO alebo obstarávania, resp. kedy podnet podáva poskytovateľ. Rozdelenie kontrol VO podľa PHZ a limitov vzťahujúcich sa na verejných obstarávateľov podľa § 7, obstarávateľov podľa § 9 ZVO a osoby podľa § 8 ods. 1 ZVO:

|  |  |  |  |  |  |
| --- | --- | --- | --- | --- | --- |
| **Druh** | **Bežná dostupnosť[[8]](#footnote-8)** | **PHZ[[9]](#footnote-9)** | **Postup** | **Fáza VO** | **Druh kontroly VO** |
| Tovar, služba | Áno, iba pri dynamickom nákupnom systéme | ≥143 000 EUR[[10]](#footnote-10) resp. ≥221 000 EUR[[11]](#footnote-11),  ≥ 750 000 EUR[[12]](#footnote-12)  ≥ 443 000 EUR[[13]](#footnote-13) | Nadlimitný | Pred zverejním oznámenia | Predbežná kontrola je povinná |
| Po uzavretí zmluvy s úspešným uchádzačom, pred predložením výdavkov v rámci ŽoP a po schválení príspevku z prostriedkov EÚ | Kontrola po uzavretí zmluvy je povinná |
| Tovar, služba | Áno | ≥ 50 000 EUR do limitu pre nadlimitné zákazky | Zjednoduše-ný podlimitný postup pre zákazky na bežne dostupné tovary a služby  (§ 109 ZVO) | Po uzavretí zmluvy s úspešným uchádzačom, pred predložením výdavkov v rámci ŽoP a po schválení príspevku z prostriedkov EÚ | Kontrola po uzavretí zmluvy |
| Tovar, služba | Nie | ≥ 50 000 EUR do limitu pre nadlimitné zákazky | Podlimitné zákazky s oslovením min. 3 hospodár-skych subjektov/ Bežný postup pre podlimitné zákazky  (§ 110 ZVO) | Po uzavretí zmluvy s úspešným uchádzačom, pred predložením výdavkov v rámci ŽoP a po schválení príspevku z prostriedkov EÚ | Kontrola po uzavretí zmluvy |
| Stavby | Nie | ≥ 360 000 EUR do limitu pre nadlimitné zákazky | Podlimitné zákazky s oslovením min. 3 hospodár-skych subjektov | Po uzavretí zmluvy s úspešným uchádzačom, pred predložením výdavkov v rámci ŽoP a po schválení príspevku z prostriedkov EÚ | Kontrola po uzavretí zmluvy |
| Stavby | Áno | ≥ 360 000 EUR | Nadlimitný | Pred zverejním oznámenia | Predbežná kontrola je povinná |
| Po uzavretí zmluvy s úspešným uchádzačom, pred predložením výdavkov v rámci ŽoP a po schválení príspevku z prostriedkov EÚ | Kontrola po uzavretí zmluvy je povinná |

**Prehľad platných finančných limitov v zmysle ZVO v znení účinnom k 1.8.2024**

**Za účelom zachovania vyššej miery transparentnosti a širšej hospodárskej súťaže pri používaní finančných prostriedkov EÚ boli upravené finančné limity v rámci podlimitných zákaziek takto:**

Pri podlimitných zákazkách **na tovary a služby** zadávané verejným obstarávateľom podľa § 7 ods. 1 písm. a) ZVO a podlimitných zákazkách na tovary a služby zadávané verejným obstarávateľom podľa § 7 ods. 1 písm. b) až e) ZVO s predpokladanou hodnotou **nižšou ako 143 000 eur bez DPH**, prijímateľ na účel zadania podlimitnej zákazky vyzve na predloženie ponuky **aspoň tri** hospodárske subjekty na to určenou funkcionalitou elektronickej platformy. Pri podlimitných zákazkách na **stavebné práce** zadávané akýmkoľvek druhom verejného obstarávateľa s predpokladanom hodnotou **nižšou ako 360 000 eur bez DPH**, prijímateľ na účel zadania podlimitnej zákazky vyzve na predloženie ponuky **aspoň tri** hospodárske subjekty na to určenou funkcionalitou elektronickej platformy.

|  |  |  |  |  |  |  |
| --- | --- | --- | --- | --- | --- | --- |
| do 49 999,99 €  (zákazky nespadajú pod ZVO) | | | | | | Zákazka malého rozsahu |
| Verejný obstarávateľ | **Tovary** | **Služby** | **Služby**  **Príloha č. 1 ZVO** | **Potraviny** | **Stavebné práce** |  |
| Štát  § 7 ods. 1 písm. a) | od 50 000 €  do  142 999,99 € | od 50 000 €  do  142 999,99 € | od 50 000 €  do  749 999,99 € | od 50 000 €  do  142 999,99 € | od 50 000 €  do  359 999,99 € | **Podlimitná zákazka** |
| od 143 000 € | od 143 000 € | od 750 000 € | od 143 000 € | od 360 000 € | **Nadlimitná zákazka** |

|  |  |  |  |  |  |  |
| --- | --- | --- | --- | --- | --- | --- |
| do 49 999,99 €  (zákazky nespadajú pod ZVO) | | | | | | Zákazka malého rozsahu |
| Verejný obstarávateľ | **Tovary** | **Služby** | **Služby**  **Príloha č. 1 ZVO** | **Potraviny** | **Stavebné práce** |  |
| Obec  § 7 ods. 1 písm. b)  VÚC  § 7 ods. 1 písm. c)  Právnická osoba  § 7 ods. 1 písm. d)  Združenie  §7 ods. 1 písm. e) | od 50 000 €  do  142 999,99 € | od 50 000 €  do  142 999,99 € | od 50 000 €  do  749 999,99 € | od 50 000 €  do  220 999,99 € | od 50 000 €  do  359 999,99 € | **Podlimitná zákazka** |
| od 143 000 € | od 143 000 € | od 750 000 € | od 221 000 € | od 360 000 € | **Nadlimitná zákazka** |

## Plán verejného obstarávania

Prijímateľ je povinný predložiť ako súčasť kompletnej dokumentácie zoznam zákaziek rovnakého alebo obdobného charakteru ako predmet zákazky, ktoré sa zadávali alebo plánujú zadávať počas kalendárneho roka, ak je predmetom kontroly VO alebo obstarávania podlimitná zákazka alebo zákazka, na ktorú sa nevzťahuje ZVO podľa § 1 ods. 13 a 14 ZVO a zároveň informácie o plánovaných zákazkách za celú dĺžku realizácie projektu/projektov, v ktorom bola/bude zákazka vyhlásená. Požadovaný zoznam môže byť predložený vo forme plánu VO, ak ho má prijímateľ vytvorený a schválený (je možné využiť aj odkaz na webové sídlo prijímateľa, na ktorom je plán VO zverejnený). Ak údaje v pláne VO od momentu jeho schválenia boli aktualizované alebo upravené, prekladá prijímateľ aktuálny zoznam zákaziek rovnakého alebo obdobného charakteru ako predmet zákazky. Ak prijímateľ neeviduje zákazky rovnakého alebo podobného charakteru ako predmet zákazky, uvedenú skutočnosť potvrdí čestným vyhlásením.

Tento plán obsahuje minimálne tieto údaje:

1. názov predmetu zákazky,
2. stručný opis predmetu zákazky,
3. predpokladaná hodnota zákazky/hodnota zákazky bez DPH,
4. postup zadávania zákazky,
5. členenie zákazky podľa predpokladanej hodnoty,
6. plánovaný dátum vyhlásenia /dátum zadávania zákazky
7. číslo a názov projektu.

## 1.2 Predpokladaná hodnota zákazky (ďalej len „PHZ“)

V zmysle § 5 ods. 1 ZVO sa uvádza, cit.: *„Zákazka je nadlimitná alebo podlimitná v závislosti od jej predpokladanej hodnoty.“* Z tohto ustanovenia vyplýva, že pri obstarávaní každej zákazky, t. j. tovaru, služby alebo stavebných prác, **je prijímateľ povinný pred samotným vyhlásením VO stanoviť (vypočítať) PHZ** (viď *príloha č. 3 Usmernenia*).

Následne je prijímateľ povinný vyhotoviť *Zápis z určenia PHZ* (*viď príloha č. 3 Usmernenia*, pričom tento vzor prílohy prijímateľ použije vždy v prípade, ak nemá interným predpisom ustanovený vlastný vzor záznamu, ktorý však spĺňa minimálne náležitosti uvedené v prílohe č. 3). K dokumentu prijímateľ priloží súvisiacu  podpornú dokumentáciu, na základe ktorej určil PHZ, napr. cenové ponuky, cenníky, katalógy, printscreen webového sídla, odkazy na zmluvy zverejnené v CRZ alebo údaje o cenách z ukončených zákaziek v elektronickom trhovisku.

V zmysle § 6 ods. 1 ZVO sa PHZ určuje ako **cena bez dane z pridanej hodnoty** s cieľom ustanovenia postupu VO podľa finančných limitov. Verejný obstarávateľ a obstarávateľ určia PHZ na základe údajov a informácií o zákazkách **na rovnaký alebo porovnateľný predmet zákazky**. Ak nemá verejný obstarávateľ alebo obstarávateľ údaje podľa druhej vety k dispozícii, určí predpokladanú hodnotu na základe údajov získaných prieskumom trhu s požadovaným plnením, prípravnou trhovou konzultáciou, použitím systému sledovania vývoja cien podľa § 13 ods. 2 písm. d) ZVO alebo na základe údajov získaných iným vhodným spôsobom. PHZ **je platná v čase odoslania oznámenia o vyhlásení VO alebo oznámenia použitého ako výzva na súťaž na uverejnenie**; ak sa uverejnenie takého oznámenia nevyžaduje, predpokladaná hodnota je platná v čase začatia postupu zadávania zákazky.

RO odporúča v oznámení o vyhlásení VO alebo v oznámení použitom ako výzva na súťaž uvádzať PHZ. Údajom o množstve alebo rozsahu obstarávaných tovarov, stavebných prác alebo služieb možno nahradiť údaj o PHZ len v objektívne odôvodniteľných prípadoch. Uvedené nemá vplyv na povinnosť určenia PHZ pred vyhlásením VO. Ak sa určia podmienky účasti v spojení s PHZ alebo ak sa vyžaduje zábezpeka, je nutné vždy v oznámení uvádzať PHZ.

Určujúcim finančným limitom je predpokladaná cena v EUR bez DPH za rovnaké alebo porovnateľné predmety zákazky tvoriace príbuznú skupinu tovarov/služieb/stavebných prác, resp. tvoriace jeden logický celok za jeden kalendárny rok alebo za obdobie trvania zmluvy s dodávateľom, ak presahuje jeden kalendárny rok. Do tohto limitu sa započítavajú aj plánované obstarávania súvisiace s bežnou činnosťou organizácie vrátane opakovaných plnení, pokiaľ sú tieto výdavky financované z verejných zdrojov (aj zdrojov EÚ, a teda tiež výdavky v rámci iných projektov financovaných z iných zdrojov EÚ).

Podľa § 6 ods. 10 ZVO sa predpokladaná hodnota rámcovej dohody alebo dynamického nákupného systému určí ako maximálna predpokladaná hodnota všetkých zákaziek, ktoré sa predpokladajú počas platnosti rámcovej dohody alebo počas trvania dynamického nákupného systému.

|  |
| --- |
| **Dôležité upozornenie:** Podľa § 6 ods. 16 ZVO zákazku nemožno rozdeliť ani zvoliť spôsob určenia jej predpokladanej hodnoty s cieľom znížiť výšku PHZ pod finančné limity podľa ZVO (a tak sa vyhnúť použitiu postupu zadávania nadlimitnej zákazky alebo podlimitnej zákazky alebo zahrnutie takej dodávky tovaru alebo poskytnutia služieb, ktoré nie sú nevyhnutné pri plnení zákazky na stavebné práce do PHZ, ak by to malo za následok vyňatie tohto tovaru alebo služby z pôsobnosti ZVO, alebo by to spôsobilo neodôvodnené obmedzenie hospodárskej súťaže). Prijímateľ nemôže zákazku rozdeliť ani zvoliť spôsob určenia PHZ, ak by výsledkom tohto postupu bolo vyhnutie sa zverejneniu oznámenia alebo výzvy podľa ZVO, alebo vyhnutie sa podaniu námietok. Všeobecné metodické usmernenie k problematike delenia zákaziek je k dispozícii na webovom sídle ÚVO[[14]](#footnote-20). |

K nedovolenému rozdeleniu zákazky teda dochádza najmä rozdelením rovnakého alebo obdobného predmetu zákazky do viacerých zákaziek, pre ktoré vyhlási prijímateľ samostatné VO nižším postupom zadávania zákazky, ako zodpovedá finančnému limitu určenému súčtom PHZ týchto zákaziek. Pritom zároveň platí, že ide o predmety zákaziek, ktoré spolu súvisia z funkčného, časového a miestneho hľadiska a pod.

V prípade, ak sa predmet obstarávania skladá z viacerých častí, položiek, súborov vecí alebo samostatných vecí, ktoré sú obstarávané naraz (od jedného dodávateľa), je potrebné brať do úvahy celkovú predpokladanú cenu predmetu obstarania, nie jednotlivé časti.

Nie je možné v každom prípade používať PHZ určenú v čase predloženia, resp. schvaľovania zmluvy o poskytnutí NFP / vydania rozhodnutia o schválení žiadosti o NFP, nakoľko medzi takýmto určením predpokladanej hodnoty a samotným zadávaním predmetnej zákazky môže prejsť niekoľko mesiacov a predpokladaná hodnota zákazky sa mohla zmeniť.

Stanovenie (výpočet) PHZ podľa § 6 ZVO **je nevyhnutnou** súčasťou dokumentácie z VO.

|  |
| --- |
| **Dôležité upozornenie:** V prípadoch, keď je predmetom obstarania tovar, odporúča sa už  v rámci stanovenia PHZ (napr. formou prieskumu trhu) **osloviť alebo identifikovať takých potenciálnych dodávateľov, ktorí na trhu predávajú napr. rôzne značky a typy obstarávaných tovarov preukázateľne spĺňajúcich požiadavky na predmet zákazky, od rôznych výrobcov**  a pod. V rámci takéhoto prieskumu trhu (indikatívneho) RO odporúča uvádzať parametre (technické špecifikácie) tovarov, ktoré plánuje prijímateľ obstarať, v takom rozsahu, aby boli rovnaké alebo čo najviac podobné opisu predmetu zákazky použitého v rámci samotného verejného obstarávania. Tieto opatrenia prijímateľovi môžu v budúcnosti napomôcť pri preukazovaní, že predmet zákazky nebol opísaný diskriminačne.  V **prípade, ak zo stanovenia PHZ a ani z verejného obstarávania (z predložených ponúk) nebude jednoznačne vyplývať, že predmetný opis, a teda všetky minimálne stanovené požiadavky spĺňajú aspoň dva rôzne produkty** (resp. značky alebo typy produktov) od 2 rôznych výrobcov (ak relevantné), RO môže prijímateľa vyzvať, aby nediskriminačnosť opisu podporne preukázal napr. predložením **porovnávacej tabuľky** (resp. iných relevantných dokladov) s uvedením takých produktov s konkrétnymi parametrami, ktoré budú túto skutočnosť RO jednoznačne deklarovať (ak relevantné v predmetnom procese VO). Je na zodpovednosti verejného obstarávateľa, aby predmetnú skutočnosť dokázal preukázať. |

Informácie a podklady, na základe ktorých bola určená PHZ **nesmú byť staršie ako 6 mesiacov ku dňu vyhlásenia VO** (a to napr. vzhľadom na dátum/deň, kedy bol uskutočnený prieskum trhu,   
resp. vyhotovený dokument, kde sa predmetné skutočnosti ohľadom PHZ uvádzajú v zmysle *Zápisu z určenia PHZ (viď príloha č. 3 Usmernenia)*, alebo vzhľadom na dátum vyhotovenia rozpočtu/   
(príp. jeho aktualizácie) pri stavebných prácach a pod.). Predmetné skutočnosti sú uvedené len príkladným spôsobom a nevylučujú možnosť RO požiadať Prijímateľa o ich vysvetlenie/doplnenie. Ak ceny obstarávaných tovarov, stavebných prác alebo služieb nezaznamenali na trhu zmenu, je možné pre účely určenia PHZ použiť aj podklady staršie ako 6 mesiacov. Zdôvodnenie tejto skutočnosti musí byť súčasťou dokumentácie k VO a vychádzať môže napr. z potvrdení získaných opätovným oslovením potenciálnych dodávateľov predkladajúcich indikatívne cenové ponuky v rámci pôvodného prieskumu trhu, že sa cena predmetu zákazky v čase ich opätovného oslovenia nezmenila; zo znaleckého posudku; z údajov Štatistického úradu SR alebo z iných relevantných objektívnych informácií a odborných stanovísk.

**Určenie PHZ vykoná prijímateľ napr. na základe informácií:**

* na základe údajov a informácií o zákazkách na rovnaký alebo porovnateľný predmet (napr. povinne zverejňované zmluvy v Centrálnom registri zmlúv (ďalej len „CRZ“))[[15]](#footnote-21), uvedené údaje a informácie (zmluvy) musia byť platné ku dňu vyhlásenia VO;
* z cenového prieskumu oslovením viacerých potenciálnych dodávateľov, pričom pre účely zdokladovania takto vykonaného prieskumu prijímateľ predloží celú komunikáciu   
  s potenciálnymi dodávateľmi[[16]](#footnote-22);
* z cenového prieskumu z webových sídiel potenciálnych dodávateľov, pričom pre účely zdokladovania takto vykonaného prieskumu trhu prijímateľ predloží „print screen“   
  z predmetných webových sídiel (napr. aj na webovom sídle elektronického trhoviska), prípadne aj internetové odkazy („html“ a pod,.), pričom súčasťou „print screenu“ obrazovky z webového sídla potenciálneho dodávateľa musí byť aj zaznamenanie dátumu vyhotovenia „print screenu“;
* z vlastnej databázy o skutočných nákladoch rovnakej alebo porovnateľnej obstarávanej komodity (objektívne zdokumentovanej), ktoré boli obstarávané v predchádzajúcom kalendárnom roku (upravenej o očakávané zmeny, ktoré budú relevantne zdokumentované);
* z aktuálnych katalógov potenciálnych dodávateľov (listinných, uvedených na internetových stránkach); ak prijímateľ určuje PHZ na základe údajov a informácií o zákazkách na rovnaký alebo porovnateľný predmet zákazky (napr. povinne zverejňované zmluvy v CRZ), určuje PHZ na základe minimálne dvoch nezávislých údajov o cenách;
* z projektantom oceneného rozpočtu stavebných prác aktuálneho v čase vyhlásenia predmetného verejného obstarávania, resp. vyjadrenie projektanta k aktuálnosti rozpočtu stavebných prác (ocenený rozpočet, resp. vyjadrenie projektanta nesmie byť staršie ako 6 mesiacov pred vyhlásením verejného obstarávania); ocenený rozpočet, resp. vyjadrenie  projektanta musí byť parafované s uvedením dátumu a ošetrené odtlačkom pečiatky projektanta;
* štátnou cenovou expertízou stavebných prác aktuálnou v čase vyhlásenia predmetného verejného obstarávania (štátna cenová expertíza nesmie byť staršia ako 6 mesiacov pred vyhlásením VO)
* zo znaleckého posudku;
* prostredníctvom prípravných trhových konzultácií;
* na základe systému sledovania vývoja cien;
* alebo kombináciou vyššie uvedených bodov.

**Ak je PHZ určovaná prieskumom trhu realizovaným oslovením potenciálnych záujemcov** alebo prípravnou trhovou konzultáciou, **prijímateľ je povinný osloviť minimálne troch potenciálnych záujemcov (ak na relevantnom trhu dodávajú predmet zákazky aspoň tri hospodárske subjekty), pričom PHZ je možné následne určiť na základe minimálne dvoch cenových ponúk**. Ak napriek postupu podľa predchádzajúcej vety bola doručená iba jedna ponuka, prijímateľ opätovne osloví minimálne ďalších dvoch potenciálnych záujemcov (osloví iných ako tých záujemcov, ktorí na základe výzvy na určenie PHZ cenovú ponuku nepredložili), a to v záujme určenia PHZ na základe minimálne dvoch cenových ponúk. Alternatívou k osloveniu ďalších potenciálnych dodávateľov je napr. aj prieskum trhu realizovaný prostredníctvom internetu (napr. zverejnené cenníky, katalógy, údaje z CRZ atď.), ak je to relevantné a možné s ohľadom na predmet zákazky. Ak aj napriek dodatočnému osloveniu záujemcov na predloženie cenovej ponuky za účelom určenia PHZ nebude doručená žiadna ďalšia ponuka alebo nebolo možné získať ďalší údaj o cene iným vhodným spôsobom, PHZ je možné následne určiť aj na základe jednej ponuky. Ak prijímateľ určuje PHZ na základe údajov a informácií o zákazkách na rovnaký alebo porovnateľný predmet (napr. povinne zverejňované zmluvy v CRZ), určuje PHZ na základe minimálne dvoch nezávislých údajov o cenách. Predpokladanú hodnotu zákazky je možné určiť aj kombináciou vyššie uvedených možností (napr. ponuka doručená v rámci prieskumu trhu a cena zistená zo zmluvy zverejnenej v CRZ). Jeden z možných postupov pri určení PHZ je vykonať aritmetický priemer z cien uvedených v predložených cenových ponukách, resp. z údajov zistených napr. z CRZ. V prípade zákaziek na uskutočnenie stavebných prác je možné určiť predpokladanú hodnotu zákazky aj projektantom, ktorý zostavil rozpočet stavebných prác alebo štátnou cenovou expertízou.

|  |
| --- |
| **Najčastejšie nedostatky pri určovaní PHZ:**  - verejný obstarávateľ pri stanovení PHZ bral do úvahy ponuky, ktoré nezahŕňali rovnaký, resp. podobný rozsah predmetu zákazky, (napr. pokiaľ ide o počet hodín poskytovanej služby),  - verejný obstarávateľ predložil neaktuálne podklady k určeniu PHZ,  - verejný obstarávateľ do sumy PHZ nezahrnul hodnotu pozáručného servisu, pričom v rámci opisu predmetu zákazky (prípadne v rámci zmluvy) tento pozáručný servis požadoval,  - verejný obstarávateľ pri zadávaní rámcovej zmluvy nesprávne stanovil PHZ, keďže ju neurčil ako maximálnu predpokladanú hodnotu všetkých zákaziek, ktoré sa predpokladajú počas platnosti rámcovej dohody. |

## 1.3 Povinnosť uzatvoriť zmluvu

Prijímateľ je povinný **uzavrieť** s úspešným uchádzačom **písomnú zmluvu pri všetkých typoch zákaziek realizovaných podľa ZVO**. Pri zákazkách zadávaných s využitím dynamického nákupného systému, zákaziek zadávaných na základe rámcovej dohody a  zákazkách, na ktoré sa nevzťahuje pôsobnosť ZVO je postačujúce vytvoriť zmluvný vzťah na základe objednávky (ak v tomto Usmernení nie je uvedené inak), ktorá musí spĺňať minimálne náležitosti písomného zmluvného vzťahu (v závislosti od konkrétneho zmluvného typu), a to najmä: dátum jej vyhotovenia, kompletné a správne identifikačné údaje objednávateľa a dodávateľa (t. j. obchodné meno/názov, IČO, adresu sídla, príp. kontaktné miesta), jednoznačnú špecifikáciu predmetu zákazky, dohodnutú cenu (bez DPH, výška DPH a cena s DPH), lehotu a miesto plnenia, ďalšie náležitosti podľa požiadaviek objednávateľa. Na objednávke je potrebné zaznamenanie potvrdenia o jej prijatí dodávateľom, resp. musí byť predložená iná relevantná dokumentácia preukazujúca prevzatie záväzku dodávateľa dodať tovar, uskutočniť stavebné práce alebo poskytnúť službu za podmienok určených v objednávke. Súčasťou vystavenej objednávky je určenie povinnosti pre dodávateľa strpieť výkon kontroly/auditu a poskytnúť oprávneným osobám potrebnú súčinnosť (s výnimkou objednávky generovanej automaticky, napr. v prípade nákupu cez internet). Výsledok obstarávania pri zákazkách, na ktoré sa nevzťahuje pôsobnosť ZVO, môže byť zaznamenaný aj iným spôsobom ako zmluvným vzťahom alebo objednávkou, ak v tomto Usmernení nie je uvedené inak (napr. pokladničným blokom, príjmovým dokladom a pod.), ktorý jednoznačne a hodnoverne preukazuje formálne, príp. aj vecné naplnenie výsledku obstarávania, tento doklad pre potreby kontroly VO nahrádza písomný zmluvný vzťah. V takom prípade nie je povinnosťou prijímateľa zaznamenať povinnosť strpieť výkon kontroly a auditu podľa nasledujúceho odseku.

**Prijímateľ sa zaväzuje upraviť v zmluve** s dodávateľom tovarov, služieb alebo stavebných prác (**prípadne v objednávke) povinnosť dodávateľa/subdodávateľa tovarov, služieb alebo stavebných prác strpieť výkon kontroly/auditu** súvisiaceho s dodávaným tovarom, stavebnými prácami a službami (vrátane kontroly objednávok, faktúr a súvisiacej dokumentácie) v súlade s pravidlami uvedenými v zmluve o poskytnutí NFP, resp. v rozhodnutí o schválení žiadosti o NFP oprávnenými osobami na výkon tejto kontroly/auditu a poskytnúť im všetku potrebnú súčinnosť. V zmluve s dodávateľom alebo v objednávke (ak relevantné) musí byť vyslovene uvedené, že: „***Dodávateľ/ subdodávateľ sa podrobí výkonu kontroly/auditu/kontroly na mieste súvisiaceho s dodávaným tovarom, stavebnými prácami a službami, kedykoľvek počas platnosti a účinnosti zmluvy o poskytnutí NFP, resp. v rozhodnutí o schválení žiadosti o NFP, a to oprávnenými osobami na výkon tejto kontroly/auditu podľa príslušných všeobecne záväzných právnych predpisov SR a EÚ, a poskytne im všetku potrebnú súčinnosť. Osoby oprávnené na výkon kontroly/auditu/kontroly na mieste súvisiaceho s dodávaným tovarom, stavebnými prácami a službami, sú napríklad: poverené osoby Riadiaceho orgánu, poverené osoby útvaru vnútorného auditu MV SR, poverené osoby Orgánu auditu,* *Úradu vládneho auditu a Orgánom auditu poverené osoby, poverené osoby Najvyššieho kontrolného úradu SR, Úradu pre verejné obstarávanie, splnomocnení zástupcovia Európskej komisie a Európskeho dvora audítorov, poverené osoby Európskeho úradu pre boj proti podvodom, ako aj osoby prizvané kontrolnými orgánmi v súlade s pravidlami uvedenými v zmluve o poskytnutí NFP, resp. v rozhodnutí o schválení žiadosti o NFP.****“*

Súčasťou zmlúv s dodávateľmi uzatvorených zjednodušeným postupom pre zákazky na bežne dostupné tovary a služby podľa § 109 ZVO sú obchodné podmienky elektronickej platformy, ktoré prijímateľ nie je v zmysle platných obchodných podmienok elektronickej platformy oprávnený meniť a ani nijako inak dopĺňať. Preto je vhodné, aby sa s obchodnými podmienkami prijímateľ vopred dôkladne oboznámil. Osobitnými požiadavkami na plnenie sú špecifické požiadavky na plnenie zmluvy zo strany prijímateľa nevyhnutné pre riadne plnenie zmluvy, ktoré nemôžu byť v rozpore alebo konflikte so všeobecnými zmluvnými podmienkami.

Prijímateľ sa ešte pred uzatvorením písomnej zmluvy musí uistiť, či má ku všetkým obstaraným tovarom, službám a stavebným prácam dostatočné finančné krytie v jednotlivých položkách schváleného rozpočtu. (Napr. pri elektronických aukciách sa môže stať, že niektoré položky v rámci obstarávanej skupiny položiek sa obstarajú za nižšiu cenu a niektoré naopak za vyššiu cenu, ako je naplánované v rozpočte. Pred samotným podpisom zmluvy s úspešným uchádzačom je nevyhnutné mať zo strany RO odsúhlasený presun finančných prostriedkov v súlade s relevantnými ustanoveniami riadiacej dokumentácie.)

|  |
| --- |
| **Dôležité upozornenie:** Upozorňujeme na povinnosť prijímateľa pri uzatváraní zmluvy úspešným uchádzačom dodržiavať zákon č. 315/2016 Z. z. o registri partnerov verejného sektora a o zmene a doplnení niektorých zákonov v platnom znení (ďalej len „zákon o registri partnerov verejného sektora“).  Zároveň upozorňujeme na zákaz uzavrieť zmluvu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora (ďalej len „RPVS“)  a nie sú zapísaní v RPVS alebo ktorých subdodávatelia, ktorí majú povinnosť zapisovať sa do RPVS, nie sú zapísaní v RPVS. Rovnako upozorňujeme na zákaz uzavrieť zmluvu s uchádzačom, ktorý má povinnosť zapisovať sa do RPVS a ktorého **konečným užívateľom** výhod zapísaným v registri partnerov verejného sektora je **niektorý z verejných funkcionárov** podľa § 11 ods. 1 písm. c) ZVO (týka sa aj konečných užívateľov výhod **subdodávateľa** tohto uchádzača, ktorý má povinnosť zápisu do RPVS).  Upozorňujeme aj na povinnosť uvedenú v ust. § 11 ods. 2 zákona o registri partnerov verejného sektora, a to identifikovať konečného užívateľa výhod pri prvom zápise do registra a následne overovať identifikáciu konečného užívateľa výhod, a to:  a) v súvislosti s podaním návrhu na zápis zmeny konečného užívateľa výhod,  b) pri svojom zápise ako oprávnenej osoby do registra,  c) k 31. decembru kalendárneho roka, ak odsek 8 neustanovuje inak,  d) v súvislosti s uzatvorením zmluvy, ktorej plnenie presahuje hodnotu plnenia podľa § 2 ods. 2 a 3, alebo jej zmenou, a to nie skôr ako desať dní pred uzatvorením zmluvy alebo jej zmenou,  e) v súvislosti s plnením zo zmluvy, ktorého hodnota prevyšuje v úhrne 1 000 000 eur za 30 dní, a to nie skôr ako desať dní pred plnením zo zmluvy.  Povinnosť podľa odseku 2 písm. d) a e) zákona o registri partnerov verejného sektora oprávnená osoba nemá, ak identifikácia konečného užívateľa výhod alebo overenie identifikácie konečného užívateľa výhod boli vykonané v posledných šiestich mesiacoch pred uzatvorením zmluvy alebo jej zmenou alebo pred plnením zo zmluvy. |

|  |
| --- |
| **Najčastejšie nedostatky pri uzavretí zmluvy/nedostatky v zmluvných podmienkach:**  - verejný obstarávateľ zmenil pred uzavretím zmluvy obchodné podmienky, napr. lehotu dodania tovaru alebo služby alebo termín realizácie diela,  - verejný obstarávateľ neuzavrel zmluvu s úspešným uchádzačom (ktorý podal ponuku ako skupina dodávateľov), ale len s jedným z členov skupiny dodávateľov,  - zmluva bola podpísaná neoprávnenou osobou,  - zmluva bola uzavretá skôr, ako to umožňuje ustanovenie § 56 ZVO,  - zmluva bola podpísaná s uchádzačom, ktorý má povinnosť sa zapisovať do RPVS a nie je v ňom zapísaný,  - verejný obstarávateľ neupravil jednoznačne spôsob zadania jednotlivých zákaziek na základe rámcovej dohody,  - verejný obstarávateľ požadoval vytvorenie právnych vzťahov medzi členmi skupiny dodávateľov, s ktorou sa mala uzavrieť zmluva výlučne podľa Obchodného zákonníka, t. j. právneho predpisu Slovenskej republiky;  - verejný obstarávateľ nevykonal overenie identifikácie konečných užívateľov výhod v súvislosti s uzavretím zmluvy, alebo jej zmenou, pričom výnimku podľa § 11 ods. 3 zákona o registri partnerov verejného sektora nebolo možné uplatniť  - v zmysle rozhodnutia Rady ÚVO 18010-9000/2017 zo dňa 21. 2. 2018 **kumulácia** nasledovných skutočností predstavovala diskriminačné zmluvné podmienky:   1. nezáväznosť uplatnenia inštitútu zmluvnej zábezpeky zo strany verejného obstarávateľa (verejný obstarávateľ mohol, ale nemusel vyžadovať zloženie zábezpeky, pričom v zmluve ani neboli ustanovené podmienky, za splnenia ktorých je verejný obstarávateľ oprávnený zloženie zábezpeky vyžadovať), 2. spôsob zloženia zábezpeky (výlučne iba na účet verejného obstarávateľa, bez možnosti akceptovania napr. bankovej záruky), 3. požadovaná výška zábezpeky (v danom prípade 30% zmluvnej ceny) 4. lehota určená na zloženie zábezpeky na účet verejného obstarávateľa (10 dní do dňa nadobudnutia účinnosti tejto zmluvy), a 5. neprimeraná dĺžka zadržiavania zábezpeky. |

## 1.4 Finančné limity

Prijímateľ pri realizácii schváleného projektu zabezpečí dodanie tovarov, poskytnutie služieb alebo uskutočnenie stavebných prác tretími osobami postupmi **podľa ustanovení platného a účinného ZVO.**

Prehľad aktuálnych (aj predchádzajúcich) finančných limitov uverejňuje ÚVO na svojej webovej stránke. **Finančné limity sú ustanovené všeobecne záväzným právnym predpisom ÚVO**.

## 1.5 Všeobecné ustanovenia

Prijímateľ je povinný predložiť dokumentáciu k VO na kontrolu vo forme **skenu originálu kompletnej dokumentácie v písomnej podobe prostredníctvom ITMS.**

**Dokumentáciu predkladá prijímateľ RO spolu so žiadosťou o kontrolu VO** podľa *prílohy č. 6 tohto Usmernenia*.

Kompletnú dokumentáciu k VO alebo obstarávaniu (v prípade predbežnej kontroly dokumentácia k vyhláseniu zákazky a dokumentácia k určeniu PHZ a k prípravným trhovým konzultáciám, ak boli uplatnené) prijímateľ predkladá cez ITMS, pričom je povinný jednotlivé časti dokumentácie evidovať do ITMS samostatne, aby celkový objem dát za jednu prílohu neprekročil 100 MB.

**Dokumentáciu, ktorá je dostupná v elektronickom prostriedku**, ktorý bol použitý na účely zadávania zákazky (napr. EVO, elektronická platforma, resp. neštátny elektronický prostriedok – ak je to relevantné pre daný postup zadávania zákazky ), nie je prijímateľ povinný predkladať. **V tomto prípade však musí byť súčasťou predloženej dokumentácie prístup umožňujúci kontrolu verejného obstarávania v elektronickom** prostriedku (t. j. prístupové údaje do elektronického prostriedku / systému, prostredníctvom ktorého bolo VO realizované: prihlasovacie meno a heslo). Prijímateľ je zároveň povinný zabezpečiť archiváciu a dostupnosť tejto dokumentácie pre účely výkonu auditu a kontroly počas celej doby archivácie v súlade so zmluvou o poskytnutí NFP, resp. rozhodnutím o schválení žiadosti o NFP a po celú minimálnu dobu archivácie určenú v ZVO.Zmluva  prijímateľa s úspešným uchádzačom  musí byť predložená kompletná so všetkými prílohami vrátane podpisov zmluvných strán a údajov, ktoré nie sú anonymizované – predkladá sa jej scan elektronicky alebo   
jej elektronické vyhotovenie - podpísanú elektronickým podpisom. Elektronická verzia zmluvy (scan / elektronický dokument ošetrený kvalifikovaným elektronickým podpisom) sa predkladá s neanonymizovanými údajmi a podpismi zmluvných strán, vrátane všetkých jej príloh (a teda napr. predloženie potvrdenia o zverejnení zmluvy v CRZ nie je postačujúce).

**Súčasťou žiadosti o vykonanie kontroly VO je zoznam predkladanej dokumentácie, ktorý musí obsahovať o.i. názvy elektronických dokumentov predkladaných do ITMS.**

Ako súčasť žiadosti o vykonanie kontroly prijímateľ predkladá aj Čestné vyhlásenie   
o neprítomnosti konfliktu záujmov osôb zúčastňujúcich sa na procese VO (viď *prílohu č. 9 Usmernenia*) a Čestné vyhlásenie prijímateľa o úplnosti a kompletnosti dokladov (viď *prílohu č. 10 Usmernenia*).

Prijímateľ použije pri predkladaní dokumentácie nasledovný postup:

Prijímateľ vyhotoví sken celej dokumentácie z pripravovaného, prebiehajúceho  alebo zrealizovaného VO. Takouto formou je možné predkladať dokumentáciu len vtedy, ak zákazka nebola realizovaná prostredníctvom elektronickej komunikácie podľa § 20 ZVO. Ak zákazka bola zrealizovaná prostredníctvom elektronickej komunikácie podľa § 20 ZVO, musí prijímateľ predložiť RO prístup umožňujúci kontrolu VO v elektronickom prostriedku. Dokumenty, ktoré v ňom nie sú obsiahnuté, prijímateľ predkladá naskenované.

Lehoty na výkon kontroly VO a obstarávania pre RO začínajú plynúť prvým pracovným dňom nasledujúcim po doručení žiadosti Prijímateľa o vykonanie kontroly a predložení dokumentácie k VO alebo obstarávaniu cez ITMS v prípade predbežnej kontroly.

Kontrola RO po uzavretí zmluvy sa začína **prvým pracovným dňom nasledujúcim po doručení žiadosti Prijímateľa o vykonanie kontroly a predložení dokumentácie k VO alebo obstarávaniu. (opísaných v kapitole 1.6 bod b)) cez ITMS**.

Žiadosť o kontrolu (vygenerovaná v systéme ITMS) doručuje prijímateľ prostredníctvom evidencie **Komunikácia v ITMS, bez potreby elektronického podpísania**. Rozsah dokumentácie, ktorú prijímateľ povinne predkladá cez ITMS závisí najmä od povahy konkrétneho dokumentu, ako aj od skutočnosti, či je jeho elektronická podoba využívaná alebo zverejňovaná aj v iných informačných systémoch, napr. elektronických prostriedkoch určených na zadávanie zákaziek VO (poznámka: prijímatelia sú povinní využívať elektronický prostriedok po 18.10.2018 v prípade nadlimitných a podlimitných zákaziek VO). Prijímateľ je v každom prípade povinný **v ITMS** najprv **založiť objekt VO**. Je akceptovateľné, ak prijímateľ uvedie **prostredníctvom hypertextového linku odkaz na dokumentáciu zverejnenú v elektronickom prostriedku** použitom na účely zadávania zákazky (týka sa napr. zákaziek zjednodušeného postupu pre zákazky na bežne dostupné tovary a služby) alebo ak prijímateľ predloží cez ITMS prihlasovacie údaje, ktoré zabezpečia, že poskytovateľ bude mať prístup k dokumentácii k zákazke, ktorá je nahratá v elektronickom prostriedku (napr. v systéme elektronickej platformy EVO), a to pre účely výkonu kontroly.

Súčasťou žiadosti o vykonanie kontroly verejného obstarávania je aj **čestné vyhlásenie**, v rámci ktorého prijímateľ jasne identifikuje projekt a predkladané VO alebo obstarávanie. Súčasťou tohto čestného vyhlásenia je súpis všetkej predkladanej dokumentácie cez ITMS a vyhlásenie, že dokumentácia predložená na kontrolu VO alebo obstarávania je úplná, kompletná a je totožná s originálom dokumentácie z VO alebo obstarávania. Zároveň prijímateľ prehlási, že si je vedomý, že na základe predloženej dokumentácie poskytovateľ na základe zistení RO rozhodne o pripustení, nepripustení výdavkov súvisiacich s predmetným VO do financovania, o ex ante finančnej oprave na základe zistení RO v rámci kontroly tejto dokumentácie. Pri kontrole postupu zadávania zákazky partnera, ak zákazka sa týka viacerých projektov, v ktorých je partnerom, je prijímateľ povinný uviesť všetky kódy takýchto projektov. V prípade, že dokumentácia predložená cez ITMS nie je predložená v požadovanom rozsahu, prijímateľ je povinný predložiť aj chýbajúcu časť dokumentácie cez ITMS na základe žiadosti RO o doplnenie dokumentácie doručenej v listinnej podobe alebo v elektronickej podobe. Uvedené sa týka aj prípadov, keď je dokumentácia predložená cez ITMS nečitateľná alebo poškodená. Prijímateľ je zároveň v prípade nadlimitných a podlimitných zákaziek verejného obstarávania povinný sprístupniť elektronickú podobu kompletnej dokumentácie poskytovateľovi, a to zriadením prístupu do elektronického prostriedku použitého na elektronickú komunikáciu (ak relevantné).

**Ak prijímateľ nedoručí RO kompletnú dokumentáciu**, resp. v prípade predbežnej kontroly dokumentáciu k vyhláseniu zákazky a dokumentáciu k určeniu PHZ a k prípravným trhovým konzultáciám (ak boli uplatnené), RO odoslaním výzvy na doručenie kompletnej dokumentácie prijímateľovi prostredníctvom ITMS preruší plynutie lehoty na výkon kontroly. Ak je kontrola prerušená, lehoty spojené s jej výkonom neplynú. Kontrola je prerušená odo dňa odoslania výzvy na doručenie kompletnej dokumentácie do dňa doručenia kompletnej dokumentácie.

V prípade realizácie VO, v rámci ktorého budú ponuky vyhodnocované na základe ekonomicky najvýhodnejšej ponuky za použitia elektronickej aukcie, je potrebné venovať náležitú pozornosť výberu elektronického aukčného systému s ohľadom na možnosť nastaviť podmienky elektronickej aukcie tak, aby účastník elektronickej aukcie mohol znižovať svoju cenu o stanovený minimálny rozdiel bez ohľadu na najnižšiu aktuálne ponúknutú cenu v rámci danej elektronickej aukcie a aby verejný obstarávateľ túto podmienku aj nastavil pred začatím elektronickej aukcie (t.j. v elektronickej aukcii v prípade uplatnenia kritérií ekonomicky najvýhodnejšej ponuky uchádzač môže znižovať ceny svojej ponuky o stanovený minimálny rozdiel aj bez toho, aby po tomto znížení bola jeho cenová ponuka v elektronickej aukcii najnižšia).

Opätovne uvádzame, že prijímateľ je **povinný uchovávať a archivovať všetky doklady a dokumenty z použitého postupu VO a zadávania zákazky v súlade so ZVO,**zmluvou o poskytnutí NFP, resp. rozhodnutím o schválení žiadosti o NFP **a týmto Usmernením**.

V prípade zákazky realizovanej prostredníctvom elektronického prostriedku na zadávanie zákazky   
a v prípade elektronickej aukcie zabezpečí prijímateľ zriadenie pasívneho prístupu pozorovateľa pre RO za účelom výkonu kontroly VO. Uvedené informácie budú tvoriť súčasť predloženej dokumentácie na kontrolu VO prostredníctvom ITMS. Táto povinnosť sa nevzťahuje na zákazky uskutočnené prostredníctvom elektronického trhoviska.

Podľa § 28 ods. 1 ZVO sa zákazka môže rozdeliť na samostatné časti, pričom v oznámení   
o vyhlásení VO alebo v oznámení použitom ako výzva na účasť alebo v oznámení o koncesii sa určí veľkosť a predmet takýchto častí a uvedie, či ponuky možno predložiť na jednu časť, niekoľko častí alebo všetky časti. Ak zákazku nemožno rozdeliť na samostatné časti, odôvodnenie je potrebné uviesť v oznámení o vyhlásení VO alebo v súťažných podkladoch. **RO bude v rámci nadlimitných zákaziek vykonávať kontrolu uplatnenia využitia rozdelenia zákazky na časti tak, aby bola umožnená širšia hospodárska súťaž a sprístupnila sa tak aj pre malé a stredné podniky.**   
V prípade, že predmet alebo povaha zákazky, alebo iné okolnosti plnenia zákazky neumožňujú rozdelenie zákazky na časti, je potrebné riadne zdôvodniť, prečo nie je toto rozdelenie možné.

Prijímateľ má výlučnú a konečnú zodpovednosť za vykonanie VO a zadávanie zákazky pri dodržaní všeobecne záväzných právnych predpisov SR a EÚ, základných princípov VO, zmluvy o poskytnutí NFP/rozhodnutia o schválení žiadosti o NFP a  Usmernenia. Prijímateľ môže poveriť tretiu osobu na výkon realizácie verejného obstarávania, pričom tak musí vykonať na základe *poverenia k realizácii verejného obstarávania* (viď *príloha č. 1 Usmernenia*).

Pri uzatváraní všetkých typov zmlúv, vrátane rámcových dohôd na nákup informačno-komunikačných technológií, ako aj iných diel požívajúcich ochranu duševného vlastníctva, s výnimkou   
tzv. „balíkového“ softvéru (označovaného tak v obchodnej praxi), **je potrebné štandardne zahrnúť**   
do zmlúv, vrátane rámcových dohôd, ustanovenia o udelení licencie objednávateľovi a **ustanovenia**   
o zverejnení autorov, výrobcov a subdodávateľov zhotoviteľa softvéru (viď. uznesenie vlády   
č. 460/2011 zo dňa 6. 7. 2011 a v nadväznosti na „Metodický pokyn pre štandardné náležitosti opisu predmetu zákazky, štandardné podmienky účasti vo verejnom obstarávaní a optimálne zmluvné podmienky v súvislosti s projektmi v oblasti informačno-komunikačných technológií“).[[17]](#footnote-24)

RO v rámci výkonu kontroly VO posudzuje predmetné VO aj z pohľadu možného porušenia hospodárskej súťaže podľa zákona č. 187/2021 Z. z. o ochrane hospodárskej súťaže a o zmene a doplnení niektorých zákonov (konkrétne dohôd obmedzujúcich súťaž podľa § 4 zákona o ochrane hospodárskej súťaže).

|  |
| --- |
| **Dôležité upozornenie:** Pri definovaní technických parametrov tovarov v relevantných prípadoch odporúčame **určovať technické parametre rozmedzím, resp. určením minimálnej a/alebo maximálnej hodnoty parametra**, nie konkrétnou jedinou hodnotou technického parametra (napr.: šírka stroja 1100 mm - 1500 mm). V prípade určenia konkrétneho výrobku a možnosti predloženia ekvivalentu v súlade s § 42 ods. 3 ZVO je potrebné špecifikovať, v akých parametroch  a funkcionalitách spočíva „ekvivalentnosť“ iného výrobku. Prijímateľ by pri definovaní predmetu zákazky mal taktiež vychádzať z projektu, resp. zmluvy o poskytnutí NFP alebo rozhodnutia o schválení žiadosti o NFP. **Predmetom obstarania by mali byť také tovary, služby a stavebné práce, ktoré sú potrebné na realizáciu projektu a ktorých obstaranie bolo v projekte plánované.** Prijímateľ musí zabezpečiť, aby nedošlo k rozporu medzi opisom predmetu zákazky uvedeným v dokumentácii z VO a výdavkovými položkami, s ktorými sa uvažuje v predkladanom projekte. Prijímateľ musí mať zároveň na zreteli skutočnosť, že v prípade, že schválený projekt už obsahuje isté špecifikácie obstarávaných tovarov, služieb a prác (napr. technické parametre zariadenia), je v rámci procesu VO pri definovaní predmetu zákazky stále povinný postupovať v súlade s princípmi VO a § 42 ZVO. |

RO odporúča, aby sa prijímateľ v rámci opisu predmetu zákazky neodvolával na konkrétne značky/typy výrobkov (ak je to možné) a uvedené skutočnosti nahradil detailným opísaním predmetnej položky. V prípade, ak uvedené nie je možné, je nutné aplikovať § 42 ods. 2 písm. b) ZVO.

Prijímateľom sa odporúča, aby v zmluvách s úspešnými uchádzačmi pri všetkých typoch VO zakotvili **odkladaciu podmienku nadobudnutia účinnosti zmluvy**, ktorou bude schválenie zákazky v rámci kontroly VO, t. j. doručenie správy z kontroly VO prijímateľovi, o čom bude bezodkladne informovať úspešného uchádzača z príslušného VO, resp. aby v zmluve s úspešným uchádzačom výslovne zakotvili právo odstúpiť od zmluvy z dôvodu doručenia správy z kontroly VO od RO, obsahom ktorej je nepripustenie výdavkov z predmetného VO do financovania.

**Prijímateľ má možnosť späť vzatia dokumentácie** k verejnému obstarávaniu alebo obstarávaniu, ktorá bola predložená RO za účelom výkonu kontroly VO alebo kontroly obstarávania, a to so súhlasom RO. V prípadoch späť vzatia dokumentácie ide o dôvod hodný osobitného zreteľa a RO zastaví kontrolu VO vyhotovením záznamu. Ak prijímateľ opätovne predloží dokumentáciu na finančnú kontrolu, lehoty na výkon kontroly začínajú plynúť odznovu.

## 1.6 Typy finančnej kontroly VO

RO vykonáva kontrolu postupov zadávania zákaziek financovaných z prostriedkov EÚ, ktoré budú výsledkom postupov verejného obstarávania a obstarávania, vrátane zmien (dodatkov) týchto zmlúv, v prípade, ak už bol schválený NFP zo strany poskytovateľa, t. j. bola uzavretá zmluva o poskytnutí NFP, ktorá je platná a účinná alebo bolo vydané rozhodnutie o schválení žiadosti o NFP, ktoré je právoplatné. Ak je žiadosť o schválenie príspevku v štádiu prípravy alebo schvaľovania, RO kontrolu zákaziek nevykonáva.

**Typy finančných kontrol VO sú nasledovné:**

## a) Predbežná kontrola – posúdenie pred plánovaným vyhlásením zákazky

1. Predbežná kontrola sa vykonáva na základe žiadosti prijímateľa. Predbežnú kontrolu vykonáva RO na základe dokumentácie k VO alebo obstarávaniu predloženej prijímateľom ešte vo fáze pred vyhlásením VO alebo pred uzavretím zmluvy/zadaním objednávky, ak ide o postup obstarávania. Uvedený typ kontroly má za úlohu preventívne eliminovať chyby a nedostatky a tým znížiť riziko porušenia ZVO a ustanovení tohto Usmernenia.
2. Predbežnou kontrolou sa posudzuje dodržanie povinností:

a) ustanovených pre prijímateľa v ZVO a v tomto Usmernení,

b) zo zmluvy o poskytnutí NFP alebo uložených rozhodnutím o schválení žiadosti o NFP, ak je prijímateľ a poskytovateľ tá istá osoba, ak ide o povinnosti upravujúce postup prijímateľa pri nadobúdaní tovarov, služieb alebo stavebných prác.

1. **Prijímateľ je povinný pred vyhlásením alebo začatím VO, alebo pred oznámením zámeru zriadiť dynamický nákupný systém, požiadať RO o vykonanie predbežnej kontroly** dokumentov k VO, ak ide o nadlimitnú zákazku, nadlimitnú rámcovú dohodu, nadlimitnú koncesiu alebo dynamický nákupný systém s predpokladanou hodnotou vo finančnom limite nadlimitnej zákazky.
2. Ak ide o podlimitnú zákazku na uskutočnenie stavebných prác alebo podlimitnú koncesiu na stavebné práce, **prijímateľ môže fakultatívne pred vyhlásením alebo začatím VO požiadať RO o vykonanie predbežnej kontroly** dokumentov k VO.
3. Ak ide o obstarávanie nadlimitnej zákazky alebo o nadlimitnú koncesiu, ktorú má v úmysle prijímateľ zadať na základe uplatnenia výnimky z pôsobnosti ZVO, t.j. ide o hodnotou nadlimitnú zákazku alebo koncesiu **obstarávania,** **prijímateľ môže fakultatívne pred uzavretím zmluvy požiadať RO o vykonanie predbežnej kontroly** príslušných dokumentov.
4. Ak ide o zmenu zmluvy, rámcovej dohody alebo koncesnej zmluvy a pôvodná zmluva, rámcová dohoda alebo koncesná zmluva je výsledkom zadávania nadlimitnej zákazky alebo nadlimitnej koncesie, **môže prijímateľ pred uskutočnením zmeny zmluvy, rámcovej dohody alebo koncesnej zmluvy požiadať RO o vykonanie predbežnej kontroly**.
5. Predbežná kontrola **sa začína dňom doručenia žiadosti prijímateľa o vykonanie predbežnej kontroly a príslušnej dokumentácie** prostredníctvom ITMS.
6. RO môže prerušiť predbežnú kontrolu na účely získania odborného stanoviska alebo znaleckého posudku, a to najviac na 30 dní odo dňa odoslania oznámenia o prerušení predbežnej kontroly prijímateľovi. Lehotu podľa predchádzajúcej vety môže RO z objektívnych dôvodov predĺžiť najviac o 30 dní. Ak je predbežná kontrola prerušená, lehota na výkon predbežnej kontroly neplynie. RO oznámenie o prerušení predbežnej kontroly a oznámenie o prípadnom predĺžení lehoty bezodkladne doručí prijímateľovi prostredníctvom ITMS.
7. **Ak prijímateľ nedoručí kompletnú dokumentáciu k VO alebo obstarávaniu**, RO odoslaním výzvy na doručenie kompletnej dokumentácie prijímateľovi prostredníctvom ITMS preruší výkon predbežnej kontroly. Ak je kontrola prerušená, lehoty spojené s jej výkonom neplynú. Kontrola je prerušená odo dňa odoslania výzvy na doručenie kompletnej dokumentácie do dňa doručenia kompletnej dokumentácie. Lehota na doručenie kompletnej dokumentácie nesmie byť kratšia ako päť pracovných dní. RO môže lehotu podľa predchádzajúcej vety z objektívnych dôvodov predĺžiť, ak o to požiada prijímateľ prostredníctvom ITMS (dôvodom môže byť napr. rozsah chýbajúcej časti dokumentácie).
8. Výsledkom predbežnej kontroly je **oznámenie RO obsahujúce konštatovanie o súlade alebo nesúlade** predložených dokumentov so ZVO a dokumentami podľa ods. 2 tejto kapitoly. Ak RO zistí porušenie pravidiel a postupov spojených so zadávaním zákaziek, označí v oznámení tie časti dokumentov, na ktoré sa zistené porušenie vzťahuje a k zistenému porušeniu uvedie odôvodnenie.
9. Oznámenie RO ako výstup z predbežnej kontroly obsahuje najmä:

a) identifikačné údaje prijímateľa,

b) predmet predbežnej kontroly,

c) konštatovanie alebo posúdenie RO spolu s odôvodnením,

d) dátum vydania,

e) identifikáciu fyzických osôb vykonávajúcich predbežnú kontrolu.

1. **RO vydá oznámenie** podľa ods. 11 tejto kapitoly **v lehote 20 pracovných dní** odo dňa začatia predbežnej kontroly a doručuje ho prijímateľovi prostredníctvom ITMS.
2. Ak nie je dodržaná lehota na výkon predbežnej kontroly z dôvodov na strane RO, RO informuje prijímateľa o dôvodoch nedodržania termínu, ako aj o novom predpokladanom termíne vydania oznámenia o súlade alebo nesúlade dokumentov so ZVO alebo pravidlami uvedenými v tomto Usmernení. Pri nedodržaní oznámeného predpokladaného termínu RO opakovane zabezpečí informovanosť prijímateľa za rovnakých podmienok. Informačná povinnosť podľa tohto odseku môže byť vykonaná formou mailovej komunikácie.
3. Predbežnej kontrole podľa relevantnosti k príslušnému postupu VO alebo obstarávania podliehajú najmä nasledovné dokumenty:
4. dokument preukazujúci určenie PHZ, vrátane podpornej dokumentácie, na základe ktorej bola stanovená (napr. identifikované ponuky, predchádzajúce zmluvy, katalógy, cenníky a pod.),
5. predbežné oznámenie (ak relevantné),
6. návrh oznámenia o vyhlásení VO, alebo iný obdobný dokument, ktorým sa VO vyhlasuje (napr. návrh oznámenia o vyhlásení súťaže návrhov, návrh výzvy na účasť v súťažnom dialógu, návrh oznámenia o zámere uzavrieť zmluvu pri priamom rokovacom konaní),
7. návrh oznámenia o vyhlásení súťaže návrhov (pri súťaži návrhov),
8. návrh výzvy na predkladanie ponúk (pri bežnom postupe pre podlimitné zákazky na stavebné práce),
9. návrh oznámenia o zámere uzavrieť zmluvu (pri priamom rokovacom konaní),
10. odôvodnenie použitia priameho rokovacieho konania,
11. návrh súťažných podkladov alebo iný obdobný dokument (napr. návrh súťažných podmienok pri súťaži návrhov, návrh informatívneho dokumentu pri súťažnom dialógu),
12. odôvodnenie použitia súťažného dialógu alebo súťaže návrhov,
13. návrh výzvy na účasť v súťažnom dialógu,
14. návrh informatívneho dokumentu (pri súťažnom dialógu).
15. Ak prijímateľ po ukončení predbežnej kontroly, ale ešte vo fáze pred vyhlásením VO, vykoná podstatné zmeny v dokumentácii k zadávaniu zákazky (zmena v podmienkach účasti, požiadavkách na predmet zákazky, kritériách na vyhodnotenie ponúk, zmluvných podmienkach), prijímateľ je povinný/oprávnený (podľa typu zákazky) predložiť dokumentáciu alebo iba vybranú časť dokumentácie na predbežnú kontrolu RO.

## b) Kontrola po uzavretí zmluvy (s úspešným uchádzačom)

1. RO vykonáva obligatórnu kontrolu po uzavretí zmluvy, ak ide o:

a) nadlimitnú zákazku (zadanú na základe verejného obstarávania alebo obstarávania) alebo nadlimitnú koncesiu,

b) rámcovú dohodu,

c) zákazku zadanú na základe rámcovej dohody alebo dynamického nákupného systému,

d) podlimitnú zákazku, ak toto Usmernenie neuvádza inak

e) zmenu zmluvy, rámcovej dohody alebo koncesnej zmluvy

f) zákazku, na ktorú sa nevzťahuje pôsobnosť ZVO, ak toto Usmernenie neuvádza inak, vrátane zmeny zmluvy uzavretej pri zákazke, na ktorú sa nevzťahuje pôsobnosť ZVO.

1. **Kontrola po uzavretí zmluvy sa začína** **prvým pracovným dňom nasledujúcim po doručení žiadosti Prijímateľa o vykonanie kontroly a predložení dokumentácie k VO alebo k obstarávaniu cez ITMS**.
2. Prijímateľ je povinný doručiť RO kompletnú dokumentáciu. Doručením dokumentácie podľa predchádzajúcej vety sa rozumie jej sprístupnenie pre RO v ITMS. Doručením kompletnej dokumentácie, ak ide o elektronickú komunikáciu vo verejnom obstarávaní, sa rozumie sprístupnenie elektronickej podoby dokumentácie zriadením prístupu do elektronického prostriedku použitého na elektronickú komunikáciu. Súčasťou elektronickej podoby dokumentácie sú aj auditné záznamy o všetkých úkonoch vykonaných v použitom elektronickom prostriedku. Listinná dokumentácia, ktorá nie je dostupná v elektronickom prostriedku použitom na elektronickú komunikáciu, sa predkladá prostredníctvom skenov v ITMS (napr. podklady k určeniu PHZ, čestné vyhlásenie k neprítomnosti konfliktu záujmov, životopisy členov komisie na vyhodnotenie ponúk a iné).
3. Ak prijímateľ nedoručí kompletnú dokumentáciu k VO alebo obstarávaniu, RO odoslaním výzvy na doručenie kompletnej dokumentácie prijímateľovi prostredníctvom ITMS preruší výkon kontroly po uzavretí zmluvy. Ak je kontrola po uzavretí zmluvy prerušená, lehoty spojené s jej výkonom neplynú. Kontrola po uzavretí zmluvy je prerušená odo dňa odoslania výzvy na doručenie kompletnej dokumentácie do dňa doručenia kompletnej dokumentácie RO. Lehota na doručenie kompletnej dokumentácie nesmie byť kratšia ako päť pracovných dní.
4. RO môže odoslaním výzvy prijímateľovi prerušiť kontrolu po uzavretí zmluvy na účely doplnenia podkladov a nariadiť prijímateľovi v určenej lehote, ktorá nesmie byť kratšia ako päť pracovných dní, doručiť prostredníctvom ITMS vyjadrenie a informácie potrebné na výkon kontroly po uzavretí zmluvy. Na žiadosť prijímateľa môže RO lehotu podľa predchádzajúcej vety predĺžiť, ak sú na to objektívne dôvody (napr. rozsah doplnenej dokumentácie). Kontrola po uzavretí zmluvy je prerušená odo dňa odoslania výzvy prijímateľovi prostredníctvom ITMS do dňa doručenia vyjadrenia a informácií potrebných na výkon kontroly po uzavretí zmluvy.
5. RO môže vykonať kontrolu po uzavretí zmluvy aj v priestoroch prijímateľa, kde sa tieto informácie, dokumenty, doklady alebo veci viažuce sa k postupu zadávania zákazky nachádzajú.
6. RO môže prerušiť kontrolu po uzavretí zmluvy na účely získania odborného stanoviska alebo znaleckého posudku, a to najviac na 30 dní odo dňa odoslania oznámenia o prerušení kontroly po uzavretí zmluvy. Lehotu na účely získania odborného stanoviska alebo znaleckého posudku môže RO z objektívnych dôvodov predĺžiť najviac o 30 dní. Ak je kontrola po uzavretí zmluvy prerušená, lehota určená na jej výkon neplynie. RO oznámenie o prerušení kontroly po uzavretí zmluvy a oznámenie o prípadnom predĺžení lehoty bezodkladne doručí prijímateľovi prostredníctvom ITMS.
7. RO prostredníctvom ITMS vyzve prijímateľa, aby **v lehote, ktorá musí byť minimálne 5 pracovných dní odo dňa doručenia Návrhu správy z kontroly, podal písomné námietky** ku skutočnostiam, ktoré RO zistil pri výkone kontroly a uviedol v Návrhu správy z kontroly, pričom na obsah námietok a dôkazy doručené prijímateľom po uplynutí tejto lehoty RO nie je povinný prihliadať. Na žiadosť prijímateľa môže RO určiť na účely podania námietok podľa prvej vety dodatočnú lehotu, ak sú na to objektívne dôvody (napr. identifikácia vyššieho počtu zistení, ku ktorým sa má prijímateľ právo vyjadriť alebo identifikácia zistení vyššej závažnosti). RO oznámenie o určení dodatočnej lehoty doručí prijímateľovi prostredníctvom ITMS. Lehota na výkon kontroly neplynie odo dňa odoslania Návrhu správy z kontroly podľa prvej vety do dňa doručenia námietok prijímateľa alebo do dňa márneho uplynutia lehoty na podanie námietok, podľa toho, ktorá skutočnosť nastane skôr.
8. Ak RO pri výkone kontroly po uzavretí zmluvy zistí, že postupom prijímateľa došlo k porušeniu ZVO alebo ustanovení tohto Usmernenia, **vydá Návrh správy z kontroly**, ktorý obsahuje najmä:

a) identifikačné údaje prijímateľa,

b) predmet kontroly,

c) taxatívny výpočet všetkých porušení ZVO alebo ustanovení tohto Usmernenia, spolu s ich odôvodnením,

d) návrh percentuálnej sadzby finančnej opravy určenej spôsobom a v rozsahu podľa pravidiel Európskej komisie o určovaní finančných opráv, ktoré sú transponované do prílohy č. 13 tohto Usmernenia,

e) výšku neoprávnených výdavkov z titulu porušenia princípu hospodárnosti (ak relevantné),

f) dátum vydania,

g) identifikáciu fyzických osôb vykonávajúcich kontrolu po uzavretí zmluvy a meno, priezvisko a podpis oprávnenej osoby.

1. Ak RO pri výkone kontroly po uzavretí zmluvy zistí, že postupom prijímateľa nedošlo k porušeniu ZVO alebo ustanovení tohto Usmernenia, vydá Správu z kontroly.
2. **RO vydá Správu z kontroly do 20 pracovných dní odo dňa začatia kontroly po uzavretí zmluvy**. Správu z kontroly bezodkladne po jej vydaní doručí prijímateľovi a poskytovateľovi prostredníctvom ITMS.
3. Kontrola po uzavretí zmluvy zo strany RO je skončená dňom odoslania Správy z kontroly prijímateľovi prostredníctvom ITMS. V prípade opätovného výkonu kontroly zo strany RO, ktorej výsledkom môže byť vydanie novej Správy z kontroly, informuje RO o tejto skutočnosti prijímateľa prostredníctvom ITMS.
4. Prijímateľ má možnosť namietať voči zisteniam identifikovaným zo strany RO v Návrhu správy z kontroly v rámci písomných námietok k Návrhu správy z kontroly podľa ods. 8 tejto kapitoly.
5. RO môže zrušiť/dodatkom zmeniť Návrh správy z kontroly alebo Správu z kontroly a postup prijímateľa opätovne preskúmať v rámci výkonu kontroly po uzavretí zmluvy na základe podnetu OA alebo z vlastného podnetu (napr. z dôvodu identifikovaných zistení ÚVO, z auditu EK alebo EDA).
6. Prijímateľ má možnosť určiť odkladaciu podmienku účinnosti v zmluve, uzavretej s úspešným uchádzačom.
7. Pokiaľ bola v rámci daného VO vykonaná kontrola VO podľa § 169 ods. 1, ods. 2 alebo 3 ZVO, prijímateľ informuje RO aj o tejto skutočnosti a súčasne s dokumentáciou predloží aj kópiu právoplatného rozhodnutia ÚVO. Rovnakým spôsobom je prijímateľ povinný informovať poskytovateľa aj o všetkých výsledkoch konania ÚVO vydaných pri výkone dohľadu podľa § 167 ods. 2 ZVO.
8. Pri predkladaní dokumentácie z VO na kontrolu po uzavretí zmluvy prijímateľ postupuje podľa kapitoly 1.5 [Všeobecné ustanovenia](#_Všeobecné_požiadavky_1).
9. Ak nie je dodržaná lehota na výkon kontroly po uzavretí zmluvy z dôvodov na strane RO, RO informuje prijímateľa o dôvodoch nedodržania termínu, ako aj o novom predpokladanom termíne vydania protokolu/záznamu. Pri nedodržaní oznámeného predpokladaného termínu RO opakovane zabezpečí informovanosť prijímateľa za rovnakých podmienok. Informačná povinnosť podľa tohto odseku môže byť vykonaná formou mailovej komunikácie.
10. RO výstup z kontroly (Návrh správy z kontroly alebo Správu z kontroly), v ktorom spojí výstup z kontroly zadávania zákazky s vecnou kontrolou projektu a ostatnými časťami overovania projektu, doručí prostredníctvom ITMS prijímateľovi a informuje o výsledku prijímateľa. RO v Návrhu správy z kontroly / Správe z kontroly uvedie percentuálnu sadzbu finančnej opravy za zistenia, ktoré mali alebo mohli mať vplyv na výsledok VO alebo obstarávania.
11. Návrh správy vydá poskytovateľ v prípade, ak identifikuje zistenia ktoré sa viažu ku kontrole VO alebo obstarávania alebo zistenia týkajúce sa vecného nesúladu predmetu zákazky so schválenou žiadosťou o poskytnutie NFP v rámci vecnej kontroly, ku ktorým sa **prijímateľ bude môcť vyjadriť a uplatniť námietky v lehote minimálne 5 pracovných dní odo dňa doručenia Návrhu správy z kontroly**. V prípade, že prijímateľ doručí v určenej lehote námietky, je RO povinný ich vyhodnotiť a v prípade ich úplnej alebo čiastočnej opodstatnenosti, zohľadniť ich v Správe z kontroly.
12. V prípade, že námietky prijímateľa sú neopodstatnené, neboli podané alebo boli podané po lehote, vypracuje RO Správu z kontroly a uvedie v nej identifikované nedostatky z vecnej kontroly a nedostatky identifikované pri kontrole VO alebo obstarávania. V závere kontroly RO konštatuje, že:
13. výdavky súvisiace s VO alebo obstarávaním nebudú pripustené do financovania v plnom rozsahu, alebo
14. uplatní finančnú opravu.
15. Ak RO neidentifikuje žiadne zistenia z vecnej kontroly a ani nedostatky identifikované pri kontrole VO alebo obstarávania, vydáva Správu z kontroly, ktorú doručí prijímateľovi, pričom v závere kontroly RO konštatuje, že výdavky súvisiace s VO alebo obstarávaním budú pripustené do financovania v plnom rozsahu.
16. Ak RO vykonáva kontrolu po uzavretí zmluvy opätovne a zistí nedostatky predstavujúce také porušenie pravidiel a postupov VO alebo obstarávania, na ktoré sa vzťahuje finančná oprava a vzhľadom na moment zistenia týchto nedostatkov je nutné aplikovať ex post finančnú opravu, poskytovateľ postupuje podľa tohto Usmernenia a súčasne postupuje podľa § 41 zákona o príspevkoch z fondov EÚ. V osobitých prípadoch, keď objem požadovaných finančných prostriedkov vyplývajúci z ex post finančnej opravy presahuje objem vyplatených prostriedkov v rámci predošlých ŽoP, postupuje RO tak, že na výdavky súvisiace s VO alebo obstarávaním vyplatené v rámci predošlých ŽoP aplikuje ex post finančnú opravu a súčasne určí aj ex ante finančnú opravu, o ktorú budú krátené všetky ďalšie súvisiace výdavky v následne predložených ŽoP. Percentuálna výška ex ante finančnej opravy musí byť v takom prípade zhodná s určenou ex post finančnou opravou.

|  |
| --- |
| **Dôležité upozornenie:** RO vykonáva kontrolu VO na základe dokumentácie predloženej prijímateľom vo fáze **po podpise zmluvy s úspešným uchádzačom, pričom táto zmluva je už platná a účinná, okrem prípadov, kedy je účinnosť zmluvy viazaná na odkladaciu podmienku (**napr. zmluva s úspešným uchádzačom môže obsahovať ustanovenie, podľa ktorého zmluva nadobudne účinnosť až dňom doručenia správy z kontroly verejného obstarávania prijímateľovi, pričom prijímateľ o uvedenej skutočnosti informuje dodávateľa bezodkladne, najneskôr však  do 3 pracovných dní od zistenia predmetnej skutočnosti, resp. doručenia Správy z kontroly VO.  V týchto osobitných prípadoch prijímateľ predkladá dokumentáciu z VO vo fáze po podpise zmluvy s úspešným uchádzačom, ktorá je platná, ale nie je účinná.  V prípade zadávania zákazky zjednodušeným postupom pre zákazky na bežne dostupné tovary a služby sa dokumentácia predkladá vo fáze po vygenerovaní výslednej zmluvy príslušnou elektronickou platformou a po jej zverejnení v zmysle zákona o slobodnom prístupe k informáciám (pokiaľ sa jedná o povinnú osobu podľa zákona o slobodnom prístupe k informáciám). |

## 

## c) Kontrola zákaziek zadávaných zjednodušeným postupom pre zákazky na bežne dostupné tovary a služby

1. Pri realizácii zákaziek zadávaných zjednodušeným postupom pre zákazky na bežne dostupné tovary a služby postupuje prijímateľ v súlade s kapitolou *Všeobecné pravidlá pri zadávaní podlimitných zákaziek* tohto Usmernenia.
2. Prijímateľ postupuje v súlade s kapitolou 1.6 bod b) tohto Usmernenia a predkladá kompletnú dokumentáciu RO za účelom vykonania kontroly VO bez zbytočného odkladu po zverejnení zmluvy v CRZ.
3. Kontrola tohto typu zákaziek sa vykonáva zo strany RO ako kontrola po uzavretí zmluvy.
4. Predmetom kontroly je/sú najmä:
   1. dokumentácia preukazujúca určenie predpokladanej hodnoty zákazky, vrátane podpornej dokumentácie, na základe ktorej bola stanovená (napr. cenové ponuky získané prieskumom trhu, zmluvy na rovnaký alebo obdobný predmet zákazky, katalógy, cenníky a pod.),
   2. overenie bežnej dostupnosti predmetu zákazky (test bežnej dostupnosti),
   3. zmluvné podmienky, opis predmetu zákazky, prípadné objednávkové atribúty (najmä konkrétne zmluvné špecifikácie a podmienky súťaže).
5. Poskytovateľ nie je oprávnený dávať prijímateľovi návrhy na úpravu vzorových zmluvných podmienok, ak sú nemennou súčasťou obchodných podmienok elektronickej platformy.
6. V prípade zistení porušenia pravidiel a postupov VO, resp. porušenia pravidiel a ustanovení legislatívy SR a EÚ, ktoré mali alebo mohli mať vplyv na výsledok VO a zákazka bola zadávaná zjednodušeným postupom pre zákazky na bežne dostupné tovary a služby, je RO povinný postupovať podľa kapitoly 1.7 tohto Usmernenia, ktorá upravuje postup pri určení finančných opráv za porušenie pravidiel a postupov VO a obstarávania.

## d) Kontrola zmien zmluvy - dodatkov

1. Postup prijímateľa pri predbežnej kontrole zmien zmluvy/rámcovej dohody alebo koncesnej zmluvy a kontrole zmien zmluvy/rámcovej dohody/koncesnej zmluvy po ich uzavretí je upravený v kapitole 1.6 bod a) a bod b) tohto Usmernenia. Ustanovenia tohto Usmernenia sa vzťahujú aj na prípady, keď sa zmena zmluvy/rámcovej dohody/koncesnej zmluvy vzťahuje na časť výdavkov, ktoré nie sú oprávnenými výdavkami, avšak sú súčasťou zákazky, ktorá je spolufinancovaná z fondov EÚ. Postup podľa tejto kapitoly sa vzťahuje aj na prípady, ak zmena zmluvy nemá charakter písomného dodatku.
2. Keď sa dodatkom menia identifikačné a kontaktné údaje zmluvných strán (napr. adresa sídla, kontaktné osoby, číslo bankového účtu a pod.), kontrola pred uzavretím dodatku sa nevykonáva a prijímateľ predkladá takýto dodatok vždy až po jeho podpise oboma zmluvnými stranami.
3. Predmetom kontroly dodatkov je posúdenie ich súladu s príslušnými ustanoveniami ZVO, a to najmä ustanovením § 18 ZVO. Zároveň poskytovateľ posudzuje zmeny z neho vyplývajúce po stránke ich súladu so schválenou ŽoNFP a účinnou zmluvou o NFP.
4. Ak RO nezistí v rámci predbežnej kontroly zmeny zmluvy (dodatku) porušenie pravidiel a postupov VO, resp. porušenie pravidiel a ustanovení legislatívy SR a EÚ a vydá Správu z kontroly, pričom záverom finančnej kontroly je súhlas poskytovateľa s podpísaním dodatku prijímateľa s dodávateľom, ak poskytovateľ v rámci finančnej kontroly nezistí skutočnosti ovplyvňujúce posudzovanie oprávnenosti výdavkov (napr. zistenia viažuce sa k vecnej kontrole VO).
5. Ak RO v rámci predbežnej kontroly dodatku zistí porušenie pravidiel a postupov VO, resp. porušenie pravidiel a ustanovení legislatívy SR a EÚ, ktoré mali alebo mohli mať vplyv na výsledok zadávania zákazky, ku ktorej sa predmetný dodatok vzťahuje, a teda dodatok nie je v súlade s § 18 ZVO, Návrh správy z kontroly doručuje prijímateľovi prostredníctvom ITMS. Záverom administratívnej finančnej kontroly poskytovateľa je nesúhlas s podpísaním dodatku verejného obstarávateľa s dodávateľom. Ak nezrealizovanie zmien vyplývajúcich z dodatku preukázateľne spôsobilo nemožnosť splnenia pôvodnej zmluvy, alebo by táto skutočnosť znamenala pre prijímateľa neprimerané ťažkosti, a ak aj napriek nesúhlasu poskytovateľa prijímateľ takýto dodatok podpíše, je poskytovateľ povinný určiť ex ante finančnú opravu vzťahujúcu sa na konkrétne porušenie uvedené v tomto Usmernení.
6. Poskytovateľ vykoná kontrolu po uzavretí dodatku, ak ide o zmenu zmluvy, rámcovej dohody alebo koncesnej zmluvy, uzatvorenej ako výsledok zadávania zákazky alebo koncesie.
7. Pri kontrole dodatku po jeho podpise oboma zmluvnými stranami postupuje poskytovateľ primerane podľa pravidiel uvedených v kapitole 1.6 bod b) tohto Usmernenia. Pre potreby kontroly dodatku prijímateľ predkladá dodatok cez ITMS spôsobom, ktorý zabezpečí identifikáciu osôb, ktoré dodatok podpísali, aby bolo možné overiť ich oprávnenosť konať v mene zmluvnej strany. Pokiaľ RO pri kontrole tohto dodatku nezistí porušenie pravidiel a postupov VO, resp. porušenie pravidiel a ustanovení legislatívy SR a EÚ, vydá Správu z kontroly, ktorú postúpi prijímateľovi a predmetný dodatok schváli. Pokiaľ RO pri kontrole takéhoto dodatku zistí porušenie pravidiel a postupov VO, resp. porušenie pravidiel a ustanovení legislatívy SR a EÚ, ktoré mali alebo mohli mať vplyv na výsledok zadávania zákazky, ku ktorej sa predmetný dodatok vzťahuje, vydá Návrh správy z kontroly, ktorý postúpi prijímateľovi a poskytovateľ v ňom uplatní ex ante finančnú opravu vzťahujúcu sa na konkrétne porušenie.

## e) Kontrola zákaziek zadávaných na základe rámcových dohôd a zákaziek zadávaných v rámci DNS

1. Predbežná kontrola v prípade zákaziek zadávaných na základe rámcovej dohody sa zo strany RO nevykonáva bez ohľadu na ich hodnotu.
2. RO vykoná kontrolu po uzavretí zmluvy, ak ide o zákazku zadanú na základe rámcovej dohody v hodnote finančného limitu nadlimitnej zákazky. V prípade, ak ide o inú hodnotu finančného limitu zadanej čiastkovej zákazky ako nadlimitnú, môže prijímateľ predložiť kompletnú dokumentáciu k zákazke aj súčasne so ŽoP, ktorá obsahuje nárokované výdavky súvisiace so zadaním predmetnej čiastkovej zákazky, pričom vo vzťahu k zákazke zadanej na základe rámcovej dohody RO vykoná kontrolu po uzavretí zmluvy.
3. Čiastková zákazka zadávaná na základe rámcovej dohody môže mať formu písomnej zmluvy alebo objednávky, prípadne iného dokladu, ktorý jednoznačne a hodnoverne preukazuje formálne a vecné naplnenie predmetu zákazky.
4. Ak má čiastková zákazka charakter objednávky, je objednávka evidovaná v ITMS. V prípade, ak má byť výsledkom zadávania čiastkovej zákazky na základe rámcovej dohody písomná zmluva, na základe ktorej sa zadávajú objednávky, eviduje sa v ITMS iba čiastková zmluva a objednávky budú evidované na úrovni tejto čiastkovej zmluvy.
5. Predmetom kontroly zákaziek zadaných na základe rámcovej dohody by mala byť najmä kontrola súladu čiastkového plnenia s predmetom rámcovej dohody, kontrola postupu zadania zákazky v nadväznosti na § 83 ZVO s dôrazom na kontrolu postupu prijímateľa v prípade, ak je rámcová dohoda uzavretá s viacerými hospodárskymi subjektmi. Predmetom kontroly je aj kontrola podpísania čiastkovej zmluvy oprávnenými osobami, ak sa vyžaduje písomná forma zmluvy, jej zverejnenie v súlade so zákonom o slobodnom prístupe k informáciám a pod.
6. Na kontrolu DNS a zákaziek zadávaných v rámci DNS, sa primerane vzťahujú všeobecné ustanovenia k výkonu kontroly VO uvedené v tomto Usmernení.
7. RO vykoná predbežnú kontrolu pred oznámením zámeru zriadiť dynamický nákupný systém s predpokladanou hodnotou vo finančnom limite nadlimitnej zákazky. Predmetom predbežnej kontroly je najmä:

a) určenie PHZ,

b) oznámenie o vyhlásení VO,

c) súťažné podklady,

d) všeobecné podmienky používania a zriadenia DNS podľa § 58 a nasl. ZVO,

e) posúdenie, či zámer zriadiť DNS sa týka obstarávania tovarov, stavebných prác alebo služieb, ktoré sú bežne dostupné na trhu (test bežnej dostupnosti podľa prílohy č. 12 tohto Usmernenia).

1. Zriadenie DNS bude predmetom kontroly súčasne s kontrolou tej zákazky zadávanej v rámci DNS vo fáze po uzavretí zmluvy, ktorá bude predmetom kontroly RO. V prípadoch, keď hospodársky subjekt podal žiadosť o účasť po uplynutí pôvodnej lehoty na predloženie žiadosti o účasť, RO v rámci kontroly čiastkovej zákazky vo fáze po uzavretí zmluvy skontroluje aj správnosť vyhodnotenia takejto žiadosti o účasť.
2. Predbežná kontrola sa v prípade kontroly zákaziek zadávaných v rámci DNS nevykonáva.
3. RO vykoná kontrolu po uzavretí zmluvy, ak ide o zákazku zadanú na základe DNS v hodnote finančného limitu nadlimitnej zákazky ustanoveného ZVO pre prijímateľa. V prípade, ak ide o inú hodnotu finančného limitu zadanej zákazky ako nadlimitnú, môže prijímateľ predložiť kompletnú dokumentáciu k zákazke aj súčasne so ŽoP, ktorá obsahuje nárokované výdavky súvisiace so zadaním predmetnej zákazky, pričom vo vzťahu k zákazke zadanej na základe DNS vykoná RO kontrolu po uzavretí zmluvy.
4. Výsledok zákazky zadávanej v rámci DNS môže mať formu písomnej zmluvy, rámcovej dohody alebo objednávky, ktorá jednoznačne a hodnoverne preukazuje formálne a vecné naplnenie predmetu zákazky. Uvedené pravidlo platí aj v prípade takýchto zákaziek v hodnote nadlimitnej zákazky alebo podlimitnej zákazky.
5. Pod pojmom „zmluvná hodnota zákazky“, sa rozumie, skutočná hodnota zákazky v eur bez DPH, ktorá bude/je predmetom zmluvy alebo objednávky.
6. Ak má zákazka v rámci DNS charakter objednávky, je objednávka evidovaná v ITMS. V prípade, ak má byť výsledkom zadávania zákazky v rámci DNS písomná zmluva, na základe ktorej sa zadávajú objednávky, eviduje sa v ITMS iba čiastková zmluva a objednávky budú evidované na úrovni tejto zmluvy.
7. Predmetom kontroly zákaziek zadávaných v rámci DNS je najmä kontrola súladu výzvy na predkladanie ponúk s oznámením o vyhlásení verejného obstarávania, súťažnými podkladmi a všeobecnými podmienkami používania DNS, ďalej kontrola postupu zadania zákazky v nadväznosti na § 60 a § 61 ZVO, s dôrazom na kontrolu postupu prijímateľa pri vyhodnotení predložených žiadostí o účasť (kontrola vyhodnotenia žiadostí o účasť sa vykoná v zmysle pravidla podľa ods. 9 tejto kapitoly) a kontrolu vyhodnotenia ponúk podľa kritérií uvedených v oznámení o vyhlásení verejného obstarávania, prípadne spresnených vo výzve na predkladanie ponúk. Predmetom kontroly je aj kontrola podpísania zmluvy oprávnenými osobami, ak sa vyžaduje písomná forma zmluvy, jej zverejnenie.

## 1.7 Finančné opravy

RO postupuje pri identifikovaní nedostatkov predstavujúcich porušenie pravidiel a postupov VO / obstarávania podľa pravidiel uvedených v zmluve o poskytnutí NFP / rozhodnutí o schválení žiadosti o NFP.

Finančné opravy môžu byť uplatnené nasledovnými spôsobmi:

* ex-ante
* ex-post

Výšku finančnej opravy stanoví orgán, ktorý porušenie pravidiel a postupov VO / obstarávania identifikoval.

**Finančné opravy uplatňované ex ante**

Ex ante finančná opravy nepredstavuje neoprávnené výdavky. Prijímateľ v rámci žiadosti o platbu typu: zúčtovanie zálohovej platby, zúčtovanie predfinancovania, priebežná platba, zníži výšku každého výdavku, ktorý je predmetom finančnej opravy, o výšku finančnej opravy.

**Finančné opravy uplatňované ex post**

Ex post finančná oprava predstavuje neoprávnené výdavky oznámené prijímateľovi formou Správy z administratívnej finančnej kontroly, resp. oznámenia ku žiadosti o platbu typu: zúčtovanie zálohovej platby, zúčtovanie predfinancovania, priebežná platba, ktoré zasiela prijímateľovi platobná jednotka (ďalej aj ako ,,PJ‘‘) za RO.

V prípade, ak RO identifikuje porušenie pravidiel a postupov VO upravených v ZVO, resp. porušenie pravidiel stanovených v legislatíve SR a EÚ, ktoré malo alebo mohlo mať vplyv na výsledok VO   
až počas realizácie projektu, po úhrade oprávnených výdavkov v žiadosti o platbu typu: zúčtovanie zálohovej platby, zúčtovanie predfinancovania, priebežná platba, vzťahujúcej sa k výdavkom projektu, ktoré vyplývajú z realizácie verejného obstarávania (napr. na základe výsledkov finančnej kontroly na mieste, vládneho auditu, auditu EK, kontroly ÚVO a pod.), RO postupuje v zmysle rozhodnutia Komisie.

RO je oprávnený vyzvať prijímateľa, aby vrátil poskytnuté finančné prostriedky, prípadne ich časť,   
ak bude zistené porušenie pravidiel a postupov VO.

Postup RO pri rozhodovaní o vrátení poskytnutého príspevku alebo jeho časti:

1. Ak RO na základe vlastných zistení alebo na základe iného podnetu (napr. na základe výsledkov finančnej kontroly na mieste, vládneho auditu, auditu EK a pod.) má pochybnosti o dodržaní pravidiel a postupov VO, ktoré už bolo zo strany RO pripustené do financovania, je OO SFR povinné vykonať opätovnú kontrolu VO.
2. Ak identifikuje OO SFR v rámci záverov opätovnej kontroly zistenia, ktoré mali alebo mohli mať vplyv na výsledok VO, vypracuje návrh správy z kontroly, ktorého súčasťou je okrem zistení aj informácia, že RO bude v zmysle príslušného rozhodnutia požadovať vrátenie poskytnutého príspevku, resp. jeho časti.

OO SFR určí percentuálnu výšku finančnej opravy v zmysle rozhodnutia a zašle návrh správy   
z kontroly/správu z kontroly prijímateľovi a súčasne určí lehotu na vyjadrenie sa.

Príslušný zamestnanec OO SFR posúdi vyjadrenie prijímateľa a:

1. vypracuje aktualizovanú správu z kontroly, v ktorej akceptuje celkom, resp. z časti, vyjadrenie doručené prijímateľom,
2. neakceptuje vyjadrenie doručené prijímateľom a zapracuje nedostatky, uvedené v návrhu správy z kontroly do správy z kontroly.
3. Správu z kontroly zašle prijímateľovi.

## 1.8 Postupy vo verejnom obstarávaní











## 1.8.1 Podlimitné zákazky



## Všeobecné pravidlá pri zadávaní podlimitných zákaziek

Podľa § 108 až § 113 ZVO sa rozlišujú postupy zadávania podlimitných zákaziek na:

* 1. podlimitné zákazky s oslovením min. troch hospodárskych subjektov,
  2. zjednodušený postup pre zákazky na bežne dostupné tovary a služby,
  3. bežný postup pre podlimitné zákazky,
  4. zjednodušený postup pre zákazky na sociálne a iné osobitné služby podľa prílohy č. 1 k ZVO.

**Upozornenie:** Správne posúdenie zákazky z pohľadu bežnej dostupnosti (test bežnej dostupnosti) má význam v prípade voľby zjednodušeného postupu pre zákazky na bežne dostupné tovary a služby. Zjednodušený postup nie je možné využiť v prípade zadávania zákaziek na stavebné práce. Test bežnej dostupnosti musí byť súčasťou dokumentácie k zjednodušenému postupu pre zákazky na bežne dostupné tovary a služby.

Pri zadávaní podlimitných zákaziek postupuje prijímateľ podľa prvej časti ZVO a podľa § 108 až 113 ZVO.

V prípade, ak prijímateľ má v úmysle uplatniť ustanovenia druhej časti ZVO (napr. umožniť preukázanie splnenia podmienok účasti technickej alebo odbornej spôsobilosti inou osobou alebo ustanovenia o subdodávateľoch), uvedie tieto pravidlá vo výzve na predkladanie ponúk alebo v súťažných podkladoch. Ustanovenie § 40 ods. 4 ZVO (vysvetľovanie podmienok účasti) a ustanovenie § 53 ods. 1 a 2 ZVO (vysvetlenie ponuky a vysvetlenie mimoriadne nízkej ponuky) sa v prípade podlimitných zákaziek uplatňujú.

Prijímateľ môže za podmienok podľa § 110 ods. 6 ZVO vyzvať na rokovanie jedného vybraného záujemcu alebo viacerých vybraných záujemcov, s ktorými rokuje o podmienkach zmluvy a v tomto prípade nie je povinný použiť na to určenú funkcionalitu elektronickej platformy. Ak bol vyzvaný na rokovanie jeden hospodársky subjekt z dôvodu, že ide o jedinečný predmet zákazky, v tomto prípade musí byť jedinečnosť predmetu zákazky riadne písomne zdôvodnená ešte pred vyhlásením zákazky a dôkazné bremeno preukázania skutočnosti, že na relevantnom trhu neexistuje viac ako 1 dodávateľ znáša prijímateľ. Odôvodnenie k jedinečnému predmetu zákazky musí byť súčasťou dokumentácie k zákazke. Z rokovania je prijímateľ povinný vyhotoviť zápis, ako aj písomne zdôvodniť výber záujemcu, ktorý bol vyzvaný na rokovanie.

Postup prijímateľa pri zadávaní podlimitnej zákazky bude zdokumentovaný v rámci zápisnice zo zadania zákazky (netýka sa zjednodušeného postupu pre zákazky na bežne dostupné tovary a služby). Jeho minimálne náležitosti sú nasledovné:

1. identifikácia prijímateľa,
2. predmet zákazky,
3. predpokladaná hodnota zákazky,
4. určenie kritéria/kritérií na vyhodnocovanie ponúk,
5. spôsob zadania podlimitnej zákazky,
6. zoznam oslovených hospodárskych subjektov a dátum ich oslovenia/dátum odoslania výzvy na predkladanie ponúk vopred neurčenému okruhu hospodárskych subjektov prostredníctvom elektronickej platformy,
7. informácia o skutočnosti, že prijímateľ overil, či sú oslovení záujemcovia oprávnení dodávať tovary, uskutočňovať stavebné práce alebo poskytovať služby v rozsahu predmetu zákazky a že nemajú uložený zákaz účasti vo verejnom obstarávaní, pričom prijímateľ je povinný uviesť spôsob overenia (napr. webové sídlo [www.orsr.sk](http://www.orsr.sk), portál oversi.gov.sk alebo Zoznam hospodárskych subjektov, resp. v prípade zákazu účasti webové sídlo [www.uvo.gov.sk](http://www.uvo.gov.sk) a pre tento účel prijímateľ uchováva v dokumentácii k zadávaniu zákazky printscreen (screen shot) z registra osôb so zákazom účasti), uvedené sa týka aj uchádzača, ktorý bol vyhodnotený ako úspešný,
8. dátum predloženia ponúk,
9. zoznam uchádzačov, ktorí predložili ponuku s uvedením dátumu a času predloženia ponuky,
10. identifikácia a vyhodnotenie splnenia jednotlivých podmienok účasti/požiadaviek na predmet zákazky a návrhov na plnenie kritérií na vyhodnotenie ponúk,
11. identifikácia úspešného uchádzača,
12. konečná zmluvná cena ponuky úspešného uchádzača (uviesť cenu s DPH aj bez DPH; v prípade, že dodávateľ nie je platca DPH, uvedie sa konečná cena),
13. spôsob vzniku záväzku (zmluva, objednávka...),
14. skutočnosti týkajúce sa identifikácie prepojenia medzi zainteresovanou osobou verejného obstarávateľa a uchádzača a prijaté opatrenia v súlade s § 23 ZVO (ak relevantné),
15. meno, funkcia, dátum a podpis zodpovednej osoby/osôb, ktoré vykonali postup zadávania podlimitnej zákazky.

**1.8.2.2 Podlimitné zákazky s oslovením min. troch hospodárskych subjektov**

Pri podlimitných zákazkách na tovary a služby zadávané verejným obstarávateľom podľa § 7 ods. 1 písm. a) ZVO a podlimitných zákazkách na tovary a služby zadávané verejným obstarávateľom s predpokladanom hodnotou nižšou ako 143 000 eur bez DPH, prijímateľ na účel zadania podlimitnej zákazky vyzve na predloženie ponuky aspoň tri hospodárske subjekty na to určenou funkcionalitou elektronickej platformy. Pri podlimitných zákazkách na stavebné práce zadávané akýmkoľvek druhom verejného obstarávateľa s predpokladanom hodnotou nižšou ako 360 000 eur bez DPH, prijímateľ na účel zadania podlimitnej zákazky vyzve na predloženie ponuky aspoň tri hospodárske subjekty na to určenou funkcionalitou elektronickej platformy.

Namiesto postupu podľa predošlého odseku môže prijímateľ dobrovoľne postupovať podľa § 110 ZVO a zverejniť výzvu na predkladanie ponúk prostredníctvom na to určenej funkcionality elektronickej platformy vo Vestníku verejného obstarávania. V prípade postupu podľa predchádzajúcej vety je prijímateľ povinný dodržať všetky postupy spojené s bežným postupom zadávania podlimitných zákaziek.

Pre zadávanie podlimitnej zákazky na dodanie tovarov alebo poskytnutie služieb bežne dostupných na trhu môže verejný obstarávateľ tiež použiť na to určenú funkcionalitu elektronickej platformy a postupovať zjednodušeným postupom podľa § 109 ZVO.

Prijímateľ nesmie uzavrieť zmluvu s uchádzačom, ktorý nespĺňa podmienky účasti osobného postavenia podľa § 32 ods. 1 písm. e) a f) ZVO alebo ak u neho existuje dôvod na vylúčenie podľa § 40 ods. 6 písm. f) ZVO (konflikt záujmov nemožno odstrániť inými účinnými opatreniami), ustanovenie § 11 ZVO (povinnosť zápisu do RPVS) tým nie je dotknuté. Prijímateľ je povinný v zápisnici zo zadania zákazky uviesť, že preveril u oslovených záujemcov a u úspešného uchádzača, či sú oprávnení dodávať tovar, uskutočňovať stavebné práce alebo poskytovať službu, ktorá je predmetom zákazky (prijímateľ pre účel overenia oprávnenosti dodávať predmet zákazky uchováva podpornú dokumentáciu, napr. printscreen z webového sídla obchodného registra orsr.sk alebo výpis z portálu oversi.gov.sk). Prijímateľ zároveň na webovom sídle ÚVO overí, či oslovené hospodárske subjekty nemajú uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu záujemcu/uchádzača a pre tento účel uchováva v dokumentácii k zadávaniu zákazky printscreen z registra osôb so zákazom účasti. Prijímateľ môže odmietnuť uzavrieť zmluvu s uchádzačom, u ktorého existuje dôvod na vylúčenie podľa § 40 ods. 8 písm. d) ZVO.

Ak to prijímateľ uvedie vo výzve na predkladanie ponúk alebo v súťažných podkladoch, uchádzač môže predbežne nahradiť doklady určené prijímateľom na preukázanie splnenia podmienok účasti jednotným európskym dokumentom podľa § 39 ZVO alebo čestným vyhlásením, v ktorom vyhlási, že spĺňa všetky podmienky účasti určené prijímateľom a poskytne prijímateľovi na požiadanie doklady, ktoré jednotným európskym dokumentom alebo čestným vyhlásením nahradil. Uchádzač môže v jednotnom európskom dokumente alebo v čestnom vyhlásení uviesť aj informácie o dokladoch, ktoré sú priamo a bezodplatne prístupné v elektronických databázach, vrátane informácií potrebných na prístup do týchto databáz, a informácie o dokladoch, ktoré verejnému obstarávateľovi predložil v inom verejnom obstarávaní a sú naďalej platné.

V prípade podlimitných zákaziek s oslovením min. troch hospodárskych subjektov je možné určiť úspešného uchádzača a predpokladanú hodnotu zákazky aj jedným úkonom. Prijímateľ je však v každom prípade povinný dodržať procesné pravidlá upravené v tejto kapitole. Prijímateľ vo výzve na predkladanie ponúk adresovanej záujemcom prostredníctvom na to určenou funkcionalitou elektronickej platformy v tomto prípade neuvádza, že ide výlučne o určenie predpokladanej hodnoty zákazky, ale uvedie, že na základe zaslania výzvy na predkladanie ponúk bude určený aj úspešný uchádzač. Ak bola predložená iba jedna ponuka, predpokladaná hodnota zákazky je v tomto prípade zároveň cenou, ktorú uviedol úspešný uchádzač.

Prijímateľ vypracuje výzvu na predkladanie ponúk, v rámci ktorej uvedie najmä svoju identifikáciu, jednoznačnú, podrobnú a úplnú špecifikáciu predmetu zákazky opísanú nediskriminačným spôsobom (vrátane kódu CPV), podmienky účasti (ak ich stanovuje), predpokladanú hodnotu zákazky (ak bola určená v samostatnom postupe), platobné podmienky, podmienky realizácie zmluvy (najmä lehotu na realizáciu zmluvy a miesto jej realizácie), kritériá na vyhodnotenie ponúk a pravidlá ich uplatnenia, lehotu na predkladanie a otváranie ponúk. Vo výzve na predkladanie ponúk prijímateľ uvedie všetky okolnosti, ktoré budú dôležité na plnenie zákazky a na vypracovanie ponuky. Pre tieto účely môže prijímateľ vyhotoviť aj súťažné podklady.

V prípade podlimitných zákaziek s oslovením min. troch hospodárskych subjektov je minimálna lehota na predkladanie ponúk celé 4 pracovné dni odo dňa zaslania výzvy minimálne trom vybraným záujemcom v prípade zákaziek na tovary a služby a minimálne celých 6 pracovných dní v prípade zákaziek na uskutočnenie stavebných prác. Do lehoty sa nezapočítava deň zaslania výzvy (príklad: ak prijímateľ zašle výzvu na predkladanie ponúk k zákazke na dodanie tovarov alebo poskytnutie služieb v utorok, minimálna lehota na predkladanie ponúk uplynie v ďalšom týždni v pondelok o polnoci (za predpokladu, že nejde o pracovný týždeň, v rámci ktorého je v niektorý deň štátny sviatok alebo deň pracovného pokoja). Prijímateľom sa odporúča určiť lehotu nasledujúci pracovný deň, čo by pri tomto modelovom prípade bol utorok v ľubovoľnú hodinu).

Oslovované hospodárske subjekty musia byť subjekty, ktoré sú oprávnené dodávať tovar, uskutočňovať stavebné práce alebo poskytovať služby v rozsahu predmetu zákazky (identifikácia prebieha najmä cez informácie verejne uvedené v obchodnom registri alebo v živnostenskom registri, formou náhľadu do Zoznamu hospodárskych subjektov alebo prostredníctvom portálu oversi.gov.sk). Prijímateľ pre účel overenia oprávnenosti dodávať predmet zákazky uchováva podpornú dokumentáciu, napr. printscreen z webového sídla obchodného registra orsr.sk alebo výpis z portálu oversi.gov.sk. Oslovené hospodárske subjekty nesmú mať uložený zákaz účasti vo verejnom obstarávaní potvrdený konečným rozhodnutím príslušného orgánu v Slovenskej republike alebo v štáte sídla, miesta podnikania alebo obvyklého pobytu záujemcu/uchádzača, pre tento účel prijímateľ uchováva v dokumentácii k zadávaniu zákazky printscreen z registra osôb so zákazom účasti.

**1.8.2.3 Zjednodušený postup pre zákazky na bežne dostupné tovary a služby**

Na zjednodušené postupy zadávania zákazky na bežne dostupné tovary a služby sa vzťahujú ustanovenia § 109 ZVO.

Za účelom preukázania bežnej dostupnosti predmetu zákazky prijímateľ vypracuje [test bežnej dostupnosti](#_Príloha_č._10:) *(príloha č. 12 Usmernenia)*. Dokument s určením a zdôvodnením postupu je prijímateľ povinný uchovávať a archivovať spolu s ostatnou dokumentáciou k VO. Tento dokument bude predmetom posúdenia zo strany RO.

Bežná dostupnosť tovarov alebo poskytnutia služieb je špecifikované podľa § 2 ods. 5 písm. o) ZVO nasledovne:

Bežne dostupné tovary alebo služby na trhu sú na účely tohto zákona také tovary alebo služby, ktoré:

* sú ponúkané v podobe, v ktorej sú bez väčších úprav ich vlastností alebo prvkov aj dodané, poskytnuté alebo uskutočnené a zároveň
* sú spravidla v podobe, v akej sú dodávané, poskytované alebo uskutočňované pre verejného obstarávateľa a obstarávateľa, dodávané, poskytované alebo uskutočňované aj pre spotrebiteľov a iné osoby na trhu.

Je v kompetencii verejného obstarávateľa, aby s prihliadnutím na uplatňované princípy VO uvedené   
v § 10 ods. 2 ZVO a podmienky, v ktorých sa nachádza, určil, ktorý z postupov vo verejnom obstarávaní použije pri zadávaní zákazky, pričom musí rešpektovať pravidlá ustanovené v ZVO. **Zodpovednosť za výber a následné použitie postupu pri zadávaní zákazky má vždy prijímateľ.**

Prijímateľ by preto pri kvalifikácii bežnej dostupnosti na trhu mal zrealizovať test bežnej dostupnosti, ktorým verifikuje status obstarávaného tovaru alebo služieb vo vzťahu k zákonom určeným podmienkam. Táto kvalifikácia samozrejme nemôže byť generalizovaná, ale vyžaduje sa skúmanie vždy ad hoc na konkrétny prípad tak, aby sa zohľadnili všetky vlastnosti dostupnosti dodávky alebo služby vo vzťahu k aktuálnym trhovým podmienkam. K správnej klasifikácii je potrebné poznať podrobný opis predmetu zákazky so všetkými jeho vlastnosťami, parametrami, vrátane spôsobu jeho vyhodnotenia, používania a dodacích podmienok.

Podmienky uvedené v ustanovení 2 ods. 5 písm. o) ZVO sú vymedzené kumulatívnym spôsobom a pri teste bežnej dostupnosti musí byť naplnená každá z uvedených podmienok. Ustanovenie § 2 ods. 6   
a 7 ZVO stanovuje podporné pravidlo, ktoré by malo uľahčiť správnu kategorizáciu vo vzťahu k bežnej dostupnosti na trhu.

**Dôležité upozornenie:**Za VO vyhlásené a zrealizované zjednodušeným postupom pre zákazky na bežne dostupné tovary a služby nesie s ohľadom na ZVO plnú zodpovednosť prijímateľ, preto je potrebné, aby prijímateľ uvedené povinnosti zohľadňoval najmä pri zadávaní opisu predmetu zákazky, ako aj ďalších špecifikácií a osobitných požiadaviek na plnenie, tak aby uvedené špecifikácie   
a požiadavky neboli v rozpore s ustanoveniami § 42 ZVO a v rozpore s princípmi VO uvedenými   
v § 10 ods. 2 ZVO.

**Dôležité upozornenie:** Upozorňujeme prijímateľov na skutočnosť, že s ohľadom na § 6 ods. 16 ZVO nie je v súlade so zákonom, ak sa zákazka rozdelí s cieľom znížiť PHZ pod finančné limity podľa ZVO. Z tohto dôvodu, pokiaľ by rozdelením zákazky na viaceré menšie zákazky realizované zjednodušeným postupom došlo k obídeniu postupu zadávania zákazky cez nadlimitné postupy, uvedené môže byť hodnotené ako porušenie ZVO.

**Dôležité upozornenie:** Pri zadávaní zákaziek zjednodušeným postupom je možné uzavrieť rámcovú dohodu maximálne na 12 mesiacov. Zmluva sa posudzuje podľa obsahu, a preto upozorňujeme, že zmluva (označená ako kúpna zmluva), ktorá by mala charakter rámcovej dohody a bola uzavretá na obdobie dlhšie ako 12 mesiacov, by nebola uzavretá v súlade so ZVO.

**Najčastejšie nedostatky:**

* diskriminačný opis predmetu zákazky (napr. uvedenie konkrétnej značky obstarávaného tovaru bez pripustenia ekvivalentu, príliš špecifický opis predmetu zákazky, ktorému vyhovuje len jeden výrobok a pod.),
* príliš všeobecný alebo nedostatočný opis predmetu zákazky,
* diskriminačné alebo neprimerané osobitné požiadavky na plnenie.

## 1.8.2.4 Bežný postup pre podlimitné zákazky

Prijímateľ je v rámci uplatnenia bežného postupu zadávania podlimitnej zákazky povinný odoslať na uverejnenie prostredníctvom na to určenej funkcionality elektronickej platformy výzvu na predkladanie ponúk vopred neurčenému okruhu hospodárskych subjektov, ak ide o podlimitnú zákazku na tovary a služby (okrem služieb podľa prílohy č. 1 k ZVO) zadávanú verejným obstarávateľom podľa § 7 ods. 1 písm. b) až e) ZVO, ktorej predpokladaná hodnota zákazky je rovná alebo vyššia ako 143 000 eur bez DPH a ak ide o podlimitnú zákazku na stavebné práce, ktorej predpokladaná hodnota je rovná alebo vyššia ako 360 000 eur bez DPH.

Prijímateľ sa môže dobrovoľne rozhodnúť pred vyhlásením VO predložiť dokumentáciu na predbežnú kontrolu na RO v prípade podlimitných zákaziek na stavebné práce. V prípade doručenia dokumentácie k vyššie uvedeným postupom zadávania zákaziek zo strany prijímateľa, je povinnosťou RO vykonať kontrolu VO. Kontrola po uzavretí zmluvy s úspešným uchádzačom bude v prípade bežného postupu pre podlimitné zákazky vykonaná zo strany RO podľa kapitoly 1.6. Usmernenia.

Náležitosti výzvy na predkladanie ponúk sú uvedené v ustanovení § 110 ods. 2 ZVO.

Ostatné práva a povinnosti spojené s bežným postupom zadávania podlimitných zákaziek sú uvedené v ustanovení § 110 a § 111 ZVO.

## 1.8.2.5 Podlimitné zákazky na sociálne a iné osobitné služby podľa prílohy č. 1 k ZVO

Pri zadávaní zákazky na služby podľa [prílohy č. 1](https://www.slov-lex.sk/pravne-predpisy/SK/ZZ/2015/343/20220331.html" \l "prilohy.priloha-priloha_c_1_k_zakonu_c_343_2015_z_z" \o "Odkaz na predpis alebo ustanovenie) k ZVO, okrem pátracích a bezpečnostných služieb, prijímateľ postupuje podľa § 113 ZVO, pričom zákazku vyhlasuje oslovením min. 3 hospodárskych subjektov prostredníctvom elektronickej platformy alebo uplatní postup so zverejnením výzvy vo Vestníku verejného obstarávania podľa § 110 ZVO.

## Nadlimitné zákazky

## Nadlimitné postupy

Podľa § 29 ZVO nadlimitnými postupmi zadávania zákaziek sú:

* verejná súťaž,
* užšia súťaž,
* rokovacie konanie so zverejnením,
* súťažný dialóg,
* inovatívne partnerstvo,
* priame rokovacie konanie.

Limity pre nadlimitné zákazky upravuje všeobecne záväzný právny predpis – vyhláška vydávaná ÚVO[[18]](#footnote-27) na príslušné roky, ktorou je prijímateľ povinný riadiť sa a je povinný sledovať jej prípadné nahradenie novou vyhláškou.

## Pravidlá pre nadlimitné zákazky na služby podľa prílohy č. 1 k ZVO

Pri zadávaní zákazky na služby uvedené v [prílohe č. 1](https://www.slov-lex.sk/pravne-predpisy/SK/ZZ/2015/343/20220331.html" \l "prilohy.priloha-priloha_c_1_k_zakonu_c_343_2015_z_z" \o "Odkaz na predpis alebo ustanovenie) k ZVO, okrem pátracích a bezpečnostných služieb, prijímateľ vyhlasuje zadávanie zákazky uverejnením oznámenia o vyhlásení verejného obstarávania.

Prijímateľ je povinný pri zadávaní zákazky dodržiavať princíp rovnakého zaobchádzania, princíp nediskriminácie hospodárskych subjektov, princíp transparentnosti, princíp proporcionality a princíp hospodárnosti a efektívnosti a z uvedeného dôvodu sa prijímateľom odporúča, aby určili lehotu na predkladanie ponúk minimálne 9 pracovných dní odo dňa odoslania oznámenia o vyhlásení verejného obstarávania na uverejnenie v Úradnom vestníku EÚ.

Prijímateľ môže pri zadávaní zákazky postupovať podľa [prvej hlavy až tretej hlavy druhej časti](https://www.slov-lex.sk/pravne-predpisy/SK/ZZ/2015/343/20220331.html" \l "predpis.clanok-1.cast-druha.hlava-prva" \o "Odkaz na predpis alebo ustanovenie) ZVO a je povinný poslať na ÚVO ako ústredný orgán štátnej správy oznámenie o výsledku verejného obstarávania do 30 dní po uzavretí zmluvy.

## 1.9 Zákazky na ktoré sa zákon o verejnom obstarávaní nevzťahuje

Prijímateľ je pri zadávaní zákaziek, na ktoré je uplatnená výnimka podľa § 1 ods. 2 až 14 ZVO, zákaziek vyhlásených osobou, ktorá nie je verený obstarávateľ ani obstarávateľ a ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác, poskytnutie služieb z NFP a zákaziek vyhlásených osobou, ktorá nie je verejný obstarávateľ ani obstarávateľ a ktorej verejný obstarávateľ poskytne viac ako 50% finančných prostriedkov na dodanie tovaru, uskutočnenie stavebných prác, poskytnutie služieb z NFP (okrem zákaziek podľa § 8 ods. 1 ZVO), povinný zabezpečiť dodržanie princípu transparentnosti a hospodárnosti, vrátane vylúčenia konfliktu záujmov. Aj v prípadoch, kedy zadávanie zákaziek na dodanie tovarov, stavebných prác alebo služieb nespadá pod ZVO, postupuje prijímateľ pri ich obstarávaní podľa tohto Usmernenia, a tiež v súlade s princípmi, ktorými sú - voľný pohyb tovaru, právo usadenia, voľný pohyb služieb, zákaz diskriminácie, rovnaké zaobchádzanie, transparentnosť, proporcionalita a vzájomné uznávanie dokladov.

Pravidlá a povinnosti uvádzané v tejto kapitole sa vzťahujú na všetky zákazky nespadajúce pod ZVO, ktoré zrealizoval prijímateľ po nadobudnutí účinnosti zmluvy o poskytnutí NFP, resp. vydaní rozhodnutia o schválení žiadosti o NFP.

Ak bola zákazka realizovaná pred nadobudnutím účinnosti o poskytnutí NFP/právoplatnosti rozhodnutia o schválení žiadosti o NFP a prijímateľ mal pri tejto zákazke postupovať podľa kapitoly 1.9 bodu A. *Pravidlá uplatňujúce sa pri zadávaní a kontrole zákaziek z výnimky*, tak prijímateľ je povinný preukázať dodržanie základných princípov VO podľa ZVO, predovšetkým princíp hospodárnosti a efektívnosti (za minimálne požadovanú úroveň preukázania hospodárnosti sa považuje oslovenie minimálne 3 potenciálnych uchádzačov).

Pokiaľ prijímateľ predloží RO dokumentáciu z procesu zadávania zákazky nespadajúcej pod ZVO, pri ktorej obstarávaní nepostupoval podľa pravidiel uvedených v tomto Usmernení a porušenie týchto pravidiel malo alebo mohlo mať vplyv na výsledok zadávania zákazky, je RO povinný postupovať pri určovaní finančných opráv na základe analógie a proporcionality podľa rozhodnutia Komisie.

V prípade výnimky, ktorá nie je viazaná na finančný limit, nie je povinnosťou prijímateľa predložiť určenie a výpočet PHZ. Obdobne v prípade výnimiek, ktoré sú viazané na finančné limity podlimitných zákaziek (§ 1 ods. 13 ZVO), zákaziek podľa § 1 ods. 14 ZVO a zákaziek vyhlásených osobou, ktorá nie je verejný obstarávateľ ani obstarávateľ a ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác, poskytnutie služieb z NFP a zákaziek vyhlásených osobou, ktorá nie je verejný obstarávateľ ani obstarávateľ a ktorej verejný obstarávateľ poskytne viac ako 50% finančných prostriedkov na dodanie tovaru, uskutočnenie stavebných prác, poskytnutie služieb z NFP (okrem zákaziek podľa § 8 ods. 1 ZVO), nie je potrebné v osobitnom postupe určovať PHZ, ale rozhodujúce je, aby zmluva (prípadne objednávka), ktorá je uzatvorená s úspešným uchádzačom, bola vo finančnom limite, ktorý je spojený s možnosťou uplatnenia predmetnej výnimky (finančné limity sú uvádzané v EUR bez DPH). Prijímateľ pri zadávaní podlimitnej zákazky alebo zákazky podľa § 1 ods. 14 ZVO v režime výnimky nesmie zákazku umelo rozdeliť s cieľom vyhnúť sa pravidlám a postupom VO.

Pokiaľ v nižšie uvedených osobitných podkapitolách týkajúcich sa vybraných typov zákaziek zadávaných na základe výnimky zo ZVO nie je uvedené inak, platí, že pri zadávaní zákazky obstarávania je potrebné (ak toto Usmernenie neurčuje inak), aby prijímateľ vykonal prieskum trhu (napr. oslovením hospodárskych subjektov so žiadosťou o predloženie cenovej ponuky, pričom hospodárnosť prijímateľ preukáže na základe predložených cenových ponúk). Prijímateľ je povinný vyhodnotiť realizovaný prieskum trhu v súlade s pravidlami, ktoré si určil na začiatku zadávania zákazky (napr. vo výzve na predkladanie ponúk) a uzatvoriť zmluvu/zadať objednávku v súlade s výzvou na predkladanie ponúk a s ponukou úspešného dodávateľa. Prieskum trhu má byť aktuálny v čase začatia postupu zadávania zákazky. Prieskum trhu slúži pre overenie hospodárnosti výdavkov zákazky, pričom pre tento účel je možné aktuálnu cenovú ponuku hospodárskeho subjektu, v prospech ktorého bude zadaná zákazka v režime výnimky, porovnať s inou cenovou ponukou alebo ponukami na rovnaký alebo porovnateľný predmet zákazky, ktoré nie sú staršie ako 6 mesiacov v porovnaní s dátumom vyhotovenia cenovej ponuky hospodárskeho subjektu, ktorému sa zadáva zákazka. Z uvedeného teda vyplýva, že nie je nevyhnutné oslovovať so žiadosťou o predloženie cenovej ponuky v rovnaký čas, ale prijímateľ môže disponovať cenovou ponukou subjektu na predmet zákazky v pôsobnosti určitej výnimky a až následne osloví so žiadosťou o predloženie cenovej ponuky pre účely overenia hospodárnosti ďalšie relevantné subjekty. Ak prijímateľ preukáže, že ceny obstarávaných tovarov, stavebných prác alebo služieb nezaznamenali na trhu zmenu, je možné overiť hospodárnosť aj porovnaním s ponukou alebo ponukami staršími ako 6 mesiacov.

Zdôvodnenie tejto skutočnosti vypracované prijímateľom (že cena na trhu nezaznamenala zmenu) musí byť súčasťou dokumentácie k zákazke.

Predmetné zdôvodnenie môže poukázať napr. na vývoj cien meraný Štatistickým úradom SR alebo môže prijímateľ využiť stanoviska odborníka. Ak prijímateľ určuje PHZ na základe údajov a informácií o zákazkách na rovnaký alebo porovnateľný predmet (napr. povinne zverejňované zmluvy v CRZ), uvedené údaje a informácie (zmluvy) musia byť platné ku dňu vyhlásenia VO. Ak ceny obstarávaných tovarov, stavebných prác alebo služieb **nezaznamenali na trhu zmenu**, je možné pre účely určenia PHZ použiť aj údaje o zmluvách, ktorých platnosť je ku dňu vyhlásenia VO ukončená, pričom prijímateľ musí obdobne uvedené zdôvodniť a zdôvodnenie musí byť súčasťou dokumentácie k zákazke. Predmetné zdôvodnenie môže poukázať napr. na vývoj cien meraný Štatistickým úradom SR alebo môže prijímateľ využiť stanoviska odborníka.

Ak je to objektívne možné, prijímateľ realizuje prieskum trhu pre účely overenia hospodárnosti tak, že okrem cenovej ponuky hospodárskeho subjektu, v prospech ktorého má byť zadaná zákazka, osloví so žiadosťou o predloženie cenovej ponuky minimálne jeden ďalší hospodársky subjekt alebo ak zatiaľ nedisponuje cenovou ponukou hospodárskeho subjektu, v prospech ktorého má byť zadaná zákazka, osloví v rámci prieskumu trhu so žiadosťou o predloženie cenovej ponuky minimálne dva relevantné hospodárske subjekty. Následne prijímateľ aktuálnu cenovú ponuku hospodárskeho subjektu, v prospech ktorého bude zadaná zákazka v režime výnimky, porovná s cenovou ponukou na rovnaký alebo porovnateľný predmet zákazky minimálne jedného ďalšieho hospodárskeho subjektu (ak nebolo doručených viac cenových ponúk). Hospodárske subjekty, ktoré sú účastníkmi prieskumu trhu musia byť oprávnené dodávať tovar, poskytovať služby, alebo realizovať stavebné práce, ktoré tvoria predmet zákazky (prijímateľ pre účel overenia oprávnenosti dodávať predmet zákazky uchováva podpornú dokumentáciu, napr. printscreen z webového sídla obchodného registra [orsr.sk](https://www.orsr.sk/) alebo výpis z portálu [oversi.gov.sk](https://oversi.gov.sk/api/v1/iam/login)).

Ako alternatíva prieskumu trhu je akceptovateľné aj preukázanie hospodárnosti zo strany prijímateľa na základe finančných limitov, percentuálnych limitov alebo benchmarkov určených na danú skupinu výdavkov príslušným poskytovateľom alebo s využitím inštitútu odborného/znaleckého posudku, v súlade s pravidlami na overovanie hospodárnosti výdavkov. Tieto nástroje na preukázanie hospodárnosti sú rovnocenné prieskumu trhu a je na rozhodnutí prijímateľa aký nástroj uplatní, ak výzva na predkladanie žiadostí o NFP neurčuje inak.

Prijímateľ je povinný vyhodnotiť realizovaný prieskum trhu (ak pre účely overenia hospodárnosti realizoval prieskum trhu) v súlade s pravidlami, ktoré si určil na začiatku zadávania zákazky (napr. vo výzve na predkladanie ponúk) a uzatvoriť zmluvu/zadať objednávku v súlade s výzvou na predkladanie ponúk a s ponukou úspešného dodávateľa (netýka sa to “osobitných zákaziek malého rozsahu, ktoré je možné zadávať zjednodušeným postupom”, upraveným nižšie v tejto kapitole). Týka sa aj zákaziek zadávaných osobou, ktorej poskytne verejný obstarávateľ viac ako 50% alebo 50% a menej finančných prostriedkov na dodanie tovaru, uskutočnenie stavebných prác a poskytnutie služieb z NFP.

**Dôležité upozornenie:** Prijímateľ nesmie zadať zákazku v zmysle predchádzajúcich odsekov s cieľom vyhnúť sa použitiu pravidiel a postupov zadávania zákaziek podľa ZVO, pričom zákonná možnosť uplatnenia výnimky spod pôsobnosti ZVO sa vykladá reštriktívne. V prípade, že RO identifikuje takéto neoprávnené použitie zadávania zákaziek, výdavky vyplývajúce z takéhoto obstarávania vylúči   
z financovania v plnom rozsahu. Ak prijímateľ v prípade zadávania zákazky nespadajúcej pod ZVO nepostupoval podľa pravidiel uvedených v tomto Usmernení a porušenie týchto pravidiel malo alebo mohlo mať vplyv na výsledok zadávania zákazky, RO určí finančnú opravu na základe analógie a proporcionality k finančným opravám vyplývajúcim z Rozhodnutia EK zo dňa 14.05.2019 č. C(2019) 3452, ktorým EK dňa 14.05.2019 schválila v rámci jeho prílohy usmernenie o určení finančných opráv uskutočňovaných pri nedodržaní pravidiel o verejnom obstarávaní.

Na zákazky nespadajúce pod ZVO, sa primerane vzťahuje kapitola *2. Konflikt záujmov.*

Prijímateľ je povinný každé zadanie zákazky, na ktorú sa ZVO nevzťahuje riadne odôvodniť (najmä naplnenie reštriktívne vykladaných ustanovení ZVO, na ktoré sa pri danom postupe prijímateľ odvoláva) a podložiť relevantnou dokumentáciou, pričom odôvodnenie aj príslušnú dokumentáciu predkladá na kontrolu RO.

V prípade zmeny zmluvy prijímateľ postupuje primerane k pravidlám upraveným v kapitole 1.6 bod e) Usmernenia. Prijímateľ povinný v predloženej dokumentácii k zmene zmluvy uviesť, na základe akých skutočností došlo k zmene zmluvy, t. j. odôvodnenie zmeny zmluvy. Ak sa dodatkom menia identifikačné a kontaktné údaje zmluvných strán (napr. adresa sídla, kontaktné osoby, číslo bankového účtu a pod.), kontrola dodatku sa nevykonáva.

## Osobitné pravidlá uplatňujúce sa pri zadávaní a kontrole zákaziek z vybraných výnimiek zo ZVO

ZVO v § 1 ods. 2 až 15 uvádza prípady, na ktoré sa nevzťahuje povinný postup podľa ZVO.   
S ohľadom na dodržanie vyššie uvedených princípov prijímateľ zabezpečí aj pri takýchto zákazkách transparentnosť a preukázateľnosť všetkých úkonov, ako aj hospodárnosť výdavkov. Každé použitie výnimky prijímateľ riadne zdôvodní, podloží relevantnou dokumentáciou a doloží relevantným dokladom preukazujúcim túto skutočnosť.

Pravidlá uvedené v tejto časti sa nevzťahujú na uzatváranie pracovných zmlúv, dohôd o prácach vykonávaných mimo pracovného pomeru alebo obdobného pracovného vzťahu v zmysle § 1 ods. 2 písm. e) ZVO, ako ani na zadávanie zákaziek vnútorným obstarávaním (upravené v časti B. tejto kapitoly) a zákaziek zadávaných na základe horizontálnej spolupráce (pre ktoré sú určené pravidlá v časti C. tejto kapitoly).

V prípade, že vo vzťahu k predmetu zákazky zadávanej prostredníctvom výnimky zo ZVO **neurčil** RO na dané výdavky finančné limity, percentuálne limity alebo benchmarky, ktoré zohľadňujú dodržanie pravidiel hospodárnosti výdavkov, je prijímateľ povinný zrealizovať prieskum trhu za účelom zadania takejto výnimky zo ZVO (ak v tomto Usmernení nie je uvedené inak).

V prípade výnimky, ktorá nie je viazaná na finančný limit, nie je povinnosťou prijímateľa predložiť určenie a výpočet PHZ. Obdobne v prípade výnimiek, ktoré sú viazané na finančné limity podlimitných zákaziek (§ 1 ods. 13 ZVO), zákaziek podľa § 1 ods. 14 ZVO, nie je potrebné určovať PHZ, ale rozhodujúce je, aby zmluva, ktorá je uzatvorená s úspešným uchádzačom, bola vo finančnom limite, ktorý je spojený s možnosťou uplatnenia predmetnej výnimky (finančné limity sú uvádzané v EUR bez DPH). Prijímateľ pri zadávaní zákazky v hodnote podlimitnej zákazky alebo zákazky podľa § 1 ods. 14 ZVO v režime výnimky nesmie zákazku umelo rozdeliť s cieľom vyhnúť sa pravidlám a postupom VO upraveným   
v ZVO.

Prieskum trhu slúži na overenie hospodárnosti výdavkov zákazky, pričom na tento účel je možné aktuálnu cenovú ponuku hospodárskeho subjektu, v prospech ktorého bude zadaná zákazka v režime výnimky, porovnať s cenovými ponukami na rovnaké alebo porovnateľné predmety zákazky, ktoré nie sú staršie ako 6 mesiacov v porovnaní s dátumom vyhotovenia cenovej ponuky hospodárskeho subjektu, ktorému sa zadáva zákazka. Ak sa cenová ponuka hospodárskeho subjektu, v prospech ktorého má byť zadaná zákazka, porovnáva s cenovými ponukami na rovnaké alebo porovnateľné predmety zákazky, ktoré boli výsledkom postupu VO alebo obstarávania, musí ísť o postupy zadávania zákaziek, v rámci ktorých neboli identifikované porušenia pravidiel a postupov podľa platnej legislatívy a tohto Usmernenia, ktoré mali alebo mohli mať vplyv na výsledok zadávania zákazky. Ak prijímateľ preukáže, že ceny obstarávaných tovarov, stavebných prác alebo služieb nezaznamenali na trhu zmenu, je možné overiť hospodárnosť aj porovnaním s ponukami staršími ako 6 mesiacov. Zdôvodnenie tejto skutočnosti musí byť súčasťou dokumentácie k zákazke. Ak je to objektívne možné, prijímateľ realizuje prieskum trhu pre účely overenia hospodárnosti tak, že aktuálnu cenovú ponuku hospodárskeho subjektu,   
v prospech ktorého bude zadaná zákazka v režime výnimky, porovná s cenovými ponukami na rovnaké alebo porovnateľné predmety zákazky minimálne jedného ďalšieho hospodárskeho subjektu (ak nebolo doručených viac cenových ponúk). Tieto hospodárske subjekty musia byť oprávnené dodávať tovar, poskytovať služby, alebo realizovať stavebné práce, ktoré tvoria predmet zákazky.

Ak je zákazka v režime výnimky - napr. zadanie zákazky na poskytnutie služby verejnej vysokej škole vo finančnom limite podlimitnej zákazky, tak po identifikovaní verejnej vysokej školy, ktorej plánuje prijímateľ zadať zákazku, sa preukazuje hospodárnosť prieskumom trhu tak, že cenovú ponuku verejnej vysokej školy porovnáva prijímateľ s cenovými ponukami iných hospodárskych subjektov (minimálne jedným ďalším hospodárskym subjektom), ktoré pôsobia na trhu v danej oblasti, pričom to nemusia byť nevyhnutne len verejné vysoké školy, ale môžu to byť aj obchodné spoločnosti, ktoré sú oprávnené dodávať tovar, poskytovať služby, alebo realizovať stavebné práce, ktoré tvoria predmet zákazky.

V prípade zadávania zákazky podľa § 1 ods. 2 písm. c) ZVO na nadobúdanie existujúcich stavieb alebo nájom existujúcich stavieb a iných nehnuteľností alebo nadobúdanie práv k nim akýmkoľvek spôsobom financovania je prijímateľ povinný vykonať prieskum trhu, ktorým sa má preukázať hospodárnosť alebo sa hospodárnosť výdavkov overí na základe znaleckého posudku. Ak prijímateľ zadá zákazku na nadobúdanie existujúcich stavieb alebo nájom existujúcich stavieb a iných nehnuteľností prieskumom trhu uchádzačovi, ktorý neponúkne najnižšiu cenu, musí svoje rozhodnutie o zadaní zákazky riadne odôvodniť s ohľadom na dodržanie pravidiel hospodárnosti. Informácia o možnosti zadať zákazku uchádzačovi, ktorý neponúkne najnižšiu cenu, bude súčasťou výzvy na predkladanie ponúk, ak prijímateľ osloví min. 3 vybraných záujemcov so žiadosťou o predloženie ponuky, pričom prijímateľ uvedie vo výzve na predkladanie ponúk skutočnosti, ktoré v tomto prípade môže zohľadniť (ak by vyhodnotil ako úspešného, uchádzača s vyššou cenou). V rámci prieskumu trhu má ďalej prijímateľ možnosť určiť a zadefinovať vo výzve na predkladanie ponúk aj iné kritériá ako najnižšia cena, ktorým sa pridelí určitá relatívna váha, resp. prijímateľ môže určiť také požiadavky na obstaranie predmetu zákazky, ktoré by zohľadňovali jeho potreby, ale zároveň rešpektovali princípy podľa tejto kapitoly. Pre účely preukázania hospodárnosti výdavkov je možné využiť aj inštitút znaleckého posudku, ktorý   
v tomto prípade môže nahradiť prieskum trhu. Náklady na znalecký posudok znáša prijímateľ.

S ohľadom na zadávanie zákaziek na prenájom nehnuteľností je potrebné upozorniť na skutočnosť, že predmetná **výnimka zo ZVO sa nevzťahuje na zabezpečenie služieb spojených s realizáciou seminárov, konferencií, školení a pod.** V tomto prípade postupuje prijímateľ podľa ZVO, a teda napr. zabezpečenie konferencie vrátane prenájmu priestorov, ich ozvučenie a poskytnutie občerstvenia sa považuje za poskytnutie služby, ktorej obstaranie spadá pod ZVO (**ide o služby podľa prílohy č. 1   
k ZVO „organizovanie seminárov“ alebo „služby na organizovanie podujatí“)**.

Obdobne **zákazky spojené s dodaním hnuteľného tovaru (napr. kancelárske vybavenie prenajatých priestorov) nespadajú pod režim výnimky podľa § 1 ods. 2 písm. c) ZVO**. Služby bezprostredne spojené s nájmom (napr. prevádzkové náklady), ktoré nie je z objektívnych dôvodov možné obstarať ako samostatnú zákazku, je možné zahrnúť do zákazky na nadobúdanie existujúcich stavieb alebo nájom existujúcich stavieb a iných nehnuteľností.

Avšak, v prípade zadávania zákazky podľa **§ 1 ods. 13 písm. d) alebo písm. u)** ZVO je prijímateľ **povinný vykonať deklaratórny prieskum trhu na overenie hospodárnosti**, ktorým preukáže, že zákazka, ktorá bude zadaná priamo dodávateľovi v zmysle § 1 ods. 13 písm. d), q) alebo písm. u) ZVO je hospodárnejšia oproti výsledkom zisteným v rámci prieskumu trhu.

Deklaratórny prieskum trhu na overenie hospodárnosti môže prijímateľ vykonať ako:

- prieskum trhu oslovením potenciálnych dodávateľov,

- porovnanie s predchádzajúcim alebo aktuálnym plnením na rovnaký alebo porovnateľný predmet zákazky,

- prieskum trhu prostredníctvom informácií z webu (napr. zverejnené cenníky) alebo prostredníctvom iným spôsobom identifikovaných relevantných cenových ponúk potenciálnych dodávateľov.

V prípade zadávania zákazky podľa § 1 ods. 13 písm. q) ZVO, ktorej predmetom je poskytnutie služieb, ktorých odberateľom je akýkoľvek verejný obstarávateľ a dodávateľom verejný obstarávateľ prostredníctvom svojho účelového zariadenia v majetku štátu na zabezpečenie aktivít ministerstiev, ich podriadených organizácií a ostatných orgánov štátnej správy, ktoré priamo poskytuje službu tvoriacu predmet zákazky (napr. stravovacie služby poskytuje verejný obstarávateľ prostredníctvom svojich vlastných zamestnancov), sa nevyžaduje vykonanie prieskumu trhu. Cenové ponuky účelových zariadení sú spravidla výhodnejšie ako cenové ponuky komerčných hospodárskych subjektov na tento typ služieb (napr. zákazky na organizovanie podujatí), a tak prieskum trhu predstavuje zbytočnú administratívnu záťaž pre prijímateľov. Povinnosť využívať účelové zariadenia vyplýva pre verejných obstarávateľov podľa § 7 ods. 1 písm. a) ZVO z Uznesenia vlády č. 344/2011 k povinnosti využívať účelové zariadenia v majetku štátu na zabezpečenie aktivít ministerstiev, ich podriadených organizácií a ostatných orgánov štátnej správy. V tomto prípade prijímateľ nevyužíva pomocné nástroje na overenie hospodárnosti, ale uvedené nezbavuje prijímateľa povinnosti postupovať pri zadávaní zákazky tohto typu tak, aby vynaložené náklady na predmet zákazky boli v čase zadávania zákazky hospodárne. Dôležitou podmienkou výnimky podľa § 1 ods. 13 písm. q) ZVO, ktorú je možné použiť v prípade,   
ak ide o dodanie tovaru, uskutočnenie stavebných prác alebo poskytnutie služby, ktorých odberateľom je verejný obstarávateľ a dodávateľom verejný obstarávateľ, ktorý priamo dodáva tovar, uskutočňuje stavebnú prácu alebo poskytuje službu je, že obstarávaný predmet zákazky musí zabezpečiť priamo verejný obstarávateľ podľa § 7 ZVO, t.j. vlastnými kapacitami, nie prostredníctvom tretej osoby.

V prípade zadávania zákazky podľa § 1 ods. 13 písm. h) ZVO, ktorej predmetom je vytvorenie a dodanie výsledkov vlastnej tvorivej duševnej činnosti, ktorej výsledkom je audiovizuálne dielo, divadelné dielo, hudobné dielo, slovesné dielo, dielo výtvarného umenia, dielo úžitkového umenia alebo folklórne dielo alebo vykonanie a použitie umeleckého výkonu chráneného podľa osobitného predpisu (zákon č. 185/2015 Z. z. Autorský zákon (ďalej len „autorský zákon“) sa nevyžaduje vykonanie prieskumu trhu, nakoľko výsledky vlastnej duševnej tvorivej činnosti a použitie umeleckého výkonu chránené autorským zákonom sú spravidla neporovnateľné a jedinečné vo vzťahu k iným výsledkom vlastnej tvorivej duševnej činnosti alebo k inému použitiu alebo vykonaniu umeleckého výkonu.

V prípade zákaziek nespadajúcich pod ZVO, ktoré nie sú zákazkami podľa § 1 ods. 14 ZVO, je možné určiť úspešného uchádzača priamym zadaním (týka sa aj prípadov, ktoré sú spájané s povinným prieskumom trhu), ak RO vo vzťahu k predmetu zákazky určil na dané výdavky finančné limity, percentuálne limity alebo benchmarky, ktoré zohľadňujú dodržanie pravidiel hospodárnosti výdavkov.

**Dôležité upozornenie:**

Ak je potrebné, aby prijímateľ vykonal prieskum trhu, prijímateľ osloví/identifikuje minimálne 3 potenciálnych dodávateľov[[19]](#footnote-28). V prípade vykonania prieskumu oslovením potenciálnych dodávateľov prijímateľ stanoví lehotu na predkladanie ponúk primerane hodnote zákazky a náročnosti vypracovania ponuky, avšak minimálne 3 pracovné dni od oslovenia potenciálnych dodávateľov. Výzva na predloženie ponuky (*príloha č. 4 Usmernenia*) obsahuje najmä:

1. identifikačné údaje prijímateľa,
2. opis predmetu zákazky,
3. kritérium na vyhodnotenie ponúk (najnižšia cena alebo ekonomicky najvýhodnejšia ponuka),
4. podmienky účasti (pre takýto typ zákazky postačuje kópia dokladu o oprávnení dodať, poskytovať alebo uskutočňovať predmet zákazky),
5. lehotu na predkladanie ponúk s uvedením adresy, na ktorú je ponuku potrebné predložiť (lehota na predkladanie ponúk nesmie byť kratšia ako 3 pracovné dni od dňa zverejnenia výzvy),
6. spôsob označenia obalu s ponukou (adresa verejného obstarávateľa, adresa uchádzača, označenie „Neotvárať“ a „názov zákazky“),
7. dátum vyhotovenia výzvy na predkladanie ponúk,
8. podpis osoby zodpovednej za vykonanie prieskumu trhu.

Prijímateľ postupuje pri vyhodnotení prieskumu trhu v súlade s vyššie uvedenými princípmi   
a skúma splnenie podmienok účasti a vyhodnocuje ponuky v súlade s kritériami stanovenými vo výzve na predkladanie ponúk a je povinný uzatvoriť zmluvu/zadať objednávku v súlade s výzvou na predkladanie ponúk a s ponukou úspešného dodávateľa. Prijímateľ vyhotoví *Zápis z prieskumu trhu* (*príloha č. 5 Usmernenia*) a informuje o výsledku vyhodnotenia ponúk všetkých uchádzačov.

RO vykonáva kontrolu týchto zákaziek pred podpisom zmluvy s úspešným uchádzačom a po podpise zmluvy s úspešným uchádzačom podľa nižšie uvedených pravidiel.

Prijímateľ môže dobrovoľne predložiť na kontrolu zákazky pred podpisom zmluvy po vykonaní prieskumu trhu, v ktorých ponuka úspešného uchádzača je rovná alebo vyššia ako je limit pre nadlimitné zákazky v závislosti od predmetu obstarávania (tovary, služby, stavebné práce). Zákazky s hodnotou vyššou ako je limit pre nadlimitné zákazky, môže prijímateľ dobrovoľne predložiť na kontrolu **pred podpisom zmluvy** s úspešným uchádzačom (analogicky k predbežnej kontrole podľa kapitoly 1.6 bod a) Usmernenia). V prípade, že sa prijímateľ rozhodne dobrovoľne predložiť takúto zákazku na predbežnú kontrolu, po jej vykonaní vykoná OO SFR aj kontrolu po uzavretí zmluvy (primerane podľa kapitoly 1.6 bod b) Usmernenia).

Ak je ponuka úspešného uchádzača nižšia ako je limit pre nadlimitné zákazky v závislosti od predmetu obstarávania, prijímateľ takúto zákazku predkladá na kontrolu až **po podpise zmluvy** (objednávky)   
s úspešným uchádzačom (analogicky ku kontrole po uzavretí zmluvy - podľa kapitoly 1.6 bod b) Usmernenia).

Rozsah predkladanej dokumentácie na kontrolu (v závislosti od skutočnosti, či bol vykonávaný prieskum trhu):

* 1. riadne zdôvodnenie použitej výnimky podložené relevantnou dokumentáciou,
  2. výzva na predkladanie ponúk, vrátane potvrdenia o doručení dodávateľom,
  3. ponuky jednotlivých uchádzačov (ak relevantné vo vzťahu k typu výnimky), vrátane dokladov preukazujúcich predloženie ponúk (dátum a čas),
  4. zápisnica z vyhodnotenia ponúk (ak relevantné vo vzťahu k typu výnimky),
  5. návrh zmluvy s úspešným uchádzačom,
  6. oznámenie o výsledku a potvrdenie o jeho doručení všetkým uchádzačom,
  7. čestné vyhlásenia o neprítomnosti konfliktu záujmov osôb zúčastňujúcich sa na procese VO (*príloha č. 9 Usmernenia*) – so zohľadnením, že ide o proces zadávania zákazky nespadajúcej pod ZVO,
  8. čestné vyhlásenie o zhode predloženej dokumentácie z VO s originálom dokumentácie   
     a o úplnosti a kompletnosti dokladov, obsahujúce jednoznačnú identifikáciu projektu   
     a predkladaného VO (*príloha č. 10 Usmernenia*),

1. zmluva uzavretá medzi prijímateľom a úspešným uchádzačom,
2. potvrdenie o zverejnení uzavretej zmluvy medzi prijímateľom a úspešným uchádzačom   
   v CRZ, resp. na webovom sídle prijímateľa (uvedené zdokladuje napr. predložením „print screenu“),
3. ďalšie relevantné doklady.

**V prípade zmluvných vzťahov, ktoré už existovali pred momentom účinnosti zmluvy o poskytnutí NFP, resp. v rozhodnutia o schválení žiadosti o NFP, predkladá prijímateľ dokumentáciu na kontrolu v rámci žiadosti o platbu** typu: zúčtovanie zálohovej platby, zúčtovanie predfinancovania, priebežná platba**, a to až po ukončení kontroly zákazky zadanej na základe výnimky zo ZVO.**

RO postupuje pri výkone kontroly analogicky vo vzťahu k predbežnej kontrole a ku  kontrole po uzavretí zmluvy, v závislosti od hodnoty zákazky.

**Zákazky malého rozsahu**

V prípade tzv. „**zákaziek malého rozsahu“** podľa **§ 1 ods. 14 ZVO**, ktorých **kumulatívna predpokladaná hodnota za jeden logický celok je nižšia ako 50 000 EUR bez DPH**   
v priebehu kalendárneho roka a/alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok, a/alebo počas trvania projektu[[20]](#footnote-29) (pozn.: Organizačné zložky MV SR sú povinné postupovať nad rámec týchto pravidiel v zmysle prísnejších postupov uvedených v *Nariadení Ministerstva vnútra Slovenskej republiky o verejnom obstarávaní zákaziek na dodanie tovaru, zákaziek na uskutočnenie stavebných prác a zákaziek na poskytnutie služieb* v platnom znení, ak relevantné.). V prípade zákaziek v kumulatívnej hodnote **nižšej ako 50 000 EUR bez DPH**, ktoré spĺňajú podmienky podľa § 1 ods. 14 ZVO, z dôvodu preukázania hospodárnosti aj v zmysle zákona o rozpočtových pravidlách verejnej správy uskutoční prijímateľ prieskum trhu za účelom preukázania hospodárnosti výdavku **oslovením alebo identifikovaním min. 3 subjektov** (napr. oslovením e-mailom, identifikovaním ponúk internetovým prieskumom, vykonaním prieskumu osobne u dodávateľov, v obchodných prevádzkach), ktorí sú oprávnení poskytovať predmet zákazky.

V prípade voľby spôsobu preukazovania hospodárnosti výdavkov oslovením viacerých potenciálnych dodávateľov výzvou na predloženie cenových ponúk **musí prijímateľ disponovať minimálne dvomi ponukami**. Z uvedeného dôvodu sa prijímateľovi odporúča osloviť aj viac ako troch potenciálnych dodávateľov, aby sa zvýšila pravdepodobnosť na získanie viacerých ponúk. **Ak prijímateľovi neboli predložené aspoň dve cenové ponuky**, je možné pre účely preukázania hospodárnosti výdavkov použiť aj cenové ponuky identifikované cez webové rozhranie, resp. osobne s primeraným zdokumentovaním ponúk, alebo iným transparentným spôsobom a preukázať z takto získaných cenových údajov hospodárnosť výdavkov. V prípade uskutočnenia osobného prieskumu trhu u dodávateľa je prijímateľ povinný tento prieskum hodnoverne zdokumentovať, vrátane cien, resp. ponúk, a to napr. vyhotovením fotografií, ktoré preukážu cenu predmetu zákazky v čase uskutočňovania prieskumu.

**Prieskum trhu musí byť riadne zdokumentovaný** (prijímateľ predloží RO podľa spôsobu vykonania prieskumu trhu „printscreen-y“, e-mailovú komunikáciu, resp. fotografie alebo iné hmotne zaznamenané dôkazy, preukazujúce príslušné ponuky na trhu) a musí byť z neho hodnoverne zrejmý **spôsob a výsledok jeho vyhodnotenia v súlade s určenými pravidlami a kritériami** za účelom preukázania hospodárnosti výdavkov. Prijímateľ z neho vyhotoví písomný zápis v minimálnom rozsahu uvedenom v*prílohe č. 5 Zápis z prieskumu trhu tohto Usmernenia* primerane potrebe preukázania hospodárnosti výdavkov. Takýto prieskum sa za účelom realizovania postupu zadávania zákazky malého rozsahu **musí zopakovať najneskôr po uplynutí 6 mesiacov.**

**Príslušnú dokumentáciu prijímateľ predkladá na kontrolu RO v rámci žiadosti o platbu** typu: zúčtovanie zálohovej platby, zúčtovanie predfinancovania, priebežná platba. Prijímateľ teda v tomto prípade nepostupuje v zmysle časti 1.5 Všeobecné ustanovenia tohto Usmernenia. **OZP vykoná kontrolu formálnej a vecnej správnosti a PJ vykoná kontrolu finančnej správnosti a hospodárnosti výdavkov.**

|  |
| --- |
| **Upozornenie:**  **Z uvedeného teda vyplýva, že v prípade ak ide o zákazku, ktorej predpokladaná hodnota je nižšia ako 50 000 EUR bez DPH v priebehu kalendárneho roka a/alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok, a/alebo počas trvania projektu, uplatňuje sa kontrola postupu pre zákazky malého rozsahu iba vtedy, ak v predmetnej kontrolovanej zákazke nie je uvedené (resp. z nej nevyplýva), že bol aplikovaný postup podlimitnej zákazky.** |

Prijímateľ ako súčasť dokumentácie predkladanej na kontrolu RO predkladá aj vyplnenú *prílohu č. 14 Usmernenia* - *Podklad k preukázaniu opodstatnenia zadávania zákazky malého rozsahu (do 50 000 EUR)*.

Prijímateľ **na základe vykonaného prieskumu trhu** priamo obstaráva (kupuje/objednáva) predmet zákazky (v súlade s opisom predmetu zákazky), pokiaľ neuplynulo **6 mesiacov odo dňa uskutočnenia prieskumu trhu** pre daný predmet, pričom jednotková cena predmetu zákazky nesmie byť vyššia ako jednotková cena stanovená v prieskume trhu.

V prípade, že cena predmetu zákazky bude v čase nákupu vyššia ako cena podľa vykonaného prieskumu trhu, prijímateľ je povinný zrealizovať nový prieskum trhu, na základe ktorého určí aktuálnu cenu,   
aj keď odo dňa určenia predošlého prieskumu trhu neuplynulo 6 mesiacov.

**Dôležité upozornenie:** V prípade, že výdavky prijímateľa na rovnaké alebo podobné tovary/ služby/ stavebné práce tvoriace jeden logický celok (ktorého PHZ by sa podľa ZVO mala spočítať za účelom určenia finančného limitu zákazky) plánované v príslušnom rozpočte projektu prijímateľa (resp. viacerých projektov), presahujúceho jeden kalendárny rok, spolu s takýmito výdavkami financovanými z iných zdrojov prijímateľa, ktoré mu boli poskytnuté z verejných financií, **majú hodnotu 50 000 EUR bez DPH a viac**, **nejde o tzv. „zákazku malého rozsahu“, ale o podlimitnú zákazku[[21]](#footnote-30),   
resp. o zákazku zadávanú na základe výnimky zo ZVO (**vrátane zákaziek zadávaných vnútorným obstarávaním) **podľa § 1 ods. 2 až 13 ZVO**.[[22]](#footnote-31)

|  |
| --- |
| Osobitné zákazky malého rozsahu, ktoré je možné zadávať zjednodušeným postupom  Pri zákazkách malého rozsahu v prípade tovarov a služieb, pri ktorých je možné **určiť úspešného uchádzača** **priamym zadaním**, ktoré je zároveň možné zaradiť do nižšie uvedených skupín tovarov/služieb, **vykoná za RO kontrolu OZP a platobná jednotka (ďalej len ,,PJ‘‘)** ak sa uvedeným spôsobom uspokojujú **potreby** flexibilného zabezpečenia nákupu **vybraných tovarov (vrátane potravín) a služieb potrebných na realizáciu aktivít projektu – a to výhradne**:   1. obuvi a odevov (kódy CPV: 18200000-1, 18300000-2, 18400000-3, 18800000-7) 2. hygienických a súvisiacich pomôcok (kódy CPV 33740000-9 až 33770000-8), 3. liekov (kód CPV 33600000-6), 4. potravín, 5. športových pomôcok a pod., 6. tlmočenia a prekladov, 7. resp. iných tovarov alebo služieb, ktoré je RO oprávnený určiť a zverejniť na svojej webovej stránke, pokiaľ je ich nákup v rámci projektu oprávnený.   Pre uplatnenie vyššie uvedeného platí, že výška všetkých výdavkov prijímateľa týkajúca sa rovnakého alebo porovnateľného predmetu zákazky za rozhodujúce obdobie (príslušný kalendárny rok (podľa § 6 ZVO) a za obdobie trvania svojho projektu/projektov s alokovanými finančnými prostriedkami z rozpočtu na rovnaký alebo porovnateľný predmet zákazky) nesmie dosiahnuť sumu 50 000 EUR bez DPH a viac pri tovaroch a službách. Prijímateľ je teda za týmto účelom povinný spočítať všetky výdavky, ktoré si nárokuje v projekte/projektoch za kalendárny rok a celú dĺžku realizácie projektu/projektov a zároveň aj ďalšie výdavky z verejných zdrojov, ktoré bude mať pre svoju vlastnú potrebu za organizáciu.  **Postup zadávania takejto zákazky:**  Týmto postupom je možné zadať zákazku vybranému uchádzačovi na základe informácie o cene uvedených tovarov alebo služieb, ktoré sú zverejnené na webe prostredníctvom cenníkov, katalógov (v tomto prípade sa odporúča v dokumentácii k zadávaniu zákazky uchovať printscreen danej cenovej ponuky) alebo priamo vyzvať na predloženie ponuky len jeden hospodársky subjekt (výzva na predloženie ponuky môže byť na hospodársky subjekt adresovaná aj mailom), pričom je potrebné:   * postupovať tak, aby vynaložené náklady na predmet zákazky boli preukázateľne hospodárne, t. j. prijímateľ je povinný postupovať tak, aby dochádzalo k účelnému a hospodárnemu vynakladaniu finančných prostriedkov (uvedené preukáže napr. cenníkmi, resp. inak zaznamenanými cenami iných hospodárskych subjektov, aspoň jedného ďalšieho), obsahujúcimi ceny tovarov / služieb rovnocenných položiek ako obstaráva prijímateľ, ktoré preukážu hospodárnosť cien obstarávaných tovarov / služieb; * zdokumentovať jednotlivé úkony súvisiace so zadávaním zákazky tak, aby boli preskúmateľné (objednávky/ceny/faktúry/preberacie listy/platby/hospodárnosť výdavkov) – v zápisnici zo zadávania zákazky malého rozsahu; * preukázať, že medzi hospodárskym subjektom a zainteresovanou osobou na zadávaní zákazky na strane prijímateľa (verejného obstarávateľa) neexistuje konflikt záujmov, a to napr. čestným vyhlásením zainteresovaných osôb na strane prijímateľa.   **Príslušnú dokumentáciu k predmetnému typu zákazky malého rozsahu** **(výnimky zo ZVO podľa § 1 ods. 14 ZVO) prijímateľ predkladá na kontrolu RO v rámci žiadosti o platbu** typu: zúčtovanie zálohovej platby, zúčtovanie predfinancovania, priebežná platba. Prijímateľ v rámci žiadosti zreteľne uvedie, že ide o „**zákazku malého rozsahu týkajúcu sa vybraných tovarov (vrátane potravín) a služieb“.** Prijímateľ teda **predkladá príslušnú dokumentáciu RO až v žiadosti o platbu**  typu: zúčtovanie zálohovej platby, zúčtovanie predfinancovania, priebežná platba. OZP vykoná kontrolu formálnej a vecnej správnosti a PJ vykoná kontrolu finančnej správnosti a hospodárnosti výdavkov.  Prijímateľ splnenie vyššie uvedených podmienok preukáže predložením dokumentov k obstaraniu vybraných tovarov (vrátane potravín) a služieb do ITMS spolu s príslušnou žiadosťou o platbu v elektronickej podobe. |

**V týchto prípadoch musí byť zákazka, i keď je v konkrétnom prípade jej zmluvná hodnota nižšia ako 50 000 EUR bez DPH, zadávaná a aj predkladaná na kontrolu:**

1. **OZP a OO SFR ako zákazka nespadajúca pod ZVO** (vrátane zákaziek zadávaných vnútorným obstarávaním), ak spĺňa predpoklady na to, aby bola zadávaná na základe výnimky zo ZVO podľa § 1 ods. 2 až 13 ZVO**,**
2. v rámci žiadosti o platbu typu: zúčtovanie zálohovej platby, zúčtovanie predfinancovania, priebežná platba **OZP**, ktorá vykoná kontrolu formálnej a vecnej správnosti **a PJ**, ktorávykoná kontrolu finančnej správnosti a hospodárnosti výdavkov**, za podmienky**, že spĺňajú požiadavky na zabezpečenie nákupu vybraných tovarov (vrátane potravín) a služieb potrebných na realizáciu aktivít projektu.

## Pravidlá uplatňujúce sa pri zadávaní zákaziek zadávaných vnútorným obstarávaním

Pravidlá upravujúce možnosť zadania zákazky vnútorným obstarávaním (tzv. „in-house zákazky“) sú upravené v § 1 ods. 4, resp. v § 1 ods. 11 ZVO.

Pokiaľ verejný obstarávateľ zadá zákazku s peňažným plnením (za odplatu) právnickej osobe v súlade s **§ 1 ods. 4 ZVO** je pre posúdenie možnosti neaplikovania ZVO potrebné **kumulatívne** splniť nasledovné podmienky:

* 1. verejný obstarávateľ vykonáva nad právnickou osobou kontrolu obdobnú kontrole, akú vykonáva nad vlastnými organizačnými zložkami,
  2. viac ako 80% činností kontrolovanej právnickej osoby sa vykonáva pri plnení úloh, ktorými ju poveril kontrolujúci verejný obstarávateľ alebo iné právnické osoby kontrolované týmto verejným obstarávateľom,
  3. v kontrolovanej právnickej osobe nie je žiadna priama účasť súkromného kapitálu okrem nekontrolných a neblokujúcich foriem súkromnej kapitálovej účasti vyžadovaných na základe ustanovení právnych predpisov v súlade so Zmluvou   
     o Európskej únii a Zmluvou o fungovaní Európskej únie, ktorými sa nevykonáva rozhodujúci vplyv na kontrolovanú právnickú osobu.

Podmienky podľa § 1 ods. 4 písm. a) až c) ZVO musia byť kumulatívne splnené počas celého trvania realizácie predmetnej zákazky.

Pokiaľ verejný obstarávateľ zadá zákazku s peňažným plnením (za odplatu) právnickej osobe v súlade s **§ 1 ods. 8 ZVO** je pre posúdenie možnosti neaplikovania ZVO potrebné **kumulatívne** splniť nasledovné podmienky:

1. verejný obstarávateľ vykonáva spoločne s inými verejnými obstarávateľmi kontrolu nad touto právnickou osobou, ktorá je obdobná kontrole, akú vykonávajú nad vlastnými organizačnými zložkami,
2. viac ako 80% činností danej právnickej osoby sa vykonáva pri plnení úloh, ktorými ju poverili kontrolujúci verejní obstarávatelia alebo iné právnické osoby kontrolované tými istými verejnými obstarávateľmi a
3. v kontrolovanej právnickej osobe nie je žiadna priama účasť súkromného kapitálu okrem nekontrolných a neblokujúcich foriem súkromnej kapitálovej účasti vyžadovaných na základe ustanovení právnych predpisov v súlade so Zmluvou   
   o Európskej únii a Zmluvou o fungovaní Európskej únie, ktorými sa nevykonáva rozhodujúci vplyv na kontrolovanú právnickú osobu.

Monitorovanie uvedených skutočností zabezpečí RO v rámci realizácie projektu nasledovne:

1. prijímateľ je povinný bezodkladne informovať RO o  prípadnom vstupe súkromného kapitálu do subjektu, pričom od momentu vstupu súkromného kapitálu do subjektu, sa všetky výdavky vyplývajúce z danej zákazky budú pokladať za neoprávnené,
2. RO je oprávnený vyžadovať v rámci kontroly zákazky od prijímateľa preukázanie splnenia tejto skutočnosti počas celého obdobia plnenia predmetu zmluvy, ktorá je výsledkom zadania zákazky vo vzťahu k realizácii projektu.

## Pravidlá uplatňujúce sa pri zadávaní zákaziek na základe horizontálnej spolupráce

V rámci tohto typu spolupráce medzi verejnými obstarávateľmi je pre neaplikovanie postupov   
a pravidiel ZVO pri uzavretí vzájomnej zmluvy potrebné kumulatívne splniť tieto podmienky (§ 1 ods. 10 ZVO):

* 1. zmluvou sa ustanovuje alebo vykonáva spolupráca medzi zúčastnenými verejnými obstarávateľmi s cieľom zabezpečiť, aby sa služby vo verejnom záujme, ktoré musia poskytovať, poskytovali v záujme dosahovania ich spoločných cieľov,
  2. vykonávanie takejto spolupráce sa riadi výlučne aspektmi týkajúcimi sa verejného záujmu,
  3. zúčastnení verejní obstarávatelia vykonávajú na otvorenom trhu menej ako 20 % činností, ktorých sa spolupráca týka.

## Pravidlá pre predkladanie dokumentácie a postup OO SFR pri výkone kontroly „in-house“ zákaziek a horizontálnych zákaziek

Prijímateľ môže **dobrovoľne predložiť na kontrolu zákazky pred podpisom zmluvy** po vykonaní prieskumu trhu, v ktorých ponuka úspešného uchádzača je rovná alebo vyššia ako je limit pre nadlimitné zákazky v závislosti od predmetu obstarávania (tovary, služby, stavebné práce). Zákazky s hodnotou vyššou ako je limit pre nadlimitné zákazky teda môže prijímateľ dobrovoľne predložiť na kontrolu **pred podpisom zmluvy s úspešným uchádzačom** (analogicky k predbežnej kontrole). Prijímateľ má povinnosť predložiť zákazku na kontrolu po uzavretí zmluvy s úspešným uchádzačom.

Súčasťou dokumentácie sú najmä nasledovné dokumenty:

* 1. zdôvodnenie zadávania zákazky formou in-house zákazky alebo horizontálnej zákazky,
  2. návrh zmluvy (v prípade predbežnej kontroly) alebo výsledná zmluva so subjektom   
     (resp. verejným obstarávateľov v prípade horizontálne spolupráce), vrátane všetkých jej príloh a dodatkov,
  3. doklady preukazujúce neexistenciu priamej účasti súkromného kapitálu – napr. doklad potvrdzujúci právnu subjektivitu subjektu (napr. doklad o pridelení IČO, výpis z obchodného registra nie starší ako 3 mesiace ku dňu predloženia dokumentácie), zriaďovacia listina vrátane všetkých relevantných dodatkov, zakladateľská listina, spoločenská zmluva, výpis   
     z centrálneho depozitára cenných papierov,
  4. doklady preukazujúce vykonávanie kontroly nad subjektom – napr. zriaďovacia listina vrátane všetkých relevantných dodatkov, výpis z obchodného registra nie starší ako 3 mesiace ku dňu predloženia dokumentácie, výpis z centrálneho depozitára cenných papierov,
  5. doklady preukazujúce splnenia podmienky vykonávania základnej činnosti pre verejného obstarávateľa - napr. výročné správy, auditné správy, účtovná závierka, analytická evidencia v účtovníctve a pod., za posledné tri ukončené účtovné obdobia (ak je to objektívne možné), alebo podnikateľský plán v prípade, že tieto doklady nie sú z dôvodu momentu vzniku subjektu dostupné,
  6. Čestné vyhlásenie prijímateľa o splnení podmienok pre in-house zákazky (*príloha   
     č. 11 Usmernenia*),
  7. preukázanie určenia hodnoty zákazky z pohľadu hospodárnosti v nadväznosti na povinnosť hospodárnosti vyplývajúcej zo zákona o finančnej kontrole a zo zákona č. 523/2004 Z. z.   
     o rozpočtových pravidlách verejnej správy a o zmene a doplnení niektorých zákonov (ďalej len „zákon o rozpočtových pravidlách verejnej správy“),
  8. doklady preukazujúce splnenie kumulatívnych podmienok podľa časti C tejto kapitoly,
  9. ďalšiu relevantnú dokumentáciu súvisiacu s postupom zadávania in-house zákaziek a zákaziek horizontálnej spolupráce.

Prijímateľ z dôvodu preukázania hospodárnosti výdavkov súvisiacich so zadávaním in-house zákaziek a horizontálnych zákaziek zrealizuje indikatívny prieskum trhu, v rámci ktorého osloví minimálne 3 potenciálnych dodávateľov (vrátane dodávateľa „in-house“ zákazky). Vyhodnotením ich indikatívnych ponúk prijímateľ preukazuje hospodárnosť predmetných výdavkov tak, že výdavky súvisiace so zadávaním in-house zákaziek a horizontálnych zákaziek musia byť nižšie ako hodnota zákazky zistená prieskumom trhu.

Prijímateľ postupuje pri vyhodnotení prieskumu trhu v súlade s vyššie uvedenými princípmi. Prijímateľ vyhotoví Zápis z prieskumu trhu (*príloha č. 5 Usmernenia*).

V prípade, že RO identifikuje pri kontrole takéhoto obstarávania nesplnenie podmienok výnimky, resp. iné porušenie právnych predpisov SR a EÚ s vplyvom na oprávnenosť výdavkov, vylúči výdavky takéhoto verejného obstarávania z financovania v plnom rozsahu. Zároveň RO odporučí prijímateľovi postupovať pri zadaní predmetnej zákazky v zmysle postupov a pravidiel ZVO.

## Pravidlá pre predkladanie dokumentácie a postup OO SFR a PJ pri výkone kontroly zákaziek zadávaných podľa pravidiel medzinárodnej organizácie

Pravidlá uvedené v tomto bode sa vzťahujú na medzinárodné organizácie vedené v zozname medzinárodných organizácií MZVaEZ SR.

Podľa oddielu 4, čl. III Vyhlášky ministra zahraničných vecí z 30. januára 1968 o Dohovore a výsadách a imunitách medzinárodných odborných organizácií z 21. novembra 1947 (publ. pod č. 21/1968 Zb.), odborné organizácie, ich majetok a aktíva umiestnené kdekoľvek u kohokoľvek požívajú imunitu vyňatia z jurisdikcie akéhokoľvek druhu, pokiaľ sa jej v určitom prípade výslovne nezriekli.

Medzinárodná organizácia (ako prijímateľ resp. budúci prijímateľ) je povinná pri realizácii, zaúčtovaní a vykazovaní výdavkov postupovať podľa záväzných interných nariadení, pravidiel a postupov schválených najvyšším orgánom medzinárodnej organizácie.

**Tým, že** medzinárodná organizácia **má právo** obstarávať tovary, služby a stavebné práce **v súlade so svojimi nariadeniami, pravidlami, smernicami, politikami a postupmi**, **nepodlieha** zákonu   
č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (prípadne iným právnym predpisom SR upravujúcim verejné obstarávanie).

Prijímateľ, ktorým je medzinárodná organizácia, nie je povinný zrealizovať prieskum trhu za účelom zadania takejto výnimky zo ZVO (podľa pravidiel všeobecnej časti kapitoly 1.9 Usmernenia), ak obstaráva tovary, služby a stavebné práce **v súlade so svojimi nariadeniami, pravidlami, smernicami, politikami a postupmi**, na základe ktorých preukazuje hospodárnosť výdavkov.

Prijímateľ, ktorým je medzinárodná organizácia, **má povinnosť predložiť zákazku na kontrolu po uzavretí zmluvy s úspešným uchádzačom** (dodávateľom/poskytovateľom), ktorá sa vykoná v lehote a postupom analogickým k postupu podľa kapitoly 1.6 bod b) Usmernenia, ak v tomto bode kapitoly 1.9 Usmernenia nie je uvedené inak.

RO v rámci kontroly zadávania zákazky overí dodržiavanie tých základných princípov obstarávania, ktoré sú relevantné pre príslušný typ zákazky, a to najmä dodržiavanie princípov hospodárnosti a efektívnosti, a tiež vylúčenie konfliktu záujmov v zmysle **interných pravidiel týkajúcich sa medzinárodnej organizácie** pri obstarávaní tovarov, služieb, stavebných prác, organizácie (ktorých verziu aktuálnu v čase zadávania zákazky predloží na RO ku každej kontrole zadávania zákazky, resp. na žiadosť RO) a v zmysle riadiacej dokumentácie, osobitne podľa tohto Usmernenia.

Pri zákazkách, pri ktorých za podmienky dodržiavania záväzných interných pravidiel a postupov pre obstarávanie príslušnej medzinárodnej organizácie (napr. s ohľadom na ich hodnotu) medzinárodná organizácia postupuje priamym nákupom, za RO vykoná OZP kontrolu formálnej a vecnej správnosti a PJ kontrolu hospodárnosti a efektívnosti. Príslušnú dokumentáciu k predmetnému typu zákazky prijímateľ predkladá na kontrolu RO v rámci žiadosti o platbu typu: zúčtovanie zálohovej platby, zúčtovanie predfinancovania, priebežná platba.

Prijímateľ splnenie vyššie uvedených podmienok preukáže predložením dokumentov k obstaraniu vybraných tovarov (vrátane potravín) a služieb do ITMS spolu s príslušnou žiadosťou o platbu v elektronickej podobe.

Výkonom kontroly obstarávania podľa tohto bodu nie je dotknutá výlučná a konečná zodpovednosť prijímateľa za realizáciu zadávania zákazky pri dodržaní záväzných interných pravidiel a postupov pre obstarávanie príslušnej medzinárodnej organizácie, právnych predpisov SR a právnych aktov EÚ, Zmluvy o poskytnutí NFP, riadiacej dokumentácie, osobitne podľa tohto Usmernenia. Prijímateľ berie na vedomie, že RO je oprávnený na vykonanie opätovnej kontroly/kontrol.

# Konflikt záujmov

Podľa § 23 ods. 1 ZVO je verejný obstarávateľ povinný zabezpečiť, aby vo VO nedošlo ku konfliktu záujmov, ktorý by mohol narušiť alebo obmedziť hospodársku súťaž alebo porušiť princíp transparentnosti a princíp rovnakého zaobchádzania.

Predmetom kontroly VO je aj skutočnosť, či bol v procese VO vylúčený konflikt záujmov podľa ustanovení § 23 a § 51 ZVO.

Vo všetkých rozhodovacích procesoch súvisiacich s realizáciou fondov sa musí dbať na to, aby   
u zainteresovaných osôb vystupujúcich na strane žiadateľov a osôb vystupujúcich na strane RO (ďalej len „zainteresovaných osôb“) nedochádzalo k stretu verejných a súkromných záujmov (ďalej len „konflikt záujmov“). Z judikatúry Súdneho dvora EÚ vyplýva, že „konflikt záujmov v svojej podstate predstavuje **závažnú nezrovnalosť**.“[[23]](#footnote-32) RO má povinnosť zabezpečiť fungovanie efektívneho a účinného vnútorného systému kontroly, ktorý zabráni konfliktu záujmov.

1. Konflikt záujmov v právnej úprave EÚ[[24]](#footnote-33)

Konflikt záujmov je **situácia, kedy je z osobných alebo iných obdobných dôvodov zainteresovaných osôb narušený alebo ohrozený záujem na nestrannom a objektívnom výkone úloh, ktoré súvisia   
s vyhlásením výziev na predkladanie žiadostí o grant, hodnotením a schvaľovaním predložených žiadostí, realizáciou a kontrolou realizácie projektov. Za osobné alebo iné obdobné dôvody sa považujú rodinné alebo citové dôvody, dôvody politickej alebo národnej príslušnosti, ekonomického záujmu alebo akéhokoľvek iného priameho alebo nepriameho osobného záujmu**. Z definície v čl. 61 Nariadenia Európskeho parlamentu a Rady (EÚ, Euratom) č. 2018/1046 vyplýva, že táto definícia konfliktu záujmov sa týka všetkých vnútroštátnych orgánov na ktoromkoľvek stupni riadenia. **Riadiacemu orgánu je uložená povinnosť riešiť situácie**, ktoré môžu byť **objektívne vnímané** ako konflikt záujmov.

Zamestnanec RO má v súvislosti s konfliktom záujmov nasledovné povinnosti:

• **zdržať sa** akéhokoľvek konania, ktoré by mohlo viesť ku konfliktu so záujmami Únie,

• podniknúť vhodné opatrenia na **predchádzanie** vzniku konfliktu záujmov   
v činnostiach, za ktoré nesú zodpovednosť,

• podniknúť vhodné opatrenia na **riešenie** situácií, ktoré môžu byť objektívne vnímané ako konflikt záujmov.

Každá osoba na strane RO je povinná bezodkladne **oznámiť** každé podozrenie z konfliktu záujmov vedúcemu štátnemu zamestnancovi, ktorý musí následne **písomne potvrdiť**, či existuje konflikt záujmov.

**Konflikt záujmov v právnej úprave SR: v zmysle ustanovenia § 23 ods. 2 ZVO** je konflikt záujmov definovaný v nasledovnom rozsahu, cit.: „Konflikt záujmov zahŕňa **najmä situáciu, ak zainteresovaná osoba, ktorá môže ovplyvniť výsledok alebo priebeh verejného obstarávania**, má priamy alebo nepriamy **finančný záujem, ekonomický záujem alebo iný osobný záujem,** ktorý možno **považovať za ohrozenie jej nestrannosti a nezávislosti** v súvislosti s verejným obstarávaním.“

Finančný, ekonomický alebo iný osobný záujem (t.j. záujem odporujúci verejnému záujmu), ktorý možno vnímať ako ohrozenie nestrannosti a nezávislosti v súvislosti s daným postupom VO, sa týka najmä:

1. **zamestnancov verejného obstarávateľa**, uchádzača/záujemcu, a inej fyzickej alebo právnickej osoby oprávnenej na dodanie tovaru, vykonanie stavebných prác alebo služieb (ďalej len „subdodávateľ“ ), ktorí sa podieľajú na realizácii VO ,
2. **iných fyzických alebo právnických osôb**, ktoré pre verejného obstarávateľa, uchádzača/záujemcu, subdodávateľa vykonávajú úlohy na základe iného ako pracovnoprávneho vzťahu, ktorí sa podieľajú na realizácii VO,
3. **štatutárneho orgánu/členov štatutárneho orgánu** a členov orgánov verejného obstarávateľa, uchádzača/záujemcu a subdodávateľa, ktorí sa podieľajú na realizácii VO,
4. **iných osôb, u ktorých existuje predpoklad, že môžu ovplyvniť výsledok VO** bez toho, aby sa nevyhnutne podieľali na jeho realizácii, ďalej len „zainteresované osoby“.

Za zainteresovanú osobu sa považuje napr.:

* 1. partner (partner prijímateľa, osoba ktorá sa podieľa na realizácii projektu);
  2. užívateľ (osoba, ktorej prijímateľ alebo partner poskytuje príspevok);
  3. dodávateľ (osoba, ktorá dodáva prijímateľovi zákazku na projekt);
  4. štatutárny orgán alebo člen štatutárneho orgánu, riadiaceho orgánu alebo dozorného orgánu žiadateľa, prijímateľa, užívateľa, dodávateľa alebo partnera;
  5. spoločník právnickej osoby, ktorá je žiadateľom, prijímateľom, užívateľom, dodávateľom alebo partnerom;
  6. osoba, ktorá je v pracovnoprávnom vzťahu k žiadateľovi, prijímateľovi, užívateľovi, dodávateľovi alebo partnerovi alebo v inom obdobnom vzťahu k žiadateľovi, prijímateľovi, užívateľovi, dodávateľovi alebo partnerovi;
  7. osoba, ktorá sa podieľala na vypracovaní alebo realizácii projektu pre žiadateľa alebo prijímateľa, alebo ktorá prijala finančné prostriedky z rozpočtu projektu;
  8. osoba, ktorá je osobou blízkou podľa § 116 zákona č. 40/1964 Zb. Občiansky zákonník v znení neskorších predpisov (ďalej len „Občiansky zákonník“) žiadateľovi, prijímateľovi alebo osobe uvedenej v písmenách a) až g).

**Dôležité upozornenie:** Upozorňujeme prijímateľa, že posudzovanie konfliktu záujmov bude   
v rámci kontroly VO spojené s procesom určovania finančných opráv, resp. s dôsledkom vylúčenia dotknutého VO z financovania v plnom rozsahu v prípade, ak predmetný identifikovaný konflikt záujmov mal, alebo mohol mať vplyv na výsledok VO.

RO na základe verejne dostupných informácií alebo na základe podnetov tretích strán a medializovaných prípadov pri kontrole VO **preveruje prepojenosť** osôb vystupujúcich na strane prijímateľa a dodávateľa, partnera, užívateľa (štatutárny orgán, konatelia, spoločníci, fyzické osoby).

Predchádzanie konfliktu záujmu začína už pri prieskume trhu za účelom stanovenia PHZ, resp. pri realizácii prípravných trhových konzultácií. Prijímateľ sa musí snažiť získať čo najvýhodnejšiu ponuku a práve za týmto účelom musí aj konať. Nesmie sa dostať do konfliktu záujmov.

Ďalšími osobami, ktoré prichádzajú do kontaktu s procesom verejného obstarávania na strane prijímateľa, sú členovia komisie na otváranie a na vyhodnocovanie ponúk (podľa ZVO). Tieto osoby sa nezúčastňujú na realizácii predmetu zákazky a ani nie sú dodávateľmi uchádzača. Tieto osoby sú taktiež povinné sa oboznámiť a na znak súhlasu podpísať čestné vyhlásenie členov komisie.

|  |
| --- |
| **Dôležité upozornenie:**Prijímateľ zabezpečí v každej etape postupu verejného obstarávania (príprava, vyhodnotenie a uzavretie zmluvy), aby osoba zodpovedná za obstarávanie požiadala každú osobou (vrátane externých expertov zúčastňujúcich sa na procese prípravy a realizácie VO), ktorá sa zúčastňuje na postupe verejného obstarávania, o podanie čestného vyhlásenia o neprítomnosti konfliktu záujmov a za zozbieranie týchto vyhlásení a predloženie vyššie uvedeného čestného vyhlásenia v dokumentácii k VO. **Povinnosť podania čestného vyhlásenia o neprítomnosti konfliktu záujmov sa vzťahuje aj na štatutárneho zástupcu** verejného obstarávateľa/ obstarávateľa, resp. ním poverenú osobu konať v jeho mene a v rozsahu jeho kompetencií týkajúcich sa najmä podpisu zmlúv v rámci VO a ostatnej dokumentácie týkajúcej sa projektu. |

**Všetky osoby podieľajúce sa na príprave a realizácii procesu VO**, ako aj iných aktivít projektu, sú povinné RO **bezodkladne** **oznámiť každé podozrenie** z konfliktu záujmov.

**Vzorové situácie pre konflikt záujmov:**

|  |  |  |
| --- | --- | --- |
|  | Forma prepojenosti[[25]](#footnote-34) | Prejav v dokumentácii k verejnému obstarávaniu |
| a) | Člen štatutárneho orgánu úspešného uchádzača je zároveň členom štatutárneho orgánu obstarávateľa. | * rovnaké meno, priezvisko, bydlisko, dátum narodenia, miesto podnikania/sídlo posudzovaných subjektov - všetky atribúty nasvedčujú tomu, že ide o totožnú osobu v rôznych funkciách; |
| b) | Člen štatutárneho orgánu úspešného uchádzača je rodinný príslušník alebo príbuzný[[26]](#footnote-35) člena štatutárneho orgánu obstarávateľa. | * rovnaké priezvisko, príp. bydlisko, sídlo subjektov; |
| c) | Člen štatutárneho orgánu úspešného uchádzača je obchodný partner člena štatutárneho orgánu obstarávateľa (napr. spolukonatelia/ členovia štatutárneho orgánu majú majetkové prepojenie v tretej firme, spolumajitelia tretej firmy - súčasní alebo bývalí). | * skúmateľné napr. na webstránke OR SR a ŽR SR a verejné registre rôznych organizácií; |
| d) | Člen štatutárneho orgánu úspešného uchádzača je zároveň zamestnancom prijímateľa alebo pre neho pracuje na základe živnostenského oprávnenia. | * z dokumentácie k verejnému obstarávaniu nezistiteľné, ale často zistiteľné z dokumentácie projektu. Tieto osoby uchádzačov často pracujú na projektovom manažmente a vystupujú v rozpočte projektu, pracovných výkazoch, pracovných zmluvách k projektu, atď.; |
| e) | Člen štatutárneho orgánu úspešného uchádzača je zároveň členom osoby podľa § 7 zákona o verejnom obstarávaní (napr. občianskeho združenia). | * z dokumentácie k verejnému obstarávaniu nezistiteľné, ale často zistiteľné z dokumentácie projektu. Tieto osoby uchádzačov často vystupujú v stanovách, zápisniciach z valných zhromaždení, pracujú na projektovom manažmente na dohodu o vykonaní práce, atď.; |
| f) | Člen štatutárneho orgánu úspešného uchádzača je blízkou osobou[[27]](#footnote-36) člena štatutárneho orgánu obstarávateľa. | * rovnaké priezvisko, príp. bydlisko, sídlo subjektov, alebo * náhodne identifikované príznaky - z dokumentácie VO alebo projektu zistiteľné iba náhodne alebo * nepriame dôkazy o neracionálnom správaní prijímateľa; |
| g) | Spolupráca člena štatutárneho orgánu/zamestnanca úspešného uchádzača s predstaviteľmi obstarávateľa na iných projektoch. | * náhodne identifikované príznaky z verejných a neverejných zdrojov; |
| h) | Spolupráca člena štatutárneho orgánu/ zamestnanca obstarávateľa s budúcim úspešným uchádzačom v etape prípravy verejného obstarávania. | * opis predmetu zákazky tvoriaci súčasť súťažných podkladov alebo podpornú dokumentáciu k verejnému obstarávaniu (napr. štúdiu uskutočniteľnosti) vypracoval budúci úspešný uchádzač; |
| i) | Akákoľvek indícia o konflikte záujmov člena hodnotiacej komisie alebo člena štatutárneho orgánu prijímateľa (napr. z dôvodu, že takáto osoba má obchodný podiel v spoločnostiach, ktoré dávajú ponuku[[28]](#footnote-37)). Spoločenské alebo osobné kontakty (blízka osoba) medzi osobami úspešného uchádzača a  prijímateľa. | * životopis jedného z členov hodnotiacej komisie indikuje predchádzajúce zamestnanie v jednej zo spoločností, ktoré sa zúčastňujú VO alebo * spoločnosť, ktorá sa uchádza o účasť vo VO bola vytvorená tesne pred vyhlásením VO, resp. bol upravený predmet jej podnikania alebo * rovnaká adresa sídla prijímateľa a uchádzača. |

RO uvádza **prejavy konfliktu záujmov v procese VO, ktoré považuje za najčastejšie** sa vyskytujúce. Ide o nasledovné prejavy:

* určenie diskriminačných alebo neoprávnených podmienok účasti, súťažných podmienok alebo kritérií na vyhodnotenie ponúk zjavne zvýhodňujúcich uchádzača/záujemcu identifikovaného   
  v konflikte záujmov (ktorý na ich základe získa predmetnú zákazku),
* špecifikácia predmetu zákazky je „šitá na mieru“ ponuke uchádzača v konflikte záujmov,
* úspešná ponuka uchádzača v konflikte záujmov nespĺňa stanovené požiadavky avšak komisia na vyhodnotenie ponúk (resp. člen komisie v konflikte záujmov) uvedenú skutočnosť nezohľadnila,
* komisia na vyhodnotenie ponúk bezdôvodne alebo nezákonne vylúčila ponuku/y uchádzačov   
  a tým zvýhodnila uchádzača v konflikte záujmov,
* člen komisie v konflikte záujmov svojím pričinením (napr. v rámci prideľovania bodov pri hodnotení ponuky) zaistí úspech ponuky uchádzača, s ktorým je v konflikte záujmov a pod.,
* osoba zodpovedná za prípravu súťažných podkladov/vyšší štátny úradník trvá na objednaní externej firmy na pomoc pri príprave dokumentácie, aj keď to nie je potrebné,
* niekto, kto sa zúčastňuje na príprave dokumentácie, sa môže pokúsiť priamo alebo nepriamo ovplyvniť postup VO, aby umožnil účasť svojho príbuzného, priateľa alebo obchodného alebo finančného partnera,
* od externých firiem sa vyžiadajú dve alebo viaceré prípravné štúdie na rovnakú tému a niekto vyvíja tlak na zamestnancov, aby použili jednu z týchto štúdií pri príprave súťažných podkladov,
* osoba zodpovedná za prípravu dokumentácie organizuje postup takým spôsobom, že nie je dostatok času na dôkladnú revíziu dokumentov pred začatím postupu VO,
* v priebehu krátkeho časového úseku sa bez zjavného dôvodu vydajú dve alebo viaceré zmluvy na totožné položky, čo vedie k použitiu menej konkurencieschopného postupu obstarania,
* aj napriek tomu, že je možná verejná súťaž, zvolí sa rokovacie konanie,
* použijú sa neoprávnené podmienky účasti alebo kritériá na vyhodnotenie ponúk, ktoré zvýhodňujú konkrétnu firmu alebo ponuku,
* pravidlá pre poskytovanie tovaru alebo služieb sú veľmi prísne a umožňujú predložiť ponuku len jednej firme,
* zamestnanec verejného obstarávateľa má príbuzných, ktorí pracujú pre firmu, ktorá sa môže uchádzať o zákazku,
* zamestnanec verejného obstarávateľa pracoval pre firmu, ktorá sa môže uchádzať o zákazku, bezprostredne predtým, než začal pracovať u verejného obstarávateľa,
* jeden z uchádzačov sa zúčastňuje na príprave postupu a získa pred začatím postupu určité dodatočné informácie. To ostatným uchádzačom uprie spravodlivú šancu vyhrať VO a predstavuje konflikt záujmov,
* nezvyčajné správanie zamestnanca, ktorý trvá na získaní informácií o postupe VO, aj keď na to nemá poverenie,
* zamestnanec verejného obstarávateľa má príbuzných, ktorí pracujú pre firmu, ktorá sa môže uchádzať o zákazku,
* zamestnanec verejného obstarávateľa pracoval pre firmu, ktorá sa môže uchádzať o zákazku, bezprostredne predtým, než začal pracovať u verejného obstarávateľa,
* zamestnanec sa zúčastňuje na príprave alebo oprave súťažných podkladov, potom podá výpoveď a začne pracovať v spoločnosti, ktorá krátko potom predloží ponuku,
* s prijatými ponukami sa neoprávnene manipulovalo s cieľom utajiť nedodržanie lehoty alebo neposkytnutie všetkých požadovaných dokumentov zo strany uchádzača,
* člen komisie pre vyhodnotenie ponúk sa pokúsil zavádzať alebo vyvíjať tlak na ďalších členov s cieľom ovplyvniť konečné rozhodnutie, napr. poskytnutím nesprávnej interpretácie pravidiel.

Prijímateľ postupuje pri VO v súlade s ustanoveniami ZVO. Osobitný dôraz sa pri výkone jednotlivých častí VO kladie na správnosť informácií, ich zhodu s postupmi uvedenými v tomto Usmernení ako aj na ich dôveryhodnosť.

Najčastejšie nedostatky (tzv. “**rizikové indikátory**”) sú uvedené v nasledovnej tabuľke:

|  |  |
| --- | --- |
| Popis nedostatku | Špecifikácia nedostatku v dokumentácii z VO |
| Oficiálne dokumenty a/alebo potvrdenia o prijatí dokumentov boli zjavne zmenené (napr. prečiarknutím). | * prečiarknutie dátumu podpisu a jeho nahradenie iným dátumom; * nečitateľný dátum pečiatky na doručenke. |
| Členovia komisie pre vyhodnotenie ponúk nemajú potrebnú technickú expertízu na vyhodnotenie predložených ponúk a dominuje im jeden jednotlivec. | * V predloženom CV člena komisie nie sú uvedené skúsenosti v oblasti predmetu zákazky; * expertom na predmet obstarania je iba jeden člen komisie. |
| V systéme kritérií je príliš veľa subjektívnych prvkov. | * VO „šité na mieru“ jednej konkrétnej ponuke; * podmienky účasti obsahujú nadbytočné, s predmetom zákazky nesúvisiace, požiadavky na účasť vo verejnom obstarávaní, ktoré nemajú pre obstarávateľa pridanú hodnotu. |
| Úspešnému uchádzačovi chýbajú niektoré povinné informácie. | * napriek chýbajúcim dokumentom a povinným údajom komisia ponuku nevylúčila, ale práve naopak, určila ju ako úspešnú. |
| Niektoré informácie poskytnuté úspešným uchádzačom sa týkajú zamestnancov prijímateľa. | * napr. adresa zamestnanca prijímateľa. |
| Adresa úspešného uchádzača nie je úplná, napr. je uvedená len P.O. Box adresa, nie je uvedené žiadne telefónne číslo, žiadna adresa ulice (môže ísť o fiktívne spoločnosti). | * uvedené zistenie môže indikovať účelové konanie spoločnosti (uchádzača) – snahu ostať v anonymite pre prípadné overenie právnej subjektivity, overenie podnikateľskej kondície spoločnosti, a pod. |
| Špecifikácie sú veľmi podobné výrobkom alebo službám úspešného uchádzača, najmä ak špecifikácie obsahujú súbor veľmi špecifických požiadaviek, ktoré dokáže splniť len veľmi málo uchádzačov. | * indikuje ponuku „šitú na mieru“ s cieľom vyhnúť sa čestnej súťaži; * snaha o obmedzenie účastníkov obstarávania; * chýbajúce ekvivalentné špecifikácie. |
| Spomedzi spoločností, ktoré si vyžiadali ponukové dokumenty, len málo predloží ponuku, najmä ak odstúpi viac ako polovica z nich. | * predstieraný záujem uchádzačov (nezriedka koordinovane s úspešnou ponukou) s cieľom zaistiť splnenie podmienky súťaže o počte uchádzačov. |
| Zákazku získajú neznáme spoločnosti so žiadnou históriou. | * indikuje koordinovaný postup obstarávateľa s úspešným uchádzačom; * Zápis predmetu činnosti, ktorý sa týka zákazky do obchodného, alebo živnostenského registra tesne pred termínom predloženia cenovej ponuky. |
| Zmluva nie je vypracovaná podľa pravidiel a/alebo technických špecifikácií a súťažných podkladov. | * jednostranne nevýhodná zmluva s cieľom chrániť finančný záujem dodávateľa na úkor obstarávateľa. |
| Zmluva sa vykonáva nedostatočne. | * prijímateľ vypláca faktúry, aj keď nie je dodaná služba, alebo tovar v požadovanej kvalite. |
| Zmluva sa nedostatočne monitoruje. | * resp. sa nemonitoruje vôbec – obstarávateľ nedisponuje informáciami o aktuálnom stave realizácie zákazky. |
| Akceptujú sa nepravé osvedčenia. | * napríklad cieľovej skupine, ktorej osoby sa školení, resp. dodávky služieb mali zúčastniť, ale z rôznych dôvodov sa na školení, resp. na dodávke služieb nezúčastnili (napríklad namiesto školení vykonávali závislú prácu pre zamestnávateľa); * dodávateľ udeľuje osvedčenia, na ktoré nemá oprávnenie. |
| Zmenili sa štandardné zmluvné ustanovenia (audit, opravné prostriedky, náhrada škôd atď.). | * s cieľom vyhnúť sa kontrole zo strany kontrolných orgánov RO. |
| Projektový manažér spraví a schváli viacero zmien alebo pochybné zmeny v rozsahu prác pre konkrétneho dodávateľa. | * bez oznámenia RO, pričom dochádza k značnej zmene projektu; * vykonané zmeny môžu indikovať podvodné konanie projektového manažéra. |
| Pri medzinárodných, alebo veľkých a národných projektoch dochádza k dlhému a neobjasnenému oneskoreniu medzi oznámením úspešného uchádzača a podpísaním zmluvy. | * indikuje možnosť, že dodávateľ odmieta zaplatiť úplatok alebo rokuje v súvislosti so žiadosťou o úplatok. |
| Na technických špecifikáciách alebo referenčnom rámci sa vykonali podstatné zmeny. | * bez uzatvorenia príslušného dodatku; * menia zásadným spôsobom podstatu predmetu zákazky; * zvyšujú, alebo menia ceny jednotlivých položiek rozpočtu. |
| Znížilo sa množstvo položiek, ktoré sa majú dodať, bez úmerného zníženia výšky úhrady. | * prijímateľ vypláca dodávateľovi faktúry v plnej výške, aj keď nie je dodaná služba, alebo tovar v požadovanej kvalite, pričom o tejto skutočnosti obstarávateľ vedel v čase úhrady faktúr; * bez uzatvorenia príslušného dodatku. |
| Chýba zmluva alebo existuje nedostatočná dokumentácia v prospech nákupu. | * indikuje snahu zahmliť podmienky obstarania tovaru/služby/stavebných prác. |
| Zamestnanec prijímateľa sa pri posudzovaní dokumentov správa neobvykle: zdráha sa odpovedať na otázky manažmentu o neobjasnených oneskoreniach a chýbajúcej dokumentácii. | * indikuje zahmlievanie skutočností s cieľom chrániť podvodné konanie. |
| Existuje veľký počet administratívnych preskúmaní a zrušených postupov verejného obstarávania. | * indikuje skutočnosť, že obstarávateľ sa snaží zadať zákazku konkrétnemu dodávateľovi, pričom vo vyhlásených súťažiach sa uchádzajú spoločnosti s lepšími cenovými ponukami, ktorých obstarávateľ nedokáže vylúčiť z dôvodu nesplnenia niektorej podmienky účasti. |
| V zmluve sa vykonali akékoľvek zmeny týkajúce sa kvality, množstva alebo špecifikácie tovaru a služieb, ktoré sa líšia od ponukových dokumentov | * zmena sa týka referenčného rámca, technických špecifikácií; * indikuje zásadnú zmenu podmienok VO. |

Prijímateľ je povinný čestne prehlásiť (*Čestným vyhlásením ku konfliktu záujmov - príloha   
č. 9 Usmernenia)*, že v predmetnom VO nenastali skutočnosti, uvedené ako “**rizikové indikátory**” v tomto Usmernení. V tomto čestnom prehlásení prijímateľ okrem iného prehlasuje, že v prípade,   
ak podľa jeho vedomostí, resp. vedomostí prijímateľa, nastane v danom projekte konflikt záujmov, bude o uvedenej skutočnosti bezodkladne písomne informovať RO.

**Prílohy:**

Príloha č. 1 Poverenie k realizácii VO

Príloha č. 2 Plán verejného obstarávania

Príloha č. 3 Zápis z určenia PHZ

Príloha č. 4 Výzva na predloženie ponuky

Príloha č. 5 Zápis z prieskumu trhu

Príloha č. 6 Žiadosť o kontrolu VO

Príloha č. 7 Zápisnica z vyhodnotenia splnenia podmienok účasti

Príloha č. 8 Zápisnica z vyhodnotenia ponúk

Príloha č. 9 Čestné vyhlásenie o neprítomnosti konfliktu záujmov osôb zúčastňujúcich sa na procese VO

Príloha č. 10 Čestné vyhlásenie ku kompletnosti dokumentácie

Príloha č. 11 Čestné vyhlásenie o splnení podmienok pre in-house zákazky

Príloha č. 12 Test bežnej dostupnosti (pozn.: v prípade voľby zjednodušeného postupu pre zákazky na bežné tovary a služby)

Príloha č. 13 Príloha k rozhodnutiu Komisie zo 14. mája 2019, ktorým sa stanovujú usmernenia o určovaní finančných opráv, ktoré je potrebné uplatňovať na výdavky financované Úniou pri nedodržaní platných pravidiel verejného obstarávania

Príloha č. 14 Podklad k preukázaniu opodstatnenia zadávania zákazky malého rozsahu   
(do 50 000 EUR)

1. Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433I, 22.12.2020). [↑](#footnote-ref-1)
2. Nariadenie Európskeho parlamentu a Rady (EÚ) 2021/1147 zo 7. júla 2021, ktorým sa zriaďuje Fond pre azyl, migráciu a integráciu (Ú. v. EÚ L 251, 15.7.2021). [↑](#footnote-ref-2)
3. Nariadenie Európskeho parlamentu a Rady (EÚ) 2021/1149 zo 7. júla 2021, ktorým sa zriaďuje Fond pre vnútornú bezpečnosť (Ú. v. EÚ L 251, 15.7.2021). [↑](#footnote-ref-3)
4. Nariadenie Európskeho parlamentu a Rady (EÚ) 2021/1148 zo 7. júla 2021, ktorým sa ako súčasť Fondu pre integrované riadenie hraníc zriaďuje Nástroj finančnej podpory na riadenie hraníc a vízovú politiku (Ú. v. EÚ L 251, 15.7.2021). [↑](#footnote-ref-4)
5. Čl. 72 ods. 3 a čl. 76 nariadenia o spoločných ustanoveniach. [↑](#footnote-ref-5)
6. Sídlo: Pribinova 2, 812 72 Bratislava [↑](#footnote-ref-6)
7. Kontaktná adresa: Panenská 21, 812 82 Bratislava [↑](#footnote-ref-7)
8. v zmysle § 2 ods. 5 písm. o) a ods. 6 a ods. 7 ZVO [↑](#footnote-ref-8)
9. prijímateľ povinný sa riadiť aktuálnymi limitmi, ak v tomto usmernení alebo v oznámení RO zverejnenom na príslušnej webovej stránke nie je uvedené inak. [↑](#footnote-ref-9)
10. vzťahuje sa na verejného obstarávateľa podľa § 7 ods. 1 písm. a) ZVO. [↑](#footnote-ref-10)
11. Vzťahuje sa na verejného obstarávateľa podľa § 7 ods. 1 písm. b), c), d) ZVO. [↑](#footnote-ref-11)
12. limit platí pre sociálne služby a osobitné služby podľa prílohy č. 1 ZVO. [↑](#footnote-ref-12)
13. limit platí pre obstarávateľa podľa § 9 ZVO. [↑](#footnote-ref-13)
14. https://www.uvo.gov.sk/metodika-vzdelavanie/metodicke-usmernenia-a-vykladove-stanoviska/vseobecne-metodicke-usmernenia-k-zakonu-c-343-2015-zz [↑](#footnote-ref-20)
15. <https://www.crz.gov.sk/> [↑](#footnote-ref-21)
16. Vo výnimočných prípadoch, kedy môže ísť o jedinečný predmet zákazky, môže prijímateľ osloviť/identifikovať aj menej ako troch záujemcov, pričom táto výnimka musí byť zo strany prijímateľa riadne zdôvodnená   
    a podložená. [↑](#footnote-ref-22)
17. <http://www.rokovania.sk/Rokovanie.aspx/BodRokovaniaDetail?idMaterial=19902>, <http://www.informatizacia.sk/verejne-obstaravanie-a-zmluvy-pre-ikt/> [↑](#footnote-ref-24)
18. Na obdobie od roku 2024 a nasl. sa vzťahuje vyhláška ÚVO č. 481/2023 Z. z., ktorou sa ustanovuje finančný limit pre nadlimitnú zákazku, finančný limit pre nadlimitnú koncesiu a finančný limit pri súťaži návrhov. [↑](#footnote-ref-27)
19. V objektívne odôvodniteľných prípadoch môže prijímateľ osloviť aj menej ako troch potenciálnych dodávateľov. [↑](#footnote-ref-28)
20. **Kumulatívnou predpokladanou hodnotou zákazky za jeden logický celok** za uvedené obdobie sa rozumie **celková predpokladaná hodnota obstarávaní/„nákupov“ rovnakých alebo podobných tovarov/ služieb/stavebných prác** prijímateľom za uvedené obdobie, a teda súčet týchto plánovaných obstarávaní/nákupov za uvedené obdobie **musí byť nižší ako 50 000 EUR bez DPH.**  [↑](#footnote-ref-29)
21. Ak má prijímateľ v projekte naplánované výdavky napr. na kúpu kancelárskych potrieb v hodnote 52 000 EUR bez DPH a bude z nich potrebovať vždy len po 500 EUR bez DPH, je povinný zadávať ich ako podlimitné zákazky podľa kapitoly 1.8.1 tohto usmernenia a aj ich predkladať RO podľa pravidiel uvedených v danej kapitole na správny typ kontroly. [↑](#footnote-ref-30)
22. Ak ide napr. o výnimku zo ZVO podľa § 1 ods. 13 písm. q) ZVO, ktorú je možné použiť v prípade, ak ide napr. o poskytnutie služieb tlače informačných materiálov, ktorých odberateľom je verejný obstarávateľ (prijímateľ)   
    a poskytovateľom iný verejný obstarávateľ (napr. stredná odborná škola polygrafická), ktorý priamo poskytuje tieto služby svojimi kapacitami (teda nie sprostredkovane prostredníctvom subdodávateľov) a zákazky na tlač materiálov boli vopred plánované v rozpočte projektu a v Pláne VO prijímateľa v celkovej hodnote napr. 60 000 EUR bez DPH, aj v prípade opakovaného zadávania zákaziek na tlač materiálov po 6 000 EUR bez DPH, je povinný postupovať podľa pravidiel týkajúcich sa zákaziek nespadajúcich pod ZVO – osobitne vo vzťahu k § 1 ods. 13 písm. q) ZVO (rovnako aj pri predkladaní zákazky na kontrolu), a nie podľa pravidiel týkajúcich sa tzv. „zákaziek malého rozsahu“ podľa § 1 ods. 14 ZVO. [↑](#footnote-ref-31)
23. Rozsudok Súdu prvého stupňa z 15. júna 1999 v prípade Ismeri Europa Srl proti Dvoru audítorov Európskych spoločenstiev, Vec T-277/97. [↑](#footnote-ref-32)
24. Nariadenie Európskeho parlamentu a Rady (EÚ, Euratom) č. 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ)   
    č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012.

    Usmernenie EK týkajúce sa predchádzania a riešenia konfliktov záujmov v zmysle nariadenia o rozpočtových pravidlách (2021/C 121/01) [↑](#footnote-ref-33)
25. Nezáväzný príklad prehľadu vzorových situácií možného konfliktu záujmov sa primerane vzťahuje aj na vzťah medzi obstarávateľom a subdodávateľom, ak je obstarávateľovi subdodávateľ známy [↑](#footnote-ref-34)
26. Na účely definovania rodinného príslušníka alebo príbuzného sa použije § 117 zákona č. 40/1964 Zb. Občiansky zákonník v znení neskorších predpisov, t.j. je ním príbuzný v priamom rade, ako aj príbuzný v pobočnom rade [↑](#footnote-ref-35)
27. § 116 a 117 zákona č. 40/1964 Zb. Občiansky zákonník v znení neskorších predpisov [↑](#footnote-ref-36)
28. Na účely definovania rodinného príslušníka alebo príbuzného sa použije § 117 zákona č. 40/1964 Zb. Občiansky zákonník v znení neskorších predpisov, t.j. je ním príbuzný v priamom rade, ako aj príbuzný v pobočnom rade [↑](#footnote-ref-37)